text
stringlengths 33
26.1k
| label
stringclasses 5
values |
|---|---|
Виталий Пронин Россилэн Президентэз Владимир Путин указ поттӥз 2020-тӥ арын Марий республикалэсь 100 ар тырмонзэ пусъён сярысь.Россиысь но интыосысь кивалтӥсь ёзъёслы та юбилеез пусъёнэ пыриськыны дэмламын.Мари автономной область 4-тӥ шуркынмонэ 1920-тӥ аре кылдытэмын вал РСФСР-ысь Калык Комиссаръёслэн Кенешсылэн декретэныз.Туспуктэмез: www.kamwa.ru | Иворъёс |
Виталий Пронин Россиысь «Менделеевской классъёсын» дышетскисьёс но студентъёс Менделеевской экспедицие пыриськизы. Со ортче Россилэн Президентэныз Владимир Путинэн ӵектэм «Экология» нацпроект улсын. Отчы вуылӥзы Удмуртиысь егитъёс но. 14-тӥ куарусёнэ Иркутск улосвылысь Байкальск карын экспедицие пыриськисьёс целлюлозно-бумажной комбинатлэн азбараз вуылӥзы (БЦБК) (ворсамын 2013-тӥ арын). Солэн ужамез сэрен омыре трос кырсь газъёс куштӥськемын. Отын пиналъёс эскеризы вуж объектъёсты, отходъёсын картаосты, Солзанской полигонэз. Адӟизы, макем секыт туала вакытэ инкуазьмес утьыны. - Пиналъёс валазы, БЦБК-лэсь ужзэ юнме шорысь ӧз дугдытэ шуыса, омыре трос сьӧд щелок, шламовой картаос куштӥськемын, - вераз Д.И. Менделеев нимо РХТУ-ысь промышленной экологияя кафедраысь лабораториен кивалтӥсь Сергей Азопков, - но шумпотымон, кунмы соин нюръяське шуыса. Александра Поздеева Удмурт кун универститетын 2-тӥ курсын дышетске. БЦБК-е вуэмез бере ик сое паймытэм, макем трос инты со басьтэ вал. - Паймоно кадь, кыдёкын ик ӧвӧл Байкал ты интыяськемын, - вераз Александра, - Комбинатысь жуг-жаг капчиен отчы шедьыны быгатэ вал. Малпасько, таӵе чебер интыосты утёно, бордазы заводъёс ӧвӧл пуктоно. | Иворъёс |
Виталий Пронин Эн бабе!«Удмурт дуннелэн» «Гурт адями» конкурсаз гожтэтъёс кыштыр вуо ни.Та дырлы ӵошатсконэ ӵектэмын ни: Якшур-Бӧдья ёросысь Ӵошкыт гурт поселениен кивалтӥсь Л. Перевощикова, Эгра ёросысь Сэпысь клубен кивалтӥсь Т. Мосова, Алнаш ёросысь Усо гуртысь фронтовик Д. Иванов, та ёросысь ик Вылын Асангуртысь С. Загибалова, Дэбес ёросысь Удмурт Льӧм гуртысь удмурт кылъя дышетӥсь Е. Жуйкова, Яр ёросысь «Елово» хозяйствоен кивалтӥсь В. Пагина, Грак ёросысь «Конный завод» хозяйствоен кивалтӥсь Г. Петров, Кизнер ёросысь «Выль сюрес» хозяйствоен кивалтӥсь А. Морозов, Шаркан ёросысь «Исток» хозяйствоен кивалтӥсь Ф. Ефремова.Та муртъёс понна куара сётон мытэмын ни. Озьыен, кин понна дурбасьтэмдэс вераны быгатоды, телефон пыр жингыртыса (8-951-195-37-66 номеръя) яке электрон почтаямы (udmdunne@udmnet.ru адресъя) гожтыса.Дыртэ котырысьтыды гажано, усто, паймымон муртъёстэс данъяны! Конкурсэ выль вуэм нимъёс пыртэмын луозы куара сётонэ! Теги: гуртадями конкурс | Иворъёс |
Виталий Пронин Пизы вордскыку,удмуртъёс сӥзьылӥзы: армилы мед яралоз, таза мед будоз. Дыр воштӥськиз, служба нуон шоры но табере пӧртэм синмын учко: одӥгъёсыз сое дыр быдтон гинэ шуо, мукетъёсыз, азьло сямен ик, данъяло. Мар малпало та пумысен ас вакытаз сурон сапег нуллэмъёс? Суредаськись, Post dukes группаысь крезьгурчи Евгений Бикузин (Чудья Жени): Чудья Жени— Суредаськыны я кырӟаны быгатэ ке, пияш армиын уз ыштӥськы. Гажамон адями луоз. Монэн но озьы ик вал — суредаськон юрттӥз. Эшъёсы, офицеръёс ӵемысь курылӥзы гажано муртъёссылэн туспуктэмъёссыя портретъёссэс суреданы. Кин ке куре вал гожтэтсэ суредъёсын чебертыны. Бордгазетъёс но суредано. Службае ортчиз внутренней войскоосын, Москваын. Котырад — огыр-бугыр шоркар улон, вӧзад ик метро. Армие ӧй но сюры кадь. Милемлы оскемын вал порядокез чаклан, калыкез кышкытлыклэсь утён. Кыӵе ке бадӟым ужрадъёс — шуом, футбол — ортчыны кулэ ке, милемыз отчы нуылӥзы. Дембелёзь ӝыны ар кылемын на вал, рядовойысь ӝутӥзы — лейтенантлэн юрттӥсез каризы, солдатъёсты информировать каронъя висъетлы кыл кутӥсе пуктӥзы. Отын школаын кадь вал партаос, ӝажыосын книгаос но… чорыгъёсын аквариум. Озьы службаелэн ӝыны арез ортчиз книгаос сьӧрын. Меӵак верано ке, армия мон понна дыр быдтон вал. Мон угось университетэз йылпумъямын, диплом басьтэмын. Тодӥсько, маин выреме потэ. Нош армия та ужез ӝегатӥз гинэ. Малпасько, армия пыр ортчыны кулэ сыӵеос, кудъёсыз ӧз на шедьтэ асьсэды, уг тодо на, кыӵе удыс борды кыстӥське сюлэмзы. Армиын дыр вань малпаськыны, будыны. | Иворъёс |
Виталий Пронин «Дарт» газетлэн азьвыл редакторез, журналист Мария ВЕКШИНА нырысетӥ книгазэ поттӥз. «Оӵ/ӧч кар» бичетэ (16+) роман, веросъёс но новеллаос пыризы. М. Векшина— Книгаед потэм бере тон аслад вотэс бамад гожтӥд: «Таин йылпумъясько улонэлэсь но творчествоелэсь эшшо одӥг люкетсэ». Кыӵе люкет со вал? — Книгаям 2012-тӥ - 2017-тӥ аръёсы гожтэмъёсы пыризы. Веросъёс гожъяны кутскыкум, Удмурт кун университетын дышетскисько вал. Студент вакытэ романтической мылкыдын улӥськод, улонэз шӧмъяны кутскиськод, тонэ шулдыръяськонъёс, синмаськонъёс одолё. Нырысетӥ веросъёсам со туж шӧдӥське. Со вакытэ гужемъёссэ проводникын ужалляй на, озьы тросэз сюжетъёсы сюрес вылын вордскемын: пассажиръёсын вераськонъёс, дуннеез котыръян, пӧртэм югдуръёсы сюрылон. Журналистикае мургес выеме бере веросъёсы мукетэсь луизы - публицистика шӧм пыриз. Берло кутски лыдӟыны интеллектуальной проза: Милан Кундера, Умберто Эко, Хорхе Борхес, Герман Гессе… Мылкыды но, кылы но, малпаськон ӧры но воштӥськизы. Тани книгаям берлогес гожтэм 2 веросэ - «12 книга но одӥг пытьы», «Шудон» - вань. Соосты бичетэ пыртыны но уг луы вал кадь, шӧдске мукет шӧмзы, темазы. Романам но: нырысетӥ главаоссэ гожтыкум, монэ валтӥз мылкыд, берлоосыз ини, визь пыр поттыса, кема малпаськыса, гожтэмын - таосыз романлэсь огъя концепцизэ кылдыто. — Романэд «Кенеш» журналын потэм бере тыныд лыдӟисьёслэсь гожтэтъёс вуылыны кутскизы. Кызьы тон со шоры учкиськод? — Зэмзэ ке, котькыӵе критика гожъяськись понна тунсыко. Нырысь ик тон валаськод, тонэ лыдӟо шуыса. Собере, произведениед шоры мукет паласен учкыны кутскиськод. Котькуд писательлэн аслаз лыдӟисез ук. Уггес валаськы на, кыӵе со мынам. Но сое кыӵе ке но интеллектуальноенгес адӟеме потэ. — Литература борды ку басьтӥськид? — Пичи Пурга ёросысь Пуро школаын кружоке ветлӥсько вал, отын кылбуръёс гожъяй. Бадӟым классъёсы Италмасысь лицее дышетскыны выжи, гуртысь кошкеме бере пушкам бугыръяськыны кутскиз, соку зол кылбураны кутски. Кылбур бичет но поттыны малпасько вал, ярам, ӧй вутты. Будӥ со кылбуръёсысь, али со чуръёсме лыдӟи ке, пӧлысьтыз ог 10-эз коть кельшымонэз сюрозы на меда? Нош быдэ вуыса пӧртэм адямиос пӧлы шедиськод ук. Соос тонэ будэто, семьяын кадь. Со туж кулэ. Университетэ пырыса, Алексей Шкляев, Лариса Дмитриева, Дарали Лели котыре сюри. Соос мыным троссэ пыӵатӥзы. А. Шкляев - журналистика, менеджмент ласянь. Соку вотэсын «Уралистика» журнал зол нуиське вал, отчы гожъяськылӥ. Дарали улон шоры учконме воштӥз, гожъяськон ласянь будэтӥз - мон солэсь блогзэ лыдӟисько вал, «Дарт» газетэ гожъяськисько. Весь кыӵе ке проектъёсаз кысказ, озьы мыло-кыдо луон но сяме мургес пыӵаз. Лариса Дмитриева, кытысь ке гожъямъёсме адӟыса, дэмлаз аслэсьтым блогме усьтыны. Озьы ик кари. Собере сюри «Удмурт дуннелэн» кыткетаз - татын ини мон быдэсак пӧрми сыӵеен, кыӵе вань. Кыдай. Адӟиськод, быдэс улонме гожъяськисько: кылбуръёс, блог, журналистика… — Нош «Дартэн» кызьы кусыпъёстэ юнматӥд? — «Дартэ», 11-тӥ классын дышетскыкум, гожъяськыны кутски, соку мон тодӥсько ни вал, улонме журналистикаен герӟало шуыса - школаын газет поттӥськом вал. Со сяна, Пуро гуртам «Узы-боры» киноез снимать каризы, сое Италмасын возьматӥзы. Озьы ик Дарали Лелиен, Алексей Шкляевен тодматски, соос ик газет борды кыскизы. 2014-тӥ арын «удмурт дуннеос» оскизы «Дартлэн» редакторез луыны. Газет бордын мон, Вера Штыкова но Настя Шумилова ужаны кутскимы. Милям вал командамы, соин капчи но тунсыко ужаськиз. Бордамы вал на ӟеч авторъёс, туспуктылӥсьёс, программистъёс - пичи редакция. Кылсярысь, Гриша Григорьев «Ватсам дунне» приложение лэсьтыны дэмлаз но ачиз ик лэсьтӥз. Дарали Лели юрттӥськылӥз ужрадъёс, концертъёс ортчытъяны. Котьку малпаськомы вал, газет номермес малы сӥзёно шуыса, со винегрет медаз луы. Вера газетлэн тусыз, суредъёс понна кыл кутӥз. Мон - материалъёс понна. Настя Тартуысен (соку отын дышетскиз) юрттӥськылӥз. Тунсыко: газетэз дасякумы, мынам бамез трос букваосын тырмытэме потэ вал, Вера нош алэ вал. Собере гинэ валай ни, омыр, суред но кыл газетын одӥг радын сыло шуыса. Газет толэзьлы одӥг пол потэ, толэзь ӵоже соин гинэ выриськод ке, газет капчиен лэсьтӥське. Гожъяськисьёсмы вань, но соосты весь чаклано, утчано луэ. Умой, куке соос асьсэос вазисько яке блогъёссэс усьто. Эшшо ке мылкыдзы медаз быры шуыса, адямиосты лӧпкытъяно. Зэмзэ ке, «Дарт» бордын бадӟым кужым. Со егит журналистъёслы, литераторъёслы, суредасьёслы будыны, ужъёссэс возьматыны умой инты. Со сяна, газет туала вакытэ материалъёсын тырмытэм кагаз гинэ ӧвӧл. Со проектъёсын вырыны, ужрадъёс ортчытъяны, лыдӟисьёсты пӧртэм амалъёсын бордаз бинялтыны кулэ. Удмурт егитъёслэн сыӵе газетсы вань шуыса, со бадӟым вормон. — Тон но мукет егитъёслы «Дартэз» оскид ни. Кыӵе со али син азяд пуксе? — Мыным кельше, кызьы тӥ ужаськоды, выль авторъёс вань, шаянтонъёс. Быдэс редколлегиеныды йырыныды зымысалды ке газет лэсьтон уже, эшшо но умойгес пӧрмысал. Зэмзэ ке, тӥледыз бичакумы, ми кышкамы вал, газетлэн пуштросэз туж егитомоз шуыса, но мон шӧдэмъя, со озьы ӧвӧл. Умой. Быгатӥсько вераны: милемын кылдытэм сям-йылолъёс газетын кылемын. Вылбамъёсты озьы ик малпаса лэсьтылэмын - огшоры туспуктэм гинэ ӧвӧл. Ас вакытаз Дарали Лели «Культпросвет» рубрикаез усьтӥз, лэчыт ужпумъёс пумысен интервьюос дасялляз. Ми сое «Зарни егитъёс» шуыса нимамы, та рубрика котькуд номерын потаны кутскиз, тӥляд но со вань. Озьы ик 8-тӥ бамысь «Адӟытон» сэрег азинтӥське. Но потэ, «Дарт» вотэсын но чупыресгес мед луоз шуыса, «ВКонтактеын» огин ӵемгес мед выльдӥськылоз. Газет бамын аналитической материалъёс уггес тырмо. — Тон понна та ар туж узыр луиз. Толшоре тонэ Эрик Батуев нимо премиен пусйизы вал. Бадӟым-а со дунъет ужедлы? — Мыным та премия туж дуно! Со дыре ик мон валасько, вань малпанъёсме ӧй на быдэсты, тросэз улонэ пыӵатэк кылиз. Кылсярысь, «Дарт» газетлэсь сайтсэ лэсьтыны кутскимы вал, уксё ӧвӧлэн со ӝыныё кылиз. Эрик Батуев нимо премия вань шуыса, «Удмурт Кенешлы» тау кароно. Ӟуч журналистъёс пӧртэм вожвылъяськонъёсы пыриськыны быгато, нош удмуртъёсызлэн сыӵе луонлыкъёссы ӧжыт. Та премия сярысь но тросгес адями тодысал ке, конкуренция бадӟымгес луысал. — Нош табере журналистикаын мар борды кыстӥськиськод? — Азьпала учкытэк улыны уг луы. Потэ ӟеч журналист луэме. Потэ, журналистикамы гражданской мед луоз. Материал печатласькем бере кивалтӥсьёс югдурез сэрттыны-пертчыны мед кутскозы, кызьы со вал азьвыл вакытъёсы. Мон пушкын социально-ответственной тыл ӝуа-а, мар-а. Сюлэм висе калык понна, юрттэм потэ. Журналистъёслы олокытысь но жингыръяло, юрттэт курыса. Кылсярысь, Шаркан ёросысь жингыртылӥзы: каре вал, пе, мар ке но, гожтэ материал, клубмес ворсало, милемлы 2-3 иськеме мукет гуртэ ветлоно луоз. Мон валасько, ми гожтомы, но югдур солэсь уз тупатскы. Нош журналистика со котьку калык но кивалтэт куспын выж вал ук. — Нош кызьы малпаськод, удмурт журналистика вань-а? — Удмурт журналистика вань! Но котькуд издание ас пуртыяз улэ, ог-огенызы кусып уг возё. «Удмуртия» ивор вӧлмытонъя агентстволэн гожъяськон кылыз туж искусственной, та сярысь трос вераськонъёс вал ке но, номыр ӧз воштӥськы. Нош «Кенеш» журналын верало, газетын ми урод гожъяськиськомы шуыса. «Инвожо» журналэз лэсьтӥсьёс ас понназыгес уло, выль адямиосты бордазы уг кыско. Кулэ кызьы ке огазеяськыны, удмурт журналистикамы одӥг питран кадь мед бергалоз. «Удмурт дунне» Россиысь газетъёсын одӥг радын сылэ, ялан азинске, выль проектъёс малпа. Телевиденимы но милям азинлыко, Вероника Ваулиналэсь ик передачаоссэ басьтоно ке, кылсярысь, «Пятница» каналын потӥсь программаослэсь со одӥг но пӧртэм ӧвӧл. — Журналистика тонэ уг лэзьы. Али нылпиен пукыса но, гожъяськонлэсь уд шутэтскиськы. — Гожъяськонлэсь палэнскем уг луы ни. Газетын ужаку, литератураен вырыны дыр уг тырмы, соин ик али солы ваньмон дырме висъясько. — Нош нылпиед вордскемен, ачид воштӥськид кадь-а? — Мон валай, семья улонын валтӥсь инты басьтэ, пыкъет луэ шуыса. Азьло мон понна нырысетӥ интыын творчество, уж сылӥзы. Мария Емельянова | Иворъёс |
Виталий Пронин "Лу нырысетӥ!" акцилы кутскон сётэмын Та минутъёсы Ижысь Шор Площадьын Нырысетӥ каналлэн «Лу нырысетӥ!» благотворительной акциез усьтӥськиз. Со ортче Нылпиосты утён нунал улсын. Иже вуизы валтӥсь каналлэн кизилиосыз - Арина Шарапова, Дмитрий Борисов, Дмитрий Шепелев, Владимир Гомельский, Роза Сябитова, Андрей Бахметьев, Алексей Лысенков (со та проектлэн одӥгез кичолтӥсез луэ) но трос мукетъёсыз. Соос трос кузьымъёс вайизы. Туннэ нимо-дано адямиос Удмуртиысь уноезлэсь сӧсыр нылпиослэсь куронъёссэс быдэстозы. Пиналъёс телеканаллэн «Мечты сбываются» проектэз улсын льӧль малпанъёссы сярысь гожтэтъёс ыстӥзы вал. Туннэ соос уно кузьымъёс басьтӥзы - аудиоплеер, роликовой коньки, смартфон, синтезатор но трос мукетсэ. Озьы ик Нырысетӥ канал медицинской тӥрлык басьтыны 1 миллион манет тыр сертификат кузьмаз Удмуртиысь нылпи элькун больницалы. Таин гинэ шумпотонъёс но кузьымъёс ӧз быре на, шуизы Москваысь куноос. Быдэс нунал ӵоже Ижын улӥсьёс понна трос тунсыкоез, паймымонэз ортчоз на. Ангелина Снигирёва Туспуктӥз Валентина Емельянова | Улон-вылон |
Виталий Пронин Удмуртиысь 20 школаос 2022-тӥ-2023-тӥ аръёсы тыро-пыдо тупатъямын луозы. Алнашысь шор ёзо школа. Туспуктэм Алексей Семёновлэн "ВКонтакте" бамысьтыз Кун Думалэн депутатэз Андрей Исаев верамъя, талы Россилэн казнаысьтыз 639 миллион манет пала висъямын луоз. Тодмо луиз ни, кыӵе дышетон организациос списоке сюресын, со: Красногорскысь гимназия; Эгралась 2-тӥ номеро шор ёзо школа; Алнашысь Г.Д. Красильников нимо шор ёзо школа; Сюмси шор ёзо школа; Уваысь 4 номеро шор ёзо школа; Глазов ёросысь Понино шор ёзо школа; Сюмси ёросысь Орловской шор ёзо школа; Ува ёросысь Нылга шор ёзо школа; Каракулино шор ёзо школа; Ижысь 92 номеро шор ёзо школа; Ярысь шор ёзо школа; Сарапул ёросысь Тарасово шор ёзо школа; Можга ёросысь 4 номеро шор ёзо школа; Сюмси ёросысь Кильмезь шор ёзо школа; Балезиноысь 2 номеро шор ёзо школа; Яр ёросысь Бадӟымгурт шор ёзо школа; Сарапулысь 26 номеро лицей; Сарапулысь 1 номеро шор ёзо школа; Кез ёросысь Чепца шор ёзо школа; Яр ёросысь Вортча огъя тодон-валан сётон школа. Элина Кумачёва Теги: выльдськон | Иворъёс |
Виталий Пронин Конкурсын быръемын луозы устоез азбарлэн, устоез палисадниклэн кузёоссы.Туэ 15-тӥ ползэ ялэмын «Ижевск - сяськаясь город» вожвылъяськон. Кыстӥськоз со 1-тӥ июньысен 1-тӥ сентябрёзь. Город администрациысь благоустройствоя но транспортъя управленилэн кивалтӥсез Сергей Кабанов верамъя, азьло аръёсы сямен ик, туэ но со кӧня ке номинациосъя ортчоз. Быръемын луозы устоез азбарлэн, устоез палисадниклэн кузёоссы. Озьы ик ӵошатсконэ пыриськыны быгатозы предприятиос, организациос, учреждениос. Таос куриськонэн вазиськыны кулэ ёрос администрациосы 31-тӥ июлёзь. Огдышем сямъя, туэ но устооссэ пусъёзы тау каронъёсын. Нош «Устоез азбар» номинациын вормисьёслы чакламын коньдон премиос но. 1-тӥ инты басьтӥсьёслы - 500 сюрс, 2-тӥ луисьёслы - 300 сюрс но 3-тӥе потӥсьёслы 200 сюрс манет. Та коньдонэз соос кутыны быгатозы азбарзэс шулдыртонлы ик: сяськаос мерттонлы, ӟусъёс, жаг куян урнаос, видеокамераос пуктылонлы, тыл лэсьтыны, пыдын ветлон сюресэз волятонлы но мукет.Элина Кумачёва Туспуктӥз Александр Горбунов Теги: Ижкар конкурс | Лулчеберет |
Виталий Пронин Зинаида Рябинина, валтӥсь редакторКылем арнянуналэ берпуметӥ сюресэз вылэ келямы эшшо огзэ удмурт кизилиез Фома Ермаковез.Шутэтскон нуналэн йы-рин-а, мукет-а калык трос вал, уд шуы - кӧня ке тодосчиос, кӧня ке писательёс. Азьвыл дыръя таӵе адями кулэ ке, соку ик комиссия люкаське вал, кенешо, кызьы йӧно келяно, ӟеч интые пононо, шуо люкиськыны лыктэм тодмо-дано удмуртъёс. Табере тани город пумысь морглэн пеймыт залысьтыз гинэ потто но кинэ кытчы нуо... Буре ваемед потыса но, шайвылзэс уд шедьты. Нокинлы номыр кулэ ӧвӧл, нылпиосыд ке вань, ярам, ӧвӧл ке - нимтултэм шайгуэ но понозы...Туала вакытэ, бен, бадӟым залъёсысь быдӟым кунмуртъёсты но олигархъёсты гинэ потто на. Кулэм муртлы бен маке шат, кызьы, кытчы ватозы, но со кулэ асьмелы, улэпъёслы, дано адямиосмес йӧскадь буре ваён, соослэн матысь адямиоссылы гажаммес возьматон понна.Ма, мар веранэз ини удмурт шай сярысь, куке асьмелэн нимысьтыз удмурт литературая музеймы но ӧвӧл ке! Быдэс Поволжьеын Удмуртиын гинэ ӧвӧл, пе. Элькунлэн лыдъяське Г. Красильниковлэн Ижысь музей-юртэз гинэ. Ма гинэ тэроз квартирае? Аслаз Геннадий Дмитриевичлэн экспонатъёсыз, мукет юбиляръёслэн пичигес выставкаоссы - ваньмыз. Экскурсиос дыръя ёркыт - татын огдыре куамын адямилэсь трос луыны кулэ ӧвӧл. Соин йырин кӧня архивъёс ышо-быро! Кӧня печатласькымтэ, дуннеез адӟымтэ произведениос тус-тас луо. Кӧня ке ар ортчыса, нокин уз шедьты ни.Туннэ удмурт литературая ваньбурез утён, фондъёс кылдытон оскемын Г. Красильниковлэн музей-юртэзлы ик, но отын ӧвӧл одӥг научной сотрудник но! Штатын - кивалтӥсь но смотритель... Озьыен, туннэ, шуом, Ф. Ермаковлэн нылъёсыз атайзылэсь ваньбурзэ кузьманы дась луизы ке но, сое опись лэсьтӥсь гинэ но уз шедьы! Веранэз ӧвӧл ни, тодмо писательёслэсь, литературоведъёслэсь наследизэс дунын басьтон сярысь. Кинъёс со - удмурт писательёс, кин соосты тодэ? Высоцкий дорозь соос ноку уз сузе - солэсь одӥг кылбурзэ тӥни кышноез олокӧня миллион евроен вуза, со сярысь Нырысетӥ канал вера. Но ужпум уксё бордын гинэ ӧвӧл. Литературалэсь арзэ ортчытӥм, но литературалы культурамы озьы ик ӧз пыӵа... Теги: даноадямиос ЕрмаковФ малпан редакторлэнкылыз удмуртлитература ужпум | Улон-вылон |
Виталий Пронин Историяя,кылъя но литературая Удмурт институтынужасьёс2 томъем «Ӟуч-удмурт кыллюкам» дасязы.Сое2 сюрс тиражен поттыны юрттӥз Нациосынужан политикая министерство. Словарентодматскон ортчиз 27-тӥ толшоре ИжысьЭшъяськон юртын. Бичетэ 55 сюрс кыл пыртэмынКыллюкаментодматскыны но авторъёсты ӟечкыланытрос калык лыктӥз: тодосчиос ногожъяськисьёс, удмурт газет-журналъёсысьжурналистъёс но редакторъёс, дышетӥсьёс,библиотекарьёс но политикъёс. Ваньзыик шумпотэмын. Азьвылэзӟуч-удмурт кыллюкам 1956-тӥ арын потӥзвал. Дырортчемъя но кыл воштӥськемъя со валамон,вужмиз.Вужаз изданиын ог 40 сюрс кыл вал, выляз55 сюрслэсь ятыр кыл люкамын. Унокылъёс пыртэмын удмурт кыллэнвераськетъёсысьтыз. Со сяна, неологизмъёс,пӧртэм удысъёсысь (политика, наука,экономика, оскон но мукет) терминъёслюкамын. Куд-ог вуж кылъёс выльысенулӟытэмын, выльдэм пуштросэн кутыныӵектэмын. Словарез толковой но шуынылуоз: куд-огкылъёслэн пуштроссы валэктыса сётэмын,тросэз кылъёс борды визькылъёс, лэчытверанъёс ватсамын. — Удмурткыл архивъёсын, музейёсын уг кылльы, соулэп маке, — шуиз нациосын ужан политикаяминистр Лариса Буранова. — Соин соеулонысь пӧртэм удысъёсын кутыныбыгатӥськом. Али удмурт кылэз одно иктуала информационной пространствоепыртоно. Таӵекнига ӝажы вылын тузонӟыса уз улы — соекулэ каремзэс ужрадэ тросэз вуэмъёсверазы. Кылсярысь, Дышетон удысысьнациональной ужпумъёсты тодон-эскеронъяинститутлэн кивалтӥсез Надежда Ураськинаверамъя, институтазы котькуд ужасьнуналлы быдэ ужаз кутэ 2008-тӥ арын потэмудмурт-ӟуч словарез, табере ӟуч-удмуртэзно ӟеч юрттэт луоз. Надежда Ивановнашуиз: словарь потэмен, асьмеос кӧня кеполлы узырмимы, нош табере удмурт кыллэсьтуала научной грамматиказэ возьмалом— угось школалы учебникъёсты соя дасяло. Вылькыллюкам удмурт кылэз азьланяз ноазинтыны юрттоз. Та сярысь веразУдмуртиысь Эскеронъёс ортчытъянъяфедерал центрлэн кивалтӥсез, физика номатематика наукаосъя доктор МихаилАльес. — «Яндекс»компаниен электронной переводчиккылдытон пумысен огкыл гожтэмын. Вылькыллюкам солэн интъетэз луоз. Асьмеоснациональной республикаын улӥськом,соин калыкъёслэн кусыпъёссы ваньвакытъёсы азьпал радын луо. Удмурт кылулӥзке, калык но улоз, — шуиз Михаил Юрьевич. Центрысьвалтӥсь учёной секретарь Игорь Поздеевтодматӥз электрон кыллюкамен. Соешедьтыны луэ udmcorpus.udman.ruвотэсбамын. Татын удмурт-ӟуч но ӟуч-удмурткыллюкамъёс вань. Со сяна, та вотэс бамыник ужаны луэ удмурт кыллэн корпусэныз(кылшыкысэныз). Отчы пыро удмурт кылынгожтэм текстъёс, кыллюкамъёсысь кылъёс.Корпуслы тэлеӟыны Национальнойбиблиотекаысь ужасьёс юртто — соосудмурт книгаослэсь электрон версиоссэИнтернетэ интыяло. Кыллюкамезлэсьтӥсьёсты ӟечкылаз «Удмурт Кенеш»огазеяськонлэн тӧроез Татьяна Ишматова.Кыллюкамлэсь 2 томзэ кие кутыса гинэно, валаськод, кӧня ужамын та словарьбордын, шуиз Татьяна Витальевна. Сопусйиз: авторъёсыз удмурт кыллэн историязпыризы ини. Ужрадынданъязы но Нациосын ужан политикаяминистерстволэн таукаронъёсынызыпусйизы кыллюкамез дасям тодосчиосты:Татьяна Душенковаез, Александр Егоровез,Людмила Карповаез, Сергей Максимовез,Ольга Титоваез, Александр Шибановез,Людмила Кирилловаез, словарьлэсь кылкутӥсь редакторзэ Леонид Ившинэз нословарьлэсь вёрстказэ лэсьтэм ИринаШиробоковаез. Шумпотонэнвалче выль ужпумъёс но вань. УдмуртиысьЭскеронъёс ортчытъянъя федерал центрлэнкивалтӥсезлэн воштӥсез Людмила Бехтеревашуиз: матысь дыре шонер гожъяськонъявыль правилоос юнматоно но словарьпоттоно. Зэм но, таиз ужпум висьытӥсьлуэ: 2002-тӥ арын потэм «Удмурт кылын шонергожъяськонъя кыллюкамын» но 2008-тӥ арынпечатлам «Удмурт-ӟуч кыллюкамын» куд-огкылъёс пӧртэм сямен гожтэмын. Ужрадэвуэмъёс тодматскизы на удмурт кылыназьвыл потэм словарьёсын —«Удмурт кыллюкамъёсты кылдытон сюрес»адӟытон дасяллямНациональной библиотекаысь ужасьёс.Соос ик ужрадэз но ортчытӥзы. Словарезбасьтыны луэ «Удмуртия» издательстволэнкнига лавкаысьтыз. Дуныз 3 сюрс манет.Кыллюкам дунтэк вуоз библиотекаосы,удмурт редакциосы, дышетон учреждениосы. АнастасияШумилова | Лулчеберет |
Виталий Пронин Казане рейс усьтӥськоз Приволжск федерал округысь улосъёсты герӟан программа улсын.Ӝоген Татарстанэ Ижысен самолётъёс лобаны кутскозы. Та сярысь ивортӥз элькунысьтымы транспортъя но сюрес хозяйствоя министр Виктор Вахромеев. «Ижавиа» огазеяськонлэн пресс-службаез ивортэмъя, Казане рейс усьтӥськоз Приволжск федерал округысь улосъёсты герӟан программа улсын. Та вакытэ Ижысен вуыны луэ ПФО-ысь 4 городъёсы - Самарае, Кирове, Нижний Новгородэ но Уфае. Нош ӝоген оп! шуытозь вуыны быгатомы Казане но. Ку усьтӥськоз отчы рейс - «Ижавиа» та дырлы меӵак валэктон уг сёты на. Елена Тугашова Туспуктӥз А. Горбунов Теги: Удмуртиезазинтон | Улон-вылон |
Виталий Пронин Пуштросэз:- Нюлэскын но ярдурын. Чуваш прозалэн аспӧртэмлыкъёсыз сярысь.- Музъем шарлэн чепыльтэмез гинэ ми... Чуваш поэзия.- Москваысь Геннадий Каневскийлэн кылбуръёсыз.- Пюрнеске но солэн эшъёсыз. Мишши Юхмалэн выжкылысьтыз люкетъёс.- Нюлэс мурт. Лыдӟелэ Герман Гессэлэсь выжыкылзэ удмурт кылын."Чуваш нылъёс" Суредэз А. Силовлэн Теги: выльномер | Улон-вылон |
Виталий Пронин Москваысь 263 номеро школаын 10-тӥ классын дышетскись пияш, кияз атаезлэсь винтовказэ кутыса, заложникъёсты киултыны выриз. Та учырын бырыны шедизы одӥг полицейской но географиен дышетӥсь. Кыкназылэн ик пичи пиналъёссы, семьяоссы утись-вордӥсьтэк кылизы. Пияшен огкылэ вуыны тыршиз солэн атаез но, та бӧрсьы со заложнике кутэм дышетскисьёсты эрике лэзиз. Спецназлэн отрядэз пияшез кырмиз, та вакытэ соин кенешо югдурез утисьёс, следовательёс.Та учырен валче Иж город администрациысь дышетонъя управленилэн кивалтӥсез Светлана Петрова указзэ юнматӥз: соя школаослэн кивалтӥсьёссылы косэмын кышкытлыклэсь утиськонъя ужрадъёсты кутыны, та уже кыскыны ёросъя юнматэмы полицейскойёсты-участковойёсты. Бадӟым саклык висъяны косэмын пиналъёс пӧлын валэктон уж нуонлы.Наталья Седова Туспуктэм: vsluh.ru Теги: пиналъёс Школа | Иворъёс |
Виталий Пронин Сарапулысь пиналъёслэсь заложнике шедьылэмзэс 15 ар ватыса возизы 35 ар талэсь азьло 17-тӥ декабре Сарапул городысь 12 номеро школа зуркак луиз. Армиысь пегӟем 2 пиос 10-тӥ «в» классысь 25 дышетскисез кырмизы. Кивалтӥсьёслы веразы: Америкае кошкыны ӧд юрттэ ке, пиналъёсты ыбыломы... Сарапулысь пиналъёс 1981-тӥ арын террористъёслэн ки улазы шедизы.Сарапулысь школаын та нуналэз туж ӟеч тодо на. Кутскиз со огдышем сямъя - ӵукна нылпиос, юр-яр карыса, калленэн кыстӥськизы классъёсазы. Ож дӥсен пырись егит пиос шоры пыр-поч учкись но ӧй вал. Ма, школае ӵем пыраллязы армиысь вуэм выпускникъёс. Асьсэос дышетӥсьёс соосты ӧтчаллязы: нылпиослы тунсыко ук армия сярысь кылзыны!Но та пиос мукетэсь вал: пельпумазы - автомат, кусказы - пурт, киосазы - боеприпасъёсын песьтэр. Дӥсяськемын нуш-нуш: бушлатэн, штанэн, гын сапеген. Нокыӵе кариськытэк, нокинэн вераськытэк, соос шаплы тубизы 2-тӥ этаже. Дышетӥсьёслэн кабинетсы дортӥ ортчыкузы, азязы потӥз школалэн кивалтӥсез Лев Лапин.- Тӥ мар кариськоды татын? - паймыса юаз Лев Александрович.- 10-тӥ классысь пиналъёсты частьысьтымы боеприпасъёсты лушкаллям, - ӝот-ӝот вераз огез солдат.13977-тӥ воинской часть сылӥз школа вӧзын. Соин Л. Лапин ӵемысь кылылӥз та выллем супыльтонъёсты. Номыр уродзэ малпатэк, пиосты ӧтиз:- Ойдолэ!10-тӥ «в» классын соку 6-тӥ урок мынэ вал. Ӧс куспысь 2 солдатъёсты адӟыса, боеприпасъёс ышем пумысен иворез кылыса, пиналъёс кушетскизы, аляктыны ӧдъязы. Биологияя дышетӥсьсы Людмила Верховцева пиослы вазиськиз:- Туннэ ми выль темаез ортчиськомы. Лушкаськон сярысь вераськомы, урок быриз ке.Но Людмила Леонидовналэн уроксэ йӧнала нуэмез ӧз луы ини. Пиналъёс ӵаш потто. Солдатъёс классысь потӥзы вал. Но кӧня ке минут ортчыса, нош пыризы. Куаразэс юнгес карыса, ивортӥзы:- Лушкаськисьёс тӥ пӧлын. Милям приказмы вань: классысь нокинэ но кошкыны лэзёно ӧвӧл, прокурор школае вуытозь.Солдатъёс сыӵе оскымон вераськизы - Людмила Леонидовна но, пиналъёс но соослы оскизы. Л. Верховцева, класслэсь усьтонзэ кельтыса, учительское кошкиз. Школаын соку нокин но ӧз на тоды, ожгар частьысь 2 солдатъёс пегӟизы шуыса.* * *17-тӥ декабре выжон уе ожгар частьлэсь ваньбурзэ утьыны потӥзы алигес вуэм Саша Мельников но Ахмед Колпакбаев. Ма пумысен соослэн йыразы кышкыт малпан чилектэм - ротаязы вераны нокин ӧз быгаты. Но ваньзы адӟылӥзы: таослэн кылзы туж тупамын, Ахмед ялан ӟабыльтэ, нош Саша сое сак кылзэ. Берлогес ини шараяськиз: пиналъёсты заложнике кутон пумысен планзэс юлтошъёс сэрттӥллям-пертчиллям гаражысь грузовиклэн кабинаяз. Озьы пиос, постсэс кельтыса, лушкем вуизы школае.* * *Классысь Л. Верховцева потыса вуттӥз-а, ӧз-а - Ахмед ӧсэз ӵогаз, усьтонзэ кисыяз понӥз. Автоматсэ кияз кутыса, пиналъёслы лек шуиз:- Патронъёс - боевоесь! Ойдолэ, тодматском!Журналысь фамилиосты лыдӟыны ӧдъяз. Но тодматсконзэ куспетӥ кароно луиз: ӧсэ школалэн кивалтӥсез йыгаськиз.- Ӧсэз усьтомы прокурорлы гинэ! - бадӟым куараен вераз Ахмед. - Кошке ӧс дорысь, сотэк ми ыбылыны кутскомы.Минут но ӧз ортчы, солдат вӧлдэтэ ыбылыны кутскиз. Пиналъёс куаляк луизы. Кин парта сьӧры ватӥськиз, кин йыр бордаз кырмиськиз. Ваньзы валазы: солдатъёс уг лӧптыло, син куспын адямиез быдтозы. Ахмед куриз соосты класслэн огпал сэрегаз пуксьыны, укноосты картонэн шобыртыны. Пӧлысьтызы огзэс - Миша Перевощиковез - ӧс сьӧры поттӥзы. Мишалэн кияз соку вал бумага. Отчы солдатъёс гожтӥллям: «Милемлы кулэ Америкае потон понна документъёс. 24 час куспын соосты ӧд дасялэ ке, пиналъёсты ыбыломы!»* * *Заложнике кырмем дышетскисьёс сярысь ивор вакчи дыр куспын Москваозь вуиз. КГБ-ысь кивалтӥсьёс, милиционеръёс, ожгарчиос шаплы котыртӥзы школаез.Нош со вискын Ахмед нылпиослы вераса пукиз: пиналъёсты заложнике кутон - малпанъёстэ улонэ пыӵатыны ӟеч амал... Льӧль малпанъёсаз выем солдат зуркак луиз: школа радио пыр кыӵе ке воргоронлэн ӝот-ӝот куараез кылӥськиз:- Ахмед, тӥляд куронъёсты сярысь ми тодӥськомы. Ми соосты одно ик быдэстомы. Нылпиосты гинэ эн исалэ!Со нуналэ пиналъёс понна дыр дугдӥз кадь. Жадемын, кӧтсы сюмамын. Я огез, я кыкез сьӧросэ куриськыны ӧдъязы. Ахмед, соосты, радио пыр вераськонъёсты кылзыса, эшшо но керӟег луиз. Пиналъёс шоры черекъяса, ӧс борды султӥз. Кылзӥськиз, кинъёс со сьӧрын ветло, ма сярысь кенешо.Мельников ассэ туж шыпыт возиз. Заложникын пиналъёс 16 час улӥзы. Та дыр куспын со 10 кыл но ӧз вера, дыр. Озьы ке но пиналъёс сое ас палазы карыны ӧз быгатэ: солдат Ахмедлэсь гинэ кылзӥськиз.- Ярам, Колпакбаев небыт кариськиз, - тодаз вае та спецоперациен кивалтӥсь, соку КГБ-ысь егит капитан Владимир Орехов. - 2-3 пиналъёсты сьӧросэ лэзьяны кутскиз. Но кышкатъяз: ӧд берытске ке, ваньзэс ыбылом. Зэм, та нылпиосты быгатӥськомы вал ас бордамы кельтыны. Но соку Ахмед милемлы оскемысь дугдысал. Пусйымон: нылпиос ваньзэ валазы, асьсэды сэзь возизы.Орехов ӧсэ йыгаськиз. Ахмедлы ӵектӥз синмысь синме кенешыны. Солдат пумит ӧз луы. Классысь тылэз кысыса, Ореховез пуктӥз нырысетӥ парта сьӧры. Ныр улаз ик автоматсэ урдӥз. Капитан валэктӥз: паспорт дасяны дыр кулэ луоз, но эн сюлмаськы - ачиз министр документъёсты тӥледлы сётоз.Та кылъёс Ахмедлы оскон пыӵатӥзы: Америкае кошкыны малпанэз одно ик быдэсмоз. Соин ик пумит ӧз луы классысь 14 нылашез поттыны. Уйин 12 час котырын паспортъёс дасесь вал. Орехов вазиськиз:- Лэзе вань пиналъёсты. Мон ачим тӥледын аэропортэ мыно. Тӥледлы кошкыны юртто.Колпакбаев но, Мельников но капчияк шокчизы. Автоматсэс ӝӧк вылэ понӥзы гинэ... ожгарчиос соосты кырмизы.* * *Та кышкыт учыр бере 10-тӥ «в» классысь котькуд пиналлы Москваысь ЯК-40 самолётэн вайизы часъёс, бадӟым коробкаен кампетъёс. Татьяна Смолина тодаз вае:- Мар милемын луиз, валамы берло гинэ. Ярам, начально-военной подготовкая урокъёсмы вал. Отын милемлы валэктылӥзы, кызьы астэ возёно, кулон но улон вискы шедьыку, ма кароно, ыбылэм куара пельёсты медаз ӵокса шуыса...Пиналъёс 4 часын ӵукна бандитъёс киысь мозмытэмын вал. Ог 4 час ортчыса, соос нош дышетскыны школае вуизы. В. Ореховлы тау карон кылъёсынызы альбом кузьмазы.Альбомез туннэ вытъёсъя службаысь генерал-лейтенант Владимир Викторович синчеберзэ кадь уте. Пӧртэм пумиськонъёсы сое сьӧраз кутэ. Шуэ:- 35 ар талэсь азьло «теракт» но «заложник» кылъёс вылесь вал ай. Жаляса верано, та вакытэ соос улонамы котькуд нунал чузъясько. Соин ик котькудмылы туннэ сак луоно.Кышкасьтэм луэмез понна Кун Кенешлэн Тӧроез Владимир Невоструев В. Ореховлы Таукарон сётӥз, шуныт кылъёссэ вераз. Сарапулысь учырез шарае поттыны лэземын ӧй вал. Но туннэ сое ас синмын учкыны луэ ини - Ижысь проектъёсъя «Лифт» штабын усьтӥськиз та терактлы сӥзем адӟытон. Отын ик тодматскыны луоз В. Ореховлэн «Жизнь с открытой датой» книгаеныз.Ольга Корепанова | Югдурез утён |
Виталий Пронин Дэри ёросысь Пальники гуртысь «Тюрагай» ансамбльлы 33 ар тырмиз. Кылдэмез дырысен отын кырӟало кузпалъёс Людмила но Валерий Алексеевъёс. Дэри ёросысь Пальникысь Алексеевъёс Туспуктӥз В. ЕмельяноваЛюдмила Владимировна но Валерий Сергеевич кыкназы но Пичи Пурга ёросысь Пуро-Можга гуртын вордскемын, одӥг классын дышетскемын. Кузпалъёс серекъяло, одӥг парта сьӧрын гинэ, пе, ӧм пуке. Ог-огзылы синмаськемзэс шараяллям Валера армие кошкыку. Пияш армиысь бертыса, егитъёс сюан ортчытӥллям но артысь Дэри ёросысь «Пальниковское» совхозэ ужаны интыяськиллям. Озьы 1979-тӥ арысен Валерий Сергеевич водитель луыса ужа. Нырысь ик совхозын тыршиз, нош со куашкам бере, 2006-тӥ арын, гуртысьтызы тылпулэсь утиськонъя центре кутскиз. 4 кузя ужало: Валерий Алексеев, Альберт Долганов (старшой водитель), Василий Беляев но Олег Шихов. Соос Ожмос муниципал кылдытэтын тылпу потон учыръёс дыръя шуге-леке шедемъёслы нырысетӥ юрттэт сёто. — Тылпу потон учыръёс ӵем уг луыло ке но, куд-ог дыръя пӧсь йӧтылэ ик, — шуэ Валерий Сергеевич. — Гурт котырысь сад-бакчаосы но ӵемысь поталляськомы. Туннэ кадь ик тодам лыктэ на 3 ар талэсь азьло луэм учыр. Пӧсь май толэзь вал, одӥгаз сад-бакчаын бадӟым тылпу потӥз, огкутскемен 5 корка пеньлы пӧрмиз. Озьы тулыслы быдэ ужмы трос луэ: я кӧс турын ӝуа, я утялтӥсько но корказы котырын ик жуг-жагзэс суто, я машинаен мынӥсьёс кысымтэ тамак пумзэс укноетӥзы кушто. Сюресъёс вылын шуккиськон учыръёсы но ӵем гинэ потано луылэ. Гуртысьтызы тылпу кысон машина кытчы ке ӝог ширтэ ке, Людмила Владимировна сюлмаськыны кутске кузпалыз сярысь, ваньмыз умой гинэ мед луоз вал шуыса. Кышномурт совхозын пудо котырын ужамын. Али пенсиын ни. Кузпалъёс, доразы ӵошен луо ке, кырӟаны ярато. — Ас вакытаз совхозысь котькуд подразделение куспын кырӟан-веранъя вожвылъяськон ортчылӥз, — шуэ Валерий Алексеев. — Мон шофёръёс пӧлын кырӟалляй, вал на трактористъёслэн, скал кыскисьёслэн, кунян сюдӥсьёслэн коллективъёссы. Со дырысен ик кырӟаны кутскимы. Совхозмы куашкам бере клубе потаны кутскимы. Тодӥсько на, пичигес дыръям кылбуръёстыз но кырӟаса дышетылӥ. Соку мон туж кепырась вал уга, кырӟаны возьдаськылӥ. Али дырлы кепыранэ вунӥз ни. Концертъёсын ӵем потаськомы, руль сьӧры пуксисько но ширтӥськомы кытчы кулэ. Одӥгез ӝож: арганчимы ӧвӧл, нош кырӟаны шулдыргес крезьгуро инструментэн шудӥсь вань дыръя. Алексеев кузпалъёс ваньмон дырзэс но пайдаё ортчыто. Толалтэзэ куасэн нискылало, нош 60 арессылы быдэн велик басьтӥллям. Табере лымылэсь шунамзэ витё бусыостӥ ворттылыны, бордазы внучказы итӥськоз на. Валентина Емельянова | Иворъёс |
Виталий Пронин Шаркан ёросысь А. Лебедева пусъемын Г. Верещагин нимо премиен.Вить ар талэсь азьвыл «Удмурт Кенеш» огазеяськонлэн Шаркан ёросысь ёзэз ёрос администрация азе ӵектонэн потӥз: удмуртлыкез ӝутонэ мылысь-кыдысь пыриськись муртъёсты Григорий Верещагин нимо премиен пусъёно.Учёноез, этнографез, югдытӥсез вордӥськем нуналэз котырын озьы сӥлы каронэз администрация умоен лыдъяз. Дунъямъёс пӧлын Ляльшур школаысь дышетӥсьын ужам Евгения Куклина, Сосновка гуртысь культурая юртын ужам Анатолий Шкляев, Быги гурт поселениен кивалтӥсь Нина Беляева, Шарканысь нылпи творчествоя юртлэн кивалтӥсезлэн воштӥсез Светлана Перевозчикова. Туэ премиен пусъемын Шаркан школаысь удмурт кылъя но литературая дышетћсь Алевтина Лебедева.Алевтина Яковлевна визьнодан удысын 30 арлэсь ятыр тырше ни, мыло-кыдо пыриське общественной уже.- Туала арын удмуртлыкез ӝутыны капчигес луиз, - шуэ Алевтина Яковлевна. - Шаркан школаын 1 сюрслэсь трос пиналъёс дышетско. Уноез соос пӧлысь ӟучомемын. Соин ик нимысьтыз удмурт класс усьтэммы но уг луы. Но котькуд классын 4-5 нылпи удмурт бере, таослэсь адӟем карыса, ӟучъёслэн но удмурт кылэз дышетыны мылкыдзы сайка. Ачим но гочатыны вырисько: анай кылмес тодӥсьёслы Венгрие, Эстоние, Финляндие вож сюрес усьтӥське, шуисько. Пичиосынызгес пӧртэм шудонъёс пыр удмурт кылэз дышетӥськомы. Зэм, удмурт кыл нылпи садысен ик программае пыртэмын луысал ке, югдур воксё мукет луысал. Куд-огез, воксё номыр валатэк, вуо ук, шонертэм вераськемзылэсь кепырало но чалмыт пуко. Нош котькудаз сямен садын воспитательёс удмуртэсь. Одӥг ке но удмурт группа усьтыны луысал ке, дышетӥсьёслы но азьланяз каньылгес луысал. Али, программаез нуэм сяна, кылысь кылэ берыктонэн выроно луэ. Соин ик али садын ужан амалэз воштон бордын ужасько.Шаркан школаын огвакытэ удмурт кылъя кабинет гинэ но ӧй вал. Но директорзы валаз кулэлыксэ. Татын нылпиос воксё мукет дуннее вуо. Сям-йылолъёслы сӥзем сэрегез вань. Удмурт дэремен кыӵе но мунё ӧвӧл татын! Нылпиос асьсэос ик утись мунё но лэсьтыны дышетско. Удмурт ужрадъёсы но пырисько. Али Алевтина Лебедева 11-тӥ классысь Ирина Гуменникова дышетскисеныз ӵош Казаньын ортчем научно-практической конференцие пыриськизы, отын пужъятэм удмурт ӵушкон сярысь мадизы но лауреат луизы. Табере дышетэм нылпиосме Москваозь вуттэме потэ, шуэ Алевтина Лебедева.- Берло дыре зол шӧдӥське ёросысь калыклэн удмуртлык пала берыктӥськемез, - вера «Удмурт Кенешлэн» ёросысь ёзэныз кивалтӥсь Елена Перевозчикова. - Адямиос, гурт поселениослэн кивалтӥсьёссы гинэ но дорам лыкто, юрттэт куро, ми общественной огазеяськон ке но. Оско, лэся. Ким гуртын пуктэмын татын вордӥськем писательлы Степан Широбоковлы синпелет. Сое котыртэм кенер куашканы кутскем. Гурт поселениен кивалтӥсь вазиськиз, тупатыны мед юрттомы шуыса. Спонсоръёс утчаса, кенерзэс выльдыны коньдон шедиз, туэ синпелет котыр чеберскиз. Вазиськизы музейын ужасьёс: композиторлы Григорий Титовлы вордскем Титово гуртысьтыз культурая юрт борды, пе, мемориал пул шукконо. Аслаз крезьгурчилэн улэм юртэз кылемын ӧвӧл ни уго. Вуоно тулыс буре ваён пулэз шуккыны чакласькомы. Администрация но юртто шуэ, асьмеос но пӧртэм ӵошатсконъёсы пыриськиськомы, коньдон поттӥськомы. Озьы удмурт калык огазеяськонлэн кужымез будэ шуыса, адӟиське. Али ёрос администрациын но котькуд кабинетэ пыр - удмурт сямен ваземез кылод. Ваньмаз 18 школаосын но, анай кыл кулэ шуыса, валаны ӧдъязы. Азьвыл ваньмаз сое уг дышето вал. Али черкогуртамы но анай кыл чузъяське. Со понна туж трос кужымзэ понӥз Алевтина Лебедева. Елена Сараматова Теги: дышетон Удмурткенеш Шаркан Школа | Улон-вылон |
Виталий Пронин ПИЧИ ПУРГАПичи йыртэмасьёсКылем суббота нуналэ Пичи Пурга ёросысь Ыбдэс гуртысь 5-тӥ классын дышетскись нылаш школае мыныны потӥз. Дорезлэсь кыдёке ӧз вуы, со вылэ машина пыриз. Удмурт Республикая МВД-лэн пресс-службаез ивортэмъя, машинаын пуко вылэм быдэ вуымтэос, рулез бергатэ вылэм 14 аресъем пияш. Ваньзы соос Пермь улосысь, лушкам машинаен Казане мыно вылэм. Нылаш сюрес вылын ик кулӥз.АЛНАШВормон Нуналлы концертАлнашын ортчиз калык творчествоя «Салют Победы» вожвылъяськонлэн зональной этапез.Ӵошатсконэ пыриськизы ёрос конкурсын вормисе потэм коллективъёс но нимаз кырӟасьёс, кылбур лыдӟисьёс. Быгатонлыкъёссэс дунъяз Ижысь жюри.Та конкурсын азьвыл гожтэм кырӟанъёсын ӵош чузъяськизы выльёсыз но. Кылсярысь, крезьгурчи Сергей Кириллов Виктор Ивашкинлэн кылбурезъя гожтэм «Вормон Нунал» кырӟанзэ, сое «Алнаш мылкыд» калык ансамбль быдэстӥз. Та кырӟан залысь вань калыкез пукон интыосысьтызы ӝутӥз.Концертысь умойёссэ номеръёсты Ижкарын ортчоно гала-концертэ басьтозы. Со радъяськоз апрель пумын Калык творчествоя юртын.КИЗНЕРЛумбыт эктӥзыКизнер черкогуртысь 9 классъем школае пиналъёс люкаськылӥзы эктыны. «Аръёс пыр ортчем эктонъёс» ужрадын соос лумбыт эктӥзы калык, эстрада, рэп, вальс эктонъёсыз. Куное вуылӥзы Татарстанысь дышетӥсьёс но. Люкаськемъёс понна эктон дышетонъя мастер-класс ортчытӥзы Кизнерысь культура юртын ужасьёс, Кизнерысь 2 номеро школаысь но Кибья шор ёзо школаысь хореографиен дышетӥсьёс. Та нуналэ 8 пӧртэм калык эктонъёсты дышетӥзы.УВАНылпиос сярысь сюлмаськысаУва ёрос администрациын эскеризы быдэ вуымтэосын герӟаськем ужпумъёсты.Берло дыре йылэ пинал йыртэмасьёслэн лыдзы. Кудӟытӥсь юонэн эшъяськемзы понна 3 пиналъёслы быдэн 500 манет штраф гожтэмын, одӥг пиналлы руль сьӧрын кудӟыса ворттылэмез понна 30 сюрс манет тыриськон тупатэмын, одӥг уж ӝутэмын йырез усыкмытӥсь арбериез возем понна. Быдэ вуымтэ пиналъёссэс визьноданы быгатӥсьтэм мумы-бубыос но кыл кутон улэ кыскемын.ЭГРАЧебер кырӟало глазъёсЭгра ёросын ортчиз эстрада кырӟанлы сӥзем конкурс.Вожвылъяськонэ пыриськизы 13 ёросысь но городъёсысь 30 пала коллективъёс. Чебер куараенызы, сцена вылын асьсэды возьыны быгатэменызы паймытӥзы Глаз ёросысь кырӟасьёс. 5 номинация пӧлысь 4-яз вормизы глазъёс. Удмуртиысь сяна, ас быгатонлыкъёссэс возьматӥзы Набережные Челны городысь лыктэмъёс но.БАЛЕЗИНОУрмем ӟичыБалезино каргуртысь выль микрорайон котырысь калгись ӟичы кырмемын.Со пуныос вылэ урдскем, эскеронъёс ортчытэм бере шараяськиз, ӟичы урмон висёнэн черламын шуыса. Ветеринарияя управленилэн пресс-службаез ивортэмъя, ӵапак Балезино ёросын тужгес ӵем пумиськыло урмем пӧйшуръёс. Берло толэзьёс куспын гинэ 4 учыр пусъемын.КЕЗКлассэн кивалтӥсьКылем арня пумын быгатонлыкъёссэс эскеризы Кез ёросысь классэн кивалтӥсьёс.Вожвылъяськон 2 люкетлэсь ортчиз, 20 дышетӥсь пӧлысь финалэ шедиз 6-ез. Котыр ласянь аслэсьтыз ужаны быгатэмзэ возьматӥз но классэн кивалтӥсьёс пӧлысь устоез луиз Кезысь 1-тӥ школаысь Татьяна Вяткина.ШАРКАН«Беренэс» шумпоттӥзШаркан ёросысь Быгы гуртысь «Беренэс» калык театр нош ик учкисьёссэ шумпоттӥз выль постановкаен.Таяз учыре гуртоос дасяллям Мордовиысь писательлэн А. Терёшкинлэн «Сороковины» пьесаезъя «40-тӥ уяз» спектакль. Пьесаез удмурт кылэ берыктӥз С. Перевощиков. 2 толэзь репетициосы ветлэмзы бере калык азе потӥзы. Гуртоослы спектакль яраз. Туннэ «Беренэсэз» витё Шарканысь культурая юртын.ИЖУдмурт мода16-тӥ оштолэзе Ижысь Генерал юртын ортчоз модалы сӥзем куинетӥ фестиваль - «Эльныл».Фестивальын огъя 15 дизайнеръёс дӥськут коллекциоссэс возьматозы. Удмуртиысь Полина Кубиста, Татьяна Москвина, Зоя Лебедева сяна, татчы вуоз Пермь улосвылысь «Горт» студия. Соос коми-пермяк пужыосын футболкаоссэс возьматозы. Озьы ик Брангуртысь Александр Пилин ваёз гынлэсь лэсьтэм изьыоссэ. Мукет шӧм пыртоз ужрадэз вашкала интыын радъян.Азьвыл Генераллэн юртаз балъёсы трос шоголь нылъёс люкаськыло вал, шуэ фестивалез радъясь Дарали Лели.Дӥськут возьматозы «Mademoiselle Oudmourte» агентствое ветлӥсь нылъёс но. 6+Дасяз Валентина ЕМЕЛЬЯНОВА | Лулчеберет |
Виталий Пронин Е. Архипов, Е. Герасимов, А. Главатских, И. Сорокин.Апрель толэзе «Динамо» огазеяськонлы 90 ар тырмоз. Солы сӥзьыса, шаерамы но Россиын пӧртэм ужрадъёс ортчо. Тужгес бадӟымъёсыз пӧлы пыртыны луоз май толэзе Москваысь Горд площадьын ортчоно «Пинал динамовец» ӵошатсконэз но Уйпал полюсэ куасэн мынонэз.Уйпал полюсэ мыныны быръемын Россиысь тужгес кужмо спортсменъёс: 9 бадӟымъёс но 7 пиналъёс. 100 иськем сюрес вылэ потэмзылэсь азьло Россиысь 16-18 аресъем 28 пиналъёс арня ӵоже мугорзэс кыдатӥзы Карелиын. Та пиналъёс пӧлысь 4-ез Ижысь вал: гурезь куасэн нискылась Евгений Архипов, биатлонистъёс Иван Сорокин но Евгений Герасимов, уясь Антон Главатских.Ваньзы соос 5 арлэсь ятыр рос-прос спортэн эшъясько, нош Карелие вуылыны юрттӥз соослы Удмурт Республикаысь Югдурез утёнъя министерство.- Уйпал полюсэ вуылон сярысь малпан выль ӧвӧл ке но, туж тунсыко потӥз, - шуэ министр Александр Первухин. - Пиналъёслэсь спортэн эшъяськон мылкыдзэс бурдъяны кулэ.Карелиысь 7 нуналъем походзэс пиос кематэк уз вунэтэ. 25 градус кезьыт шоры учкытэк, пиналъёс 100 иськемъем сюресэз куас вылын ортчизы.- Со арнямы туж кузь кыстӥськиз, уката ик походлэн нырысь нуналъёсыз, - вера Евгений Архипов.- Котомкамы мултэс секыт медаз луы шуыса, сьӧрамы тужгес кулэ дӥсь гинэ кутӥмы. Кузь сюресэз оген ортчыны уд быгаты, соин ик ваньмылы ӵошен - уллёен - возиськоно вал, кулэ дыръя ог-огмылы юрттӥмы но. Пиньёсмес сузямы но мисьтӥськимы лымы вуэн.Пиос кык арня пала ӧз тодэ, кинлы удалтоз Уйпал полюсэ вуылыны. Озьы ке но понназы малпазы: одно ик удалтыны кулэ Евгений Герасимовлы. Со, пе, милям кивалтӥсьмы вал, визьмыныз но кужмыныз висъяське, дасяське полицейской луыны.Пиос янгышаллямтэ. Кылем арня пумын 7 шудо нылпиослэсь нимтулзэс шараязы, соос пӧлы шедиз Евгений Герасимов но. Кузь сюрес вылэ потозы 4-тӥ апреле.- Нырысь Москваозь самолётэн, собере уйпала - Барнео станциозь - вертолётэн лобомы, - шуиз Евгений Герасимов. - Отӥяз ини Уйпал полюсэ. Шуг-секытъёсты ортчыны Карелиын дышетӥзы, табере со тодэм-валамез улонын быгатыса кутоно луоз.Уйпал полюсэ вуыса, Ижысь пияш Удмуртилэсь флагзэ лымые бышкалтоз.Валентина Емельянова Теги: Иж спорт уйпалполюс | Югдурез утён |
Виталий Пронин «Удмурт дунне» газет аслаз юбилеезлы туж йӧно кузьым лэсьтӥз - поттӥз 100 аръем историезъя энциклопедия-справочник. Шаерамы таӵе изданиос ӧй вал на - «Удмурт дунне» газетлы -100 ар: Аръёс. Вакытъёс. Адямиос» - удмурт кылын нырысетӥез энциклопедия луэ. Со сярысь вераськиськом газетлэн валтӥсь редактореныз Зинаида Рябининаен. - Зинаида Кирилловна, книга калыке ӧз вӧлмы на, но сое киязы кутылэмъёс шуо ни, со дунъянтэм. Маиныз? - Бен, та книга дуно кызьы ке газет лэсьтӥсьёс, озьы ик газет лыдӟисьёс понна, угось та книгаын - быдэс газетлэн, оло нош быдэс удмурт калыклэн берло 100 ар ӵоже улон гумырез, адӟонэз, угось ӵап газет пусйыса кельтэ ваньзэ. Книгае вакчиятыса пыризы газетын пӧртэм аръёсы потам материалъёс, историен герӟаськем ужъёс, справкаос, трос туспуктэмъёс. Ас поннамы ми сое даурмылэн куараез шуиськом, угось 100 ар ӵоже дунне вылысь нокыӵе мукет книга-газет сомында ӧз гожъя на асьме выжы калык сярысь. Кунмылэсь но Удмурт шаермылэсь летописьсэ нуэменыз ӵош газет лэсьтӥз аслэсьтыз но историзэ. Солэн вакытъёсыз сярысь верало нимъёсыз - та дыр ӵоже со 8 пол воштӥськиз: «Войнаысь ивор» - «Удморт» - «Виль синь» - «Гудыри» - «Удмурт коммуна» - «Удмурт правда» - «Советской Удмуртия» - «Удмурт дунне». Но, кызьы шуо, газет - со одӥг-кык нуналлы. Отын номыр уродэз ӧвӧл - угось ивор нуналлы быдэ вужме. Даур ӵоже люкаськем подшивкаос утисько на архивъёсын-библиотекаосын гинэ, отын - пумтэм-йылтэм ивор. Соин милям потӥз тужгес валтӥсьёссэ выльысь улӟытэммы но, газетмылэсь историзэ огазе люкаса, пыраклы синпельлы кельтэммы - «Удмурт дуннелэсь» аспӧртэм энциклопедизэ кылдытэммы. Та книгаез дасяса, ми быдэстӥм, шуыны луоз, газет поттонын азьвыл тыршемъёс азьын аспӧртэм долгмес: ми утиськом тӥлесьтыд мытэм уждэс, азинтӥськом сое! - Книга дасямын 3 люкетлэсь: «Историысь чуръёс», «Газет поттӥсьёс», «Внештатной корреспондентъёс». Куинетӥ люкетаз пумисько газетын воксё ужаллямтэ адямиос но... - Со бордын ик солэн аспӧртэмлыкез но тужгес бадӟым узырлыкез – редакциын ужатэк но, кин ке ялан гожъяське, мукетыз дырын-дырын ивор ыстылэ - ваньзы соос милям матысь юрттӥсьёсмы луо, угось интыосысь иворъёстэк газет мӧзмыт потысал. Тазьы ми тыршим асьмелэн сьӧрлось авторъёсмылы гажаммес возьматыны. Нош ваньмыз книгае пыриз 1735 адями! Татчы кельтэмын газетын 100 ар ӵоже ужамъёслэн нимтулъёссы! Сыӵе список лэсьтон борды басьтӥськиз вал азьвыл редактормы Алексей Шкляев, со туж ӟеч малпан. Список кылдытэмын трос аръёс ӵоже архивъёсын бугыръяськыса, юалляськыса, но туннэ но вераны ум быгатӥське на, татчы 100 процентэз сюриз шуыса, валаськоды, 100 ар ӵоже мар но ӧй вал... Кылсярысь, ми али ке но ум шедьтӥське ваньмызлэсь валтӥсь редакторъёслэсь личной ужъёссэс, туспуктэмъёссэс гинэ но. Списоке шедьымтэос вань, дыр, ай, вазиськисьёс луизы ке, азьланяз ми соосты одно пыртом та радэ. Утчаськон ужмес но уретыны ум малпаське, ивор ялан ватсаськоз, энциклопедимы выльдӥськоз, азьланяз ми малпаськом сое электрон форматэн Интернетэ интыяны. - Туала вакытэ огшоры книга гинэ но поттыны шуг, нош татын - быдэс энциклопедия! - Соин но со уката дуно. Угось историен герӟаськем издание кулэ каре трос тодэм-валамез, эскеронъёсты, утчаськонъёсты. Архивъёсын бугыръяськон, материал люкан, нырысь учкыса гинэ, лякыт потэ, нош ужаны кутскиськод ке, йыр борды кырмиськоно: куддыр одӥг адями сярысь ивор шедьтон понна арняос быро. Арлэсь кема йырзэс ӝуткатэк ужазы, шуыны луоз, редакторъёс-составительёс Лия Малых но Валентина Уразаева. Зэм, куд-ог тодосчиос талы паймизы: та выллем издание, пе, ар ӵоже вормонтэм кадь. Но ми тыршим, книгаез радъяны юрттӥзы «Удмуртия» издательствоысь эшъёсмы, соос ужзэс туж валаса лэсьто. Со сяна, кие кутымон книга поттон понна данак уксё кулэ. Оглюкетсэ висъяз Финляндиысь М. Кастрен нимо огазеяськон, туж бадӟым тау соослы, та огазеяськон 2008-тӥ арын милемлы юрттӥз ни вал «Удмурт кизилиос» книга поттыны. Озьы огъя кужымен ужмы пӧрмиз, малпасько - газетмылы ӟеч кузьым лэсьтӥм. - Книгае пыремъёслэн гинэ ӧвӧл, огшоры газет лыдӟисьёслэн но сое адӟемзы потэ, луоз. Кытысь шедьтоно нырысетӥ удмурт газетлы сӥзем нырысетӥ удмурт энциклопедиез? - Книга потэмын 1000 экземплярен, вазиськоно редакцие. Нош тодматскон (презентация) ортчоз 10-тӥ июне 17 часын Ижысь Эшъяськон юртын. Ӧтиськом отчы газетлэсь вань эшъёссэ, историен, журналистикаен тунсыкъяськисьёсты. УД Теги: 100ар книга удмуртдунне | Лулчеберет |
Виталий Пронин Школаослэн кулэ луыны воспитательной функциязы. Нылпиослэсь правооссэс утись Анна Кузнецовалэн таӵе ӵектонэзлы дурбасьтӥз Россилэн Президентэз Владимир Путин. Выль дышетскон арысен дышетон программаосын со чакламын луыны кулэ. Со юрттӥз школаослы выль программаос малпаны, пиналъёслэсь быгатонлыкъёссэс будэтон понна планъёс кылдытыны. Удмуртиысь дышетонъя но наукая министерство вераз, выль программаосын 15-тӥ сентябрьысен школаослэн сайтъёсазы тодматскыны луоз. - Воспитательной функция школаосын котьку но вал, - вераз Ольга Авдеева, - но катъёсын со али гинэ юнматӥськиз. УД Теги: закон Школа | Иворъёс |
Виталий Пронин Смоленск улосысь Сычёвкаын усьтћськиз шаерамы кылдытэм 357-тӥ стрелковой дивизилы сӥзем обелиск.22-тӥ июне 4 часын ӵукна Ижысь Ялан ӝуась тыл дорын митинг ортчиз. Отчы пыриськизы элькун кивалтӥсьёс, ветеранъёс, общественной огазеяськонъёслэн ёзчиоссы, егитъёс, нылпиос - буре вайизы Быдӟым тыложын быремъёсты.- 75 ар талэсь азьло 22-тӥ июнь странамылэсь историзэ люкиз войналэсь азьлолы но война берелы, - митинг дыръя шуиз Удмуртилэн Тӧроез А. Соловьев. - Озьы ик луиз атайёсмылэн, песятайёсмылэн улонэнызы но. Соос пӧлысь данакез Атыкай музъеммес утён понна улонзэс сётӥзы.Митингын вераськизы Кун Кенешлэн Тӧроез В. Невоструев, ветеран огазеяськонъёслэн кивалтӥсьёссы.- Син шорады пуктэ ай, - егитъёслы вазиськыса, ватсаз Удмуртилэн Тӧроез. - асьме республикаын кылдытэм 357-тӥ стрелковой дивизиысь 8 сюрс ожгарчиос, одӥгаз ожмаськонын гинэ немецъёсын котыртэме кыльыса, быризы яке пленэ шедизы. Мон, фронтовиклэн пиез, туж шумпотӥсько, та кышкасьтэм пиослы Смоленск улосын синпелет усьтозы шуыса. Нош солэн выжыяз понозы асьме Удмурт музъем вылысь, Ижысь Вормонлы сӥзем скверысь, нуэм сюез. Ижын ялан ӝуась тыл дорын ортчиз митинг.Сергей Захаров Теги: Быдымож | Улон-вылон |
Виталий Пронин Дэри ёросысь Изгуртысь Аня Мамонтова 12 аресысен трактор руль сьӧрын ворттылэ. Удмурт нылаш гыре, кизе, усыя — нокыӵе ужлэсь уг кышка. Анна Мамонтова пичиысен тракторен эшъяськизМамонтовъёслэн 3 нылъёссы. Ваньзы пичиысен ужез гажаса будо. Сыӵе анай-атай вӧзын мукет луыны но уг луы, дыр. — Изгуртын колхозмы куашказ, озьы 20 ар талэсь азьло фермер кариським, — вера атайзы Сергей Мамонтов. — Кубиста вузаса, пыд выламы султӥмы. Али 37 гектар возьёсмы-бусыосмы. Кӧня ке пудомы вань. Гырыны, турнаны потыку, бадӟымъёсыз нылъёсмы асьсэос сьӧрамы курисько вал. Пыд- зы уг сузьы, но трактор сьӧры пуксемзы потэ. Пӧрмыкуз кыӵе шумпотылӥзы! Аня 12 аресысен тракторен рос-прос ворттылыны дышиз. Али солы котькыӵе ужез оскисько. Но кужмысь ноку уг косӥськы. Со ачиз тракторзэ заводе но бусые дыртэ. Гырем бервылыз вольыт кыле. Школаын вань нылъёс вуриськисе дышетскизы, нош Анялэн классысьтызы 6 пиос радын тракторлы право басьтэмез потӥз. Ай экзамензэ но ваньмызлэсь умой сётӥз. Классамы ваньзы оско вал, быгатоз шуыса: трос уг ушъяськы, но мар борды гинэ уг кутскы — ваньзэ ӟеч пӧрмытэ, спортэн выре. Школаез но Аня зарни медален йылпумъяз. Али Удмурт кун университетын дышетске, геолог луэмез потэ. Но ваньмон дыръяз трактор руль сьӧры пуксе. Бусыын сюлэм шутэтске, шуэ. — Куд-огез малпа вал, шоккетыса гинэ право басьтӥсько шуыса. Али ваньзы воксё паймо, — вера Аня Мамонтова. — Мамалы но папалы юрттӥськоно шуыса, быдэс гужем бусыын ужасько. Пизы ӧвӧл бере, кивоштӥсь кулэ ук. Картошка, кубиста, кешыр, гордкушман будэтӥськом. Гыроно, кизёно, турнано — уж уг бырылы. 3 трактормы: 1 МТЗ но 2 пичи тракторъёс. 30 аръемез но вань, но со «пересен» ужаме уг поты — тӥяськылэ. Выль МТЗ-ен ик ужаны каньылгес — рулез капчигес, бусыын берганы но умойгес. Умой гыре ке, жадёнэз но валано ӧвӧл. Но туэ кӧс улэмен, мылкыд уродгес ик. Кизем бусыостӥм ортчемелы быдэ сюлэм чигиське. Урожаймы тросэз быриз, тужгес но — ӵужкушман, гордкушман. Котькыӵе умой гыр но, зор ӧвӧл ке, толыкез уг луы. Ужам уж арам луэ. Со бордысь доход потэ бере, мылкыд сӧриське. Гырыса котькуд чурез ортчемелы быдэ музъемен вераськылӥ, урожайзэ мед сётоз шуыса. Чебер ӝужаз вал... Нош анай-атайзы нылзэс буйгатыны тыршо, арзэ потом ай, шуо. Пиналъёссы шоры учкыса, мылкыдзы ӝутӥське. Пичиез но, бадӟымъёсыз шоры учкыса, тракторен ворттыны дышетско, пе. Нялтас вераса, Аня нокыӵе техникалэсь уг кышка. Иже дышетскыны но со машинаен ачиз ветлэ. — Городын но улыны луысал, дыр. Изгуртысь тросэз егитъёс Иже кошко. Нош мынам дорам ик бертэме потэ. Кин тодэ, оло атай вӧзын ужало, оло геолог сямен азинско — улон возьматоз. Куддыр малпасько: кабинетын пукысал, чебер дӥсяськыса ветлысал, документъёсын вырысал, геологической разведкаосы потасал. Но со гурт ужлэсь жадем мылкыд озьы вера. Угось фермер луыны капчи ӧвӧл. Эрикын ужам бере офисын ӝоканы кутскод, дыр, — мынектэ Аня. Туэ солы, мылкыдзэ ӝутыса, Гурт удысъя но сиён-юонъя министерство егит трактористлы сямен подъёмной висъяз. Выплата понна уг тыршиськы, шуэ нылаш. Гуртазы со зэмос кизили. Школаын дышетскись пиос трактор руль сьӧрын пукись Аня шоры чыртыоссэс ик золтыса учко — со быгатэ бере, ми но дышетскомы, шуо. Елена Сараматова | Иворъёс |
Виталий Пронин Удмуртиысь вылӥ дышетсконниосын 165 кунсьӧр студентъёс тодон-валанзэс будэто. Соос вуизы 23 пӧртэм кунъёсысь. Тужгес трос студентъёс лыктэмын Азербайджанысь, Армениысь, Венгриысь, Египетысь, Таиландысь, Таджикистанысь, Узбекистанысь, Казахстанысь, Китайысь, Германиысь, Финляндиысь.Со сяна, туэ нырысетӥ паларе миграционной учётэ 19 сюрс 295 мурт султытэмын - со кунсьӧрысь вуэмъёс но гражданствотэмъёс. Ӵемысь кунсьӧрысь муртъёс Удмуртие уж утчаса, шутэтскыны, дышетскыны яке мукет мугъёсъя лыкто.Статистика возьматэ: 2013-тӥ арын толэзьлы быдэ шаерамы 6-7 сюрс иностранецъёс уло.Туспуктэмез: miet.ru Теги: дышетскисьёс Удмуртия | Иворъёс |
Виталий Пронин Озьы ик куноос но асьсэлэн ужан амалъёссы сярысь веразы.Дышетон удысысь йӧскалык ужпумъёсты тодон-эскеронъя институт Пичи Пурга ёросысь Гожня нылпи садэн валче ортчытӥз шаерысьтымы но Татарстанысь нылпи садъёсын ужасьёс понна семинар. Гожня нылпи сад институтлэн выльзэ пыӵатонъя площадкаез луэ. Институтын ужасьёс Елена Николаева, Анна Бородина но Галина Васильева татын покчиосын ужанъя «Зарни бугор» выль программаенызы тодматӥзы.Озьы ик куноос но асьсэлэн ужан амалъёссы сярысь веразы.- Гожняослы синмаськыса быримы, - вера Алнашысь «Родничок» нылпи садэн кивалтӥсь Ольга Ишматова. - Милемды соос шуныт но капчи мылкыдын пумитазы. Шӧдӥське, быгато ужаны но, шулдыръяськыны но. Нылпи садэ пырыку ик, син шоры йӧто нылпиослэн киужъёссы, туж чебер лэсьтэмын площадказы. Воспитательёс нылпиосын ӵош занятиос возьматӥзы. Шумпотыса кылзоно, пиналъёссы ваньзы ик удмурт кылын верасько. Таӵе семинар радъямзы понна бадӟым тау шуэммы потэ Дышетон удысысь йӧскалык ужпумъёсты тодон-эскеронъя институтын ужасьёслы но. Ми соосын ӵош тыршиськомы. «Шудон дунне» программамес электрон вариантэн лэсьтӥм ини. ми, нылпи садын ужасьёс, азьло аръёсы сямен йыромыса ум ветлӥське ни, федеральной стандартъёслэн куронъёссыя пӧртэм программаосын ужаськом. Семинаре пыриськемъёс.Семинарез йылпумъяса, гожня пиналъёс кырӟаны-вераны но кылбур лыдӟыны быгатэмзэс возьматӥзы. Нылпиос борды мыло-кыдо итӥськизы мӧйыос но - «Гожна кенакъёс» вашкала кырӟанъёсты быдэстӥзы. Артэ Эгра гуртысь нылкышноослэн «Мылкыд» ансамбльзы но ваньмызлы ӟеч но задор мылкыд кузьмаз.Паймоно, кызьы «Зарни бугор» программаез улонэ пыӵатон но нылпи садъёсы вӧлмытон борды биниськизы вашкала сямъёс но туала малпаськонъёс.Любовь Тихонова Туспуктэм: udmniino.ru Теги: дышетон Школа | Улон-вылон |
Виталий Пронин 25-тӥ июне Дэри ёросысь Гольяны гуртысь черкез вӧсязы, татын ортчиз нырысетӥез литургия. Черкез вӧсяны вуылӥз Ижысь но Удмуртиысь Викторин митрополит.Гольяныын черк ужа шуыса, нырысьсэ печатламын вал 1711-тӥ арын. Крестьянъёслэн Пугачёв кивалтэм улсын бугыръяськемзы дыръя, Гольяны доры войскоос вуыку но, калык ӵапак та черкын вӧсяськиз, гуртсэс утьыны курыса. Утизы. Но черкез 1929-тӥ арын пытсазы, 1930-тӥ аръёслэн кутсконазы быдэсак куашкатӥзы. Сое выльысь ӝутон борды басьтӥськизы 2000-тӥ арын. Озьы 2005-тӥ арын шайвыл котырын нырысь ӝужаны кутскиз часовня. 2010-тӥ арын черк пуктонъя проект борды басьтӥськизы. Лэсьтӥськон уж рос-прос мытӥськиз 2012-тӥ арын. 2014-тӥ арын крестильной храм ужаны кутскиз ни. Туэ чекр быдэсак пуктэмын. Туж трос сое вуттон понна лэсьтӥз татысь черклэн настоятелез Александр ФилипповТа черкез быдэс ёросэн возьмазы. Сое вӧсяны вуылӥз Ижысь но Удмуртиысь Викторин митрополит.УД Туспуктэм: udmeparhia.ru | Улон-вылон |
Виталий Пронин Кыктоос София (вылӥысез) но Ксения Хохряковаос: кызьы улом ог-огмытэк?Малы мон кадь кырӟаськод? Ми кыкто сузэръёс! Соин сэрен милемын пӧртэм-пӧртэм учыръёс луыло… Буёл - пӧртэм Ми пӧлысь одӥгезлы Соня (София) ним понӥллям, малы ке шуоно, роддомысь бертыкумы, быдэс сюресэз кӧлэм, нош мукетызлы, Софияен ӵош мед чебер кылӥськоз шуыса - Ксения.Анай-атаймы, милемды медам суралэ шуыса, Сонялэсь одӥг гижызэ лакен зыраллязы. Йӧл понон бутылкаосмы вал пӧртэм буёлоесь: Ксюшалэн - горд, Сонялэн - ӵуж. Ми соосты ноку но ӧм сураллялэ, котьку асьмелэсь бутылкамес басьтӥськом вал. Соин ик, дыр, али но дӥсенымы но мукет арбериосынымы куспамы ум вошъяськиське.Соня одӥг минутлы вазьгес вордскиз, соин ик ассэ бадӟымгес кожа. Ксюшалы валэктэ, кызьы ассэ возёно, мар кароно, кызьы вераськоно. Пичи дыръямы одӥг валесын кӧласьком вал - соин ик сое ӵош тупатъяно. Нош одӥгез уг тупаты ке, жугиськыны кутскылӥм.Анаймы шумпотэ, ми кыктоос шуыса, малы ке шуоно пичи дыръямы возьмась милемлы кулэ ӧй вал - ог-огенымы шудылӥмы.Классэн кивалтӥсьмы 6-тӥ классозь ӧз тодылы, ми кыктоос шуыса. Ноку но ӧз сураськылы, нош одӥг пол ми школае огкадь дӥсяськыса вуимы. Со ми шоры абдраса учке, журналэ синъёссэ лэзе: кык Хохряковаос, тӥ кыктоос-а, мар-а?Ми асьмедыз воксё одӥг адями кадь кожаськом. Киноын бӧрдымон учыр луэ ке, одӥг дыре ик зар-зар бӧрдыны кутскиськом. Милесьтым маке юало ке, ӵемысь одӥг кадь кылъёсын, одӥг дыре валэктон сётӥськом. Одӥг пол Соня атаен ӵош мынӥз телефон басьтыны, нош Ксюша - анаен. Бӧрысь учкиськом но одӥг кадь телефон басьтӥськеммы, буёлъёссы гинэ пӧртэмесь. Ми яратӥськом одӥг кадь ужъёсын вырыны: кырӟаськом, суредаськиськом, кылбур гожъяськом. Одӥг кадь гожъяськисьёс ярало: Е. Евтушенко, Э. Асадов, Р. Рождественский, М. Шолохов, А. Куприн, Ф. Достоевский. Кыӵе ке произведениез лыдӟиськом ке, ог-огмылы бӧрысь мадиськом, созэ-тазэ валэктӥськом.Ми котьку ог-огмылы юрттӥськом, туж матысь эшъёс. Ог-огмылы гинэ ваньзэ вераськом но сюлэммес усьтӥськом. Тодосчиос верало ук, кыктоос ог-огзэсты шӧдо шуыса. Висьыны но одӥг дыре кутско, одӥг кадь малпасько, огез шуккиське ке, мукетыз но вӧсь луэмез вала, пе. Ми но кӧня ке шӧдӥськом. Кылсярысь, йырын кыӵе ке кырӟан берга, ми сое шара кырӟаны кутскиськом, нош со луэ одӥг кырӟан. Ӵем дыръя одӥг кадь выросъёсмы луо - огкадь пукиськом яке сылӥськом, соку вераськом ог-огмылы: «Малы тон астэ мон кадь возиськод?»Нош сямъёсмы пӧртэмесь. Ксюша котькыӵе куронэз быдэстоз, нош Соня малпаськоз на. Ксюша йыркуръяськонзэ сюлмаз кема уг возьы, нош Соня кема уг вунэты. Соня вань малпанъёссэ, мылкыдзэ, куректонзэ, шумпотонзэ кыре-буре поттэ, мае уг яра, сое но вераны быгатоз. Ксюша котькинэн лякыт вераське, солэсь мылкыдзэ валаны шуггес.Гужем коӵышмы пыдзэ чигтӥз. Соня бӧрдыны, куалекъяны кутскиз, нош Ксюша коӵышен ӵош пукиз, юрттӥз солы. Ксюша керпотӥсьгес. Нош Соня ӵем лӧптылэ, шуо дышетӥсьёс. Сиён сярысь ке верано, Ксюша яратэ изюмез, оливкаосты, нош Соня соосты ымаз но уг понылы. Творчество сярысь ке верано, Ксюша яратэ суреданы пейзажъёсты, нош Соня - портретъёсты. Кылбуръёсмы но пӧртэм темаосъя гожъямын: Ксюшалэн яратон, ож, семья сярысь, нош Соня мур пуштросо малпаськонъёссэ кылбуръёсаз возьматэ.Ӵемысь валэктоно луэ, маин ми пӧртэмесь. Шуиськом: «Милям ныръёсмы пӧртэмесь. Эшшо Соня кӧйгес но пичигес, нош Ксюшалэн синъёсыз муресьгес». Одӥг пол Ксюша ачиз но сураськиз. «Мон Ксюша ӧвӧл ук, мон Соня», - вераз со.Ми пыримы УдГУ-э Удмурт кылосбуръя, финноугроведениея но журналистикая институтэ. Дышетӥсьёс одӥгез шоры учко, мукетыз шоры но паймо. Ми шуиськом: «Бен, бен, ми кыктоос». Пияш - одӥг Кыкто луэмлэн урод палыз но вань. Анаен атай кыкнаместы ик куарето, одӥгез гинэ янгыш ке но. Али малпаськиськом ке азьлань сюресмы сярысь, ум валаське, кызьы улом ог-огмытэк. Ми ог-огенымы сыӵе юн герӟаськемын шуыса, со туж ик умой ӧвӧл. Ог-огмытэк ми ум быгатэ пӧраськыны но, ужаны но, кино учкыны но. Соня вера, Ксюшатэк фильм учкисько ке, куддыр вунэтӥсько, со вӧзам ӧвӧл шуыса. Вераськыны кутскисько соин но витисько, ку Ксюша монэным вераськоз, учкисько но - со бордам ӧвӧл. Малпанъёсамы но кылдытӥмы асьмелы одӥг кадь пияшлэсь туссэ, соин ик туж кышкаськом, одӥг пилы синмаськом шуыса.Озьы ке но ми шудоесь. Котьку вераськом: «Ми сузэръёс гинэ ӧвӧл, ми одӥг классын дышетским, нош табере - одӥг группаын». Ваньзы паймо, ми одӥг интые дышетскыны пыримы шуыса. Нош милемлы потэ: со озьы ик кулэ.София но Ксения Хохряковаос Туспуктӥз Елизавета Митрофанова Теги: улонысьучыр | Лулчеберет |
Виталий Пронин Вераськон нуизы егит спортсменъёсты будэтон но элькунмес Россиысь ӵошатсконъёсын усто возьматон пумысен.Пумиськылӥзы Удмуртилэн Тӧроез А. Бречалов но элькунысьтымы Триатлонъя федерацилэн кивалтӥсез В. Вичужанин. Вераськон нуизы егит спортсменъёсты будэтон но элькунмес Россиысь ӵошатсконъёсын усто возьматон пумысен. Шаерамы триатлон уката данын вал кылем даурысь 80-тӥ-90-тӥ аръёсы. Но бӧрысь со вуныны кутскиз вал. Али сое выльысь вылӥе ӝутон сярысь вераськон мынэ.Россиысь Триатлонъя федерацие 2017-тӥ арын элькунмы куриськон гожтӥз, 2018-тӥ арын дорамы Россиысь триатлонъя кӧня ке пумо ӵошатсконъёсты ортчытыны ӵектыса.УД Туспуктэм: udmurt.ru | Улон-вылон |
Виталий Пронин Та нуналъёсы журналистъёсын пумиськылӥз Правительстволэн Тӧроезлэн воштӥсез Сергей Фефилов. Юрттэт сётонРоссилэн экономикаяз секыт югдур кылдэмен валче кышкан вал, ужтэк кылемъёслэн лыдзы йылыны быгатоз шуыса. Соин ик таӵе югдурлы Москва вазен ик дасяськиз: улосъёслы юрттон вылысь кун казнаын 52 миллиард манет чаклаз. Оскон кылдӥз: со пӧлысь ог 520 миллион манетэз вуоз Удмуртие но.- Шумпотоно, экономикаын югдур ужан интыос вылын ӧз шӧдӥськы шуыса, - пусйиз Сергей Фефилов. - Но таин валче Россия улосъёслы чаклам коньдонэз 5 миллиард манетозь кулэстӥз. Соин али валаськом ни: элькунамы но со шӧдскымон ичигес лыктоз. Озьы ужтэк кылисьёслэсь лыдзэс кулэстон вылысь нимысьтыз программалы 118 миллион манет кельтӥмы. Программа Москвалэн юрттэтэзтэк но, асьме кужымен, улонэ пыӵатӥське: нимысьтыз саклык висъяське инвалидъёсты уже интыянлы, егитъёслы профессия быръёнын юрттэт сётонлы но мукет.Элькунамы ужтэк кылемъёс али 1,02 процент пала, со ог 8 сюрс 780 мурт. Кылем арын та вакытэн ӵошатыса, ог 10 процентлы тросгес. Таослэн лыдзы йылӥз 16 ёросъёсын, уката но - Пичи Пурга, Дэбес, Яр палъёсын. Тэк пукисьёс ичигес кылизы Якшур-Бӧдья, Камбарка, Грак но эшшо 7 ёросъёсын.- Гужем вылтӥ ужан интыос тросгес луизы, - ватсаз Сергей Самонович. - 4 сюрс 700 пала адями аслыз инты шедьтӥз, 2 сюрс 200-лэсь ятырез кыскемын общественной ужъёсы, тыршо ни ссузъёсты туэ йылпумъям тросэз егитъёс.Уже интыянъя служба пыр туэ выль профессилы дышетскиз 1 сюрс 602 адями, со пӧлысь 148-эз - нылпиен пукись нылкышноос, 35-ез - инвалидъёс. Шаермы ужтэк кылемын 8 сюрс 780 мурт.Конвертъёсты шараянВатонэз ӧвӧл, тросэз адямиос уже интыясько нокыӵе документъёстэк, уждун басьто конвертын.- Чакламъя элькунамы таӵеос ог 200 сюрс пала, - пусйиз Правительстволэн Тӧроезлэн воштӥсез. - Соин ик али республикамы азе выль ужпум пуктэмын: законэз тӥяса уж сётӥсьёсты шараяно, кылзэс юано. Угось таӵеосын йырин бюджетэ налогъёс шӧдскымон ичигес лыкто.Конвертэн уждун бась-тӥсьёс но шуге-леке вуыны быгатозы. Нырысь ик, соослы больничнойёс, отпускнойёс ӵемысь уг тырисько. Жаляса верано, ужын шуккиськон учыръёс но луыны быгато - таӵе дыръя нокыӵе компенсация уз висъяськы. Эшшо туж пичи луоз пенсизы.- Валамон, 20-30 аресъемъёс али уг малпасько, пенсие потонзы куке но вуоз шуыса, - ватсаз Сергей Фефилов. - Но дыр вуэ вылэм. Соин ик арлыд люкаськемъя шуге-леке вуонтэм вылысь али сюлмаськоно.Конвертэн уждун бась-тӥсьёсты шараянъя эскеронъёс ортчозы тросаз предприятиосын но огазеяськонъёсын. Чакламын: выт тыронлэсь пегасьёс пӧлысь ог 30 процентэз матысь дыре ик шараямын луозы.23 сюрс манетВ. Путинлэн бюджет удысын тыршисьёслы уждун тыронъя указэз элькунамы тыро-пыдо быдэсъяське. 2012-тӥ арысен кутскыса ни, уждунзы арлы быдэ йылэ дышетон, эмъян удысын тыршисьёслэн.- Экономикаын югдурез лыдэ басьтыса, федерация соглаш кариськиз вал: уждунъёсты одно йылэтоно ӧвӧл, 2014-тӥ арен ӵошатыса, соос пичигес гинэ медаз кыле, - пусйиз Сергей Фефилов. - Элькунамы 10 удысъёсын уждун тыронъя «сюрес картаос» кылдытэмын. Со пӧлысь 6-ез азьло чакламъя быдэсъяське, озьыен, уждун йылэ. Кылемъёсаз - ичигес уг кыльы.Республикаямы шоро-куспо уждун туннэ нуналлы 23 сюрс 421 манет пусъемын. Улыны чаклам минимумлэсь ӧжыт доходэн семьяос 2013-тӥ арын 11,1 процент, кылем арын 11,2 процент вал.Уждунэз дыраз тыронэз элькун Правительство ялан чакласа возе. Туннэ нуналлы 5 предприятиын со ӝегаса вуэ, 3-ез со пӧлысь банкрот калэ вуэмын. Таослэн 61,2 миллион манет пала тыронъёссы люкаськемын, 1 сюрс 354 мурт уждунтэк кылемын. Уката трос тыриськонъёс лэсьтӥськон удысын - 38,3 миллион манет пала, вуз поттон удысын - 19,4 миллион манет пала, чорыг будэтонын - 1,6 миллион манет, гурт удысын, нюлэс дасянын - 1,9 миллион манет. Уждун тырисьтэм предприятиос сярысь нимысьтыз верано ке, 2-ез - Каракулино ёросысь: «Рыбхоз «Прикамье» предприятие но «Русь» огазеяськон, 3-ез - Глазовысь: Лэсьтӥськонъя Чепца управление, «УЗСМ» но «ФОРМЗ» огазеяськонъёс. Таосъя ужпум нимысьтыз эскеремын луоз.Элина Кумачёва Туспуктӥз Александр Горбунов Теги: экономика югдур | Улон-вылон |
Виталий Пронин Шаерысьтымы вань городъёсы но куд-ог ёрос центръёсы, гуртъёсы пырон сюресъёс вылын контрольно-пропускной пунктъёс ужало, юнме шорысь солань-талань ветлонлэсь ало. Иж котырын 6 КПП-осын машинаосты эскеро.Туспуктӥз Валентина Емельянова.Ижын Сюресъёс вылын ГИБДД-лэн 34 постъёсыз ужало, со пӧлысь 6-ез — Ижевске пыронын. Инспекторъёс котькуд машинаез сак эскеро, шаерамы палэнысь лыктӥсьёсты нимысьтыз списоке гожто. Постъёсын нуналлы быдэ 10 адями дежурить каре, инспекторъёс сяна, патрульно-постовой службаын ужасьёс, Росгвардиысь омоновецъёс но город администрациысь специалистъёс. — Та вакытэ вань машинаос постэ дугдылыны кулэ, кытысь но кытчы мынон мугзэс юаськомы, водительлэсь но машинаын пукисьёслэсь документъёссэс эскериськомы, — шуэ Можгае нуись сюрес вылын ужась инспектор Леонид Евстафьев. — Мукет улосъёсысь вуисьёслэсь кытысь но малы лыктэмзэс гожтӥськомы. Городэ пырон 20-тӥ апрельысен пытсамын ке но, инспекторъёс ужзэс мытӥзы ни солэсь азьвыл ик. Туннэ мынам 4-тӥ сменае ни, ужаськомы 12 часэн. Югдур шоры калык валаса учке, керетӥсьёс ӧвӧл. Тросгес машинаос люкасько ӵукна, соку ваньмыз уже дырто. Ужан нуналэ ӵукнаосы 300-лэсь трос машина ортче. — Водительёслэсь документъёссэс, киосамы кутытэк гинэ, учкыны тыршиськомы, — шуэ мукетыз инспектор Виктор Тибеньков. — Ужаськомы перчаткиосын, документъёсыз кутоно луэ ик ке, киосмес антисептикъёсын пазьгиськомы. Соос милям котькудмылэн кисыосамы вань. Инспекторъёс верамъя, постэтӥ ортчисьёс пӧлысь ог 80 процентэз уже мынӥсьёс луо, мукетъёсыз — артэ гуртъёсын улӥсьёс, я магазинэ, я аптекае мынӥсьёс. Огшоры ворттылӥсьёс ог 3 процент гинэ, прописказы Ижын ӧвӧл ке, доразы берытско. Ваньмыз вылэ анкета гожто, самоизоляцияя режимез чакланы курыса. Шаермылэн палэнысьтыз вуись машинаосты инспекторъёс дугдыто. Водительёсын сюрес дурын ик кенешо город администрациысь специалистъёс. — Водительёслэсь паспорт но машина номеръёссэс, Удмуртие лыктэм мугъёссэс гожтӥськомы. Собере вань гожтэммес администрацие келяськомы. Тросэз машинаос Набережные Челны я Агрыз городъёсысь, — шуэ Ижевск город администрациысь архитектурая но градостроительствоя управлениын ужась специалист Юрий Гурских. Гожъяськыса сылон куспамы эшшо одӥг машина дугдӥз. Ижысь воргорон арнялы Казане ужаны ветлэм. Озьы бере, самоизоляциын пуконо луоз. Юрий Гурских, инспекторъёсын ӵош 3 час ужатозяз, палэнысь вуэм 6 муртэ аслаз списоказ пыртӥз. Росгвардиын ужасьёс — Александр Селиверстов но Александр Филимонов — огъя югдурез чакласа возё. Кыӵе ке водитель дугдыны яке документъёссэ возьматыны пумит ке, омоновецъёс кужмысь косо. Машинаос сюрес вылэ трос люкаськон вакытэ инспекторъёслы соос юрттӥсько водительёслэсь документъёссэс эскерыны. Сюрес вылын ужасьёс понна нимысьтыз будка пуктэмын, отын соос сиськыны но шутэтскыны быгато. — КПП-ос ужаны кутскизы гинэ, куд-ог сюресъёс вылын кузь черодъёс кылдӥзы, — социальной сетьёс пыр калыклы валэктӥз Удмуртилэн Тӧроез Александр Бречалов. — Азьланяз городэ пырисьёстыэшшо но сакгес эскерозы, таӵе югдур ичизэ 30-тӥ апрелёзь возиськоз. Соин ик сюрес вылэ потӥсьёслы черодын сылонзэс азьпал ик санэ басьтоно. Одӥг нуналэ Сарапул тракт вылын Москваысь но Санкт-Петербургысь даслэсь трос вуисьёс ӝегатэмын вал, мукет городъёсысь КПП-осын но югдур пӧртэм ӧвӧл. 3 нунал куспын 1 сюрс 282 муртлы самоизоляциын пуконо шуыса уведомление сётэмын. Тодады вайытӥськомы, контрольно-пропускной пунктъёс пыр ортчыны лэземын: ужасьёслы но больницае мынӥсьёслы (сьӧразы луыны кулэ справкаоссы), сад-бакчае мынӥсьёслы (сьӧразы басьтоно музъем кузё луэмзы сярысь документъёссэс), грузовой машинаен ужасьёслы (накладнойёссы, счёт-фактураоссы но договоръёссы вань ке). Глазовын Глазов город пытсаськиз ини 17-тӥ апрельысен. Сюресъёс вылын 5 постъёсужало: Ижевске, Красногорске, Яре но Юкаменске потон сюресъёс вылын, Чупчи шур вамен выж сьӧрын. Городэ пырыны но отысь потыны луонлык сётӥське городын улӥсьёслы, ужась муртъёслы но больницае мынӥсьёслы, справкаоссы вань ке. Инспекторъёс 3 нунал куспын гинэ 100 пала адямиосты ӝегатӥзы — водительёсты но пассажиръёсты. Ваньзы — Москваысь вуэмъёс. Табере 2 арнязэ карантинын пуконо луозы. Глазов городлэн йырыз Сергей Коновалов вотэс бамъёсаз гожтэ, нырысетӥ нуналаз ик 800 пала машинаос эскеремын, пӧлысьтызы 26-ез мукет улосысь вал, 13 машина городэ пырыны лэзьымтэ. Та вакытэ ёросысь 3 мурт коронавирусэн черламын, Глазов ёросысь эмъясьёс но Роспотребнадзор эскерыса возё 303 адямиез, соос коронавирусэн черлам адямиосын яке пӧртэм улосъёсысь вуэмъёсын пумиськылэмын. Вокзалъёсын Нимысьтыз эскерон ортче чугун сюрес вокзалъёсын, аэропортын. Удмуртиысь 10 вокзалын но Агрызысь вокзалын (отысь калык Пичи Пурга черкогурт пыр шаерамы шеде) нимысьтыз постъёс кылдытэмын, нош пичигес вокзалъёсын — санитарной пунктъёс. Отын дежурить каро югдурез утисьёс, волонтёръёс но эмъясьёс. Бадӟым палаткаос пуктэмын Ижысь, Можгаысь но Глазовысь вокзалъёсын. Вань вуисьёслэсь медикъёс температуразэс эскеро, кинлэн бадӟымгес — соосты больницае келяло. Палэнысь вуисьёслы самоизоляциын пукон сярысь предписание гожто. ________ Валентина ЕМЕЛЬЯНОВА | Иворъёс |
Виталий Пронин Юкаменск Дышетскем понна коньдон Ёросысь 7 скал кыскись Глазове дышетскыны ветлӥз.Пудо вордон удысын ужась егитъёс понна ёросын арлы быдэ дышетсконъёс радъялляло. Таяз учыре егитъёслы луонлык сётӥзы, сьӧрло потаса, мукетъёслэн уженызы тодматскыны. Дышетсконэ ветлӥзы Эвелина Абашева («Звезда» эштос), Мария Есенеева но Радиля Балтачева («Нива»), Лиана Горбушина но Ильзира Абашева («Куркан»), Лариса Данилова («Родина») но Любовь Горбушина («Маяк»). Тодон-валанзэс будэтэмзы понна нылъёслы удостоверениос сётӥзы. Ар ӵоже та документъя егитъёс 50 сюрс манет тыр субсидия басьтыны быгатозы.Глазов Вашкалазэ улӟыто Глазовысь медтехникумын дышетскись нылъёс но пиос «Вашкалазэ улӟытон» эскерон уж лэсьто.Кивалтэ соосын Глазовысь Эшъяськон юртысь методист Антонида Бердова. Алигес студентъёс Куреггурт муниципал кылдытэтэ пырись староверъёслэн Самки гуртазы вуылӥзы но отысь калыкен тодматскизы. Культура юртэ, чипыен-куреген шуэм сямен, вань гурт калык потӥз. Ӝыт тунсыко ортчиз: староверъёслэн улэм-вылэменызы, сям-йылолъёсынызы но дӥськутъёсынызы тодматскем сяна, студентъёс соос сярысь видеороликъёс но туспуктэмъёс лэсьтӥзы.Дэбес Узыр ар Челябинскын ортчиз кибашлыослэн «Уралысь мастеровой» 5-тӥ конкурссы.Быдэс Россиысь лыктэм 72 мурт пӧлын вожвылъяськонэ пыриськизы Дэбесысь кибашлыослэн юртысьтызы куиськись Наталья Поздеева, пу вылын суредась Екатерина Серебренникова но горд сюен ужась Ольга Селивёрстова. Удмурт кибашлыос отысь вормонъёсын бертӥзы. Дэбесысь кибашлыослэн юртэнызы кивалтӥсь Екатерина Бушмакина ивортэмъя, таиз ар соос понна туж узыр. Ёросысь кибашлыос, Финляндие, Кирове, Чебоксарые потаса, вормонъёс басьтӥзы, та арняысен соослэн ужъёсынызы адӟытон усьтӥськиз Нижний Новгородын. Отчы нуэмын куролэсь пунэм, бадьпу ньӧрлэсь лэсьтэм но куэм арбериос. Адӟытон ужалоз 2 толэзь ӵоже.Дэри Удмурт сэрегзы луоз Дэри ёросысь Пероггуртысь «Кильтырнаос» ансамбльын кырӟасьёс, кивалтӥсьсы Зоя Ушакова кема бызьылӥзы, люкаськылон сэрег курыса.Соослы пумиськон ӝытъёс, репетициос ортчытъяны нокытын вал. Нылкышноослэсь кулэяськонзэс лыдэ басьтӥзы, Пероггуртысь муниципал кылдытэтлэн юртаз инты висъязы. «Табере милям асьмелэн удмурт сэрегмы луоз», - пичи муртъёс кадь шумпото «кильтырнаос».Кияса Ватосэн синпелет 7-тӥ октябре Кияса черкогуртын усьтӥськиз Быдӟым ож вакытэ фронт мышкын ужамъёслы синпелет.Сӥё-дано ужрадэ люкаськизы ёросысь вань ветеран огазеяськонъёслэн азьветлӥсьёссы, Кияса черкогуртын улӥсьёс, школаын дышетскись нылпиос. Памятник пуктон пумысен ёрос кивалтӥсьёслы вазиськонэн потӥз вал ветеран огазеяськонлэн правлениез. Киясаослэсь куронзэс быдэстыны басьтӥськиз «КомосГрупп» агрохолдинг. Ӟеч уж улсын та огазеяськон Быдӟым ожлы сӥзем 12 синпелетэз тупатъяны юрттӥз ни.Кияз культоен нылкышноез но быдэ вуымтэ пияшез возьматӥсь синпелет улэ та нуналэ ватӥзы вуоно поколениослы вазиськонэн капсула. Сое усьтозы Быдӟым Вормонлы 100 ар тырмон нуналэ.Грак Писпу мерттӥзы Ёрос администрациын ужасьёс 7-тӥ октябре субботник ортчытӥзы.Ужасьёсын ӵош писпу мерттонэ пыриськиз выль быръем ёрос йыр Виктор Белов. Та нуналэ администрацилэн юртэзлы ваче пумит корт кенер сьӧры 500 лыз кызъёс, черке нуись сюрес кузя 70 сусыпу мерттэмын. Гуртоос оско, аръёс ортчыса, соос черкогуртэз шулдыртозы.Ува Гурт нылпиос шумпотто Уваысь 2 номеро шор ёзо школа пыриз Россиысь усто 200 гурт школаос пӧлы.Ӵошатсконын эскеризы нылпиослэсь тодон-валанзэс - ЕГЭ но ОГЭ сётэмзэс, пӧртэм ӵошатсконъёсы но олимпиадаосы пыриськылэмъёссэс.- Милям нылпиосмы республикаын но солэн палэназ ортчылӥсь ӵошатсконъёсы но олимпиадаосы пыриськыло, отысь вормисьёс луыса бертыло, - данъяськыса вера Уваысь 2-тӥ школаен кивалтӥсь Наталья Нелюбина. - Школаямы 3-тӥ классысен мур дышетыны кутскиськом ӟуч кылэз, нош 2-тӥ классысен - математикаез. Ужам ужмылэн емышез адӟиське: кылем арын Удмурт кун университетын ӟуч кылъя но литературая «Лишь слову жизнь дана» научно-практической конференциын нылпиосмы нырысетӥ но кыкетӥ инты басьтӥзы. Милям 3 кадет классъёсмы, одӥг кылысь ужаськомы МВД-ен но МЧС-эн. ГТО-лэсь куронъёссэ быдэстонъя шаерамы 3-тӥ интые потӥмы но коньдон кузьым басьтӥмы. Со коньдонэн спорт удысэз ик азинтомы.200 усто гурт школаос пӧлы Удмуртиысь сюризы на Шарканысь, Сарапул ёросысь Сигаевоысь школаос но Пичи Пургалась гимназия. | Улон-вылон |
Виталий Пронин Яна Катаева психологлэн «Какая такая любовь, у нас же дети!» (16+) книгаезлэн нимыз соку ик сюлмам пыриз. Кызьы сое валано? Книга сӥземын семьяын тупаса улонлы, нылпи вордӥськем бере огсыр улонлэн воштӥськемезлы. Калыкын шуо: нылпи, пе, кузпалъёсты эшшо но юнгес герӟа. Но статистика возьматэ: котькуд 2-етӥ семья люкиське нылпизы вордӥськем бере. Малы яратӥсь сюлэмъёсог-огзэс валамысь дугдо? «Шуг-секытъёс кылдо, нылкышно анайлы, нош пиосмурт атайлы пӧрмыку. Тросэз асьсэлэн но кузпалзылэн выль рольёссылы дышыны уг быгато. Книга 4 люкетлэсь пӧрмемын. Нырысетӥез люкет — нылкышнолэн пинал ваемез бере шӧдонъёсыз сярысь. 2-етӥ люкетаз возьматэмын, кызьы воргорон йырчукин берытскем улонзэ радъяны тырше. 3-етӥез сӥземын татулыклы (тупаса улонлы), ог-огдэ вӧсь карытэквераськыны быгатонлы. 4-етӥез люкет — юн семья кылдытон сярысь. Пусъеме потэ, котькудӥз люкет лад-лад валамон кылын гожтэмын, книгае улонысь учыръёс пыртэмын. Автор гожтэ: куд-ог нылкышноос пинал ваемзы бере туж сюлмаськисесь, кышкатскисесь луо, ваньмызлэсь акыльтыны ӧдъяло. Сыӵе нылкышно юрттэт возьма тужгес но матысь муртэзлэсь — картэзлэсь. Но ӵемысь ужаса катьтэммем воргоронлэн тодаз но уг лыкты, кышноез, дораз пукыса, озьы ик жадиз шуыса. Та бордысь гинэ но семья куспын валамтэос, йыркуръяськонъёс кылдо... Вылаз ик, мумы вань вакытсэ нуныезлы сӥзе, кузпалыз палэнэ кыле… Кусыпъёс тэшканы кутско. Та книга тунсыко луоз вань нылъёслы но нылкышноослы, угось улон кутске нылкышно бордысен. Нош воргоронъёслы та книга кузпалзэс умойгес валаны юрттоз. ________ Любовь КУЗНЕЦОВА Теги: книга | Лулчеберет |
Виталий Пронин Ойдолэ нылпиослэсь улонзэс яркытгес каром. Таӵе ӧтён улсын ужало «Сила добра» благотворительной фондысь волонтёръёс. Калыклы юрттӥськон понна соослэн трос пумо проектъёссы ужало. Дэри ёросысь больницалэн борддоръёсыз яркыт Вераны кулэ «Сила добра» фонд кылем арын гинэ вордӥськиз волонтёрской отряд бордысен. Но солэн ӟеч ужъёсын пумтэм-йылтэм ни. Фондысь сюлмо адямиослы луыса трос семьяос шудогес луизы, уноезлэн улон сэрегъёссы ӟечомизы, кӧня мурт аслэсьтыз кулэлыксэ, аспӧртэмлыксэ шӧдӥз. Алигес волонтёръёс Ижысь техникая университетысь дизайнэн вырись студентъёсын валче Дэри ёросысь нылпи больницаез шулдыртӥзы… суредъёсын. Эм юртлэн борддоръёсыз, палатаосыз мультфильмъёсысь геройёсын тырмизы. Табере яркыт суредъёс висись нылпиослэсь мылкыдзэс ӝуто, ӝоггес бурмыто. Озьы улонэ пыӵа «Мед котьку луоз шунды» ужрад. Суредаськем сяна, волонтёръёс висись нылпиос понна пӧртэм мастер-классъёс радъяло на. Та вакытэ фондысь адямиос дасясько потыны Можга ёросысь Кибья гуртэ, отын паллиативной юрттэт сётонъя ёзэтын кыллись пиналъёслэсь палатаоссэс буялозы. Фондлы юрттӥсько пичиос но, бадӟымъёс но. Кылсярысь, «Ӟеч ужлэн адямиосыз» огазея 3 арескысен кутскыса 18 аресозь нылпиосты. Соос ас киосынызы кузьымъёс лэсьто пересьёслы, зол висись нылпиослы. Соос доры куное лыктыса, ӵошен дышетско пуштрес быжо эшъёсмес утьыны, инкуазьлэн чылкытлыкез понна сюлмаськыны. Толэсь талэсь азьло гинэ пиналъёс вуылӥзы Дэри ёросысь нылпи больницае, покчиос понна сюрес вылтӥ ветлон куронъёсъя спектакль возьматӥзы. Унябейёс сяськаязы «Ӟеч уж сюресъёстӥ» проект улсын волонтёръёс лыкто пыдлось гуртъёсы. Отысь начар улӥсь семьяослы юрттӥсько. Соосын валче гуртоос доры пото пӧртэм специалистъёс: логопедъёс, врачъёс, нылпи психологъёс. Соос калыкен сюлмаськытӥсь ужпумъёс пумысен пумиськыло, кенешо. «Милосердие» проектсы улсын волонтёръёс юрттӥсько Якшур-Бӧдья ёросысь Канифольныйысь но Сюмси ёросысь Орловской гуртъёсысь нылпи юртъёсысь пиналъёслы, Сьӧлта ёросысь Кӧпка, Эгра ёросысь Зура но Можга ёросысь Кибья гуртъёсысь больницаосын кыллись адямиослы. — Ми тодӥськом, ваньмызлы юрттыны ум быгатэ шуыса, но туж потэ калыкмылэн улон-вылонэз ӟечгес мед луоз шуыса. Та малпанэн ӟеч ужъёс борды ик басьтӥськиськом. Адямиос ӟеч уж лэсьтон понна огазеясько ке, со одно ик удалтэ, - шуэ фондлэн кивалтӥсез Алевтина Блинова. Сергей Захвров Туспуктэмъёс басьтэмын "Сила Добра" фондлэн "ВКонтакте" басмысьтыз | Улон-вылон |
Виталий Пронин С. НаговицынСюлэмыз шуак кутыса, улонысь кошкиз Сергей Грацианович Наговицын, педагогика наукаосъя доктор, биатлонъя СССР-ысь спортъя мастер, отставкаысь полковник, Россиысь Правоя академилэн Ижысь юридической институтысьтыз (филиал) мугорез кыдатон культурая но специальной подготовкая кафедраен кивалтӥсь. Сергей Грацианович вордӥськемын 1969-тӥ арын, наукая 60-лэсь ятыр уж гожтӥз, со пӧлын - 3 монография но трос дышетон пособиос. 2010-тӥ арын 24-тӥ сентябре Сергей Наговицын сярысь «Удмурт дуннеын» потӥз бадӟым интервью. Атаез Грациан Наговицын кема аръёс ӵоже ини газетэнымы эшъяське.Сергей Наговицын улонысь кошкемен валче кузпалызлы, нылпиосызлы, анай-атаезлы мур куректэммес вераськом. Ми но кайгыриськом тӥледын ӵош. Возиське."Удмурт дунне" Теги: буреваён | Улон-вылон |
Виталий Пронин Толэзь ӵожелы асьме кунмы футбол дуннелы пӧрмиз. Ува ёросысь песянайёс гинэ но, чемпионатлы сӥзьыса, туп ӵыжазы. Ува ёросысь Тугырысь но Пет-ровскойысь песянайёс футболъя чемпионатэз асьсэ сямен пумитазы.Ува ёросысь Тугырысь но Петровскойысь песянайёс футболъя чемпионатэз асьсэ сямен пумитазы.Котькуд ар южтолэзе Ува ёросысь Тугыр (Кизварь) гуртын лымы вылын футболэн шудонъя турниръёс ортчытъяло. Таяз арын футболэз яратӥсь нылкышноос, гужем ужъёссы шоры учкытэк, 2-тӥзэ люкаськоно кариськизы. Дуннеысь чемпионатлы туж шумпотӥськом. Соин дыр но шедьтӥм, шуэ ветеранъёслэн советсылэн тӧроез Юлия Маркова. Кенешизы - люкаськизы. Петровскойысь кышномуртъёс, зэмос футболистъёс кадь ик, автобусысь радэн потыса, Тугырысь шудон бусые вамыштӥзы. Табере 2-езлы ик командалы кӧня ке дасяськоно. Шудӥсьёс ёзвиоссэс шунтӥзы-дасязы - зарядка лэсьтӥзы. Со куспын вуизы командаослэн фан-клубъёссы. Школаын дышетскисьёс песянайёссы понна висён вылысь речёвкаос но малпаллям.Судья - школаысь физкультураен дышетӥсь - шултэм бӧрсьы ӟырдыт шудон кутскиз. Туп огпал капка дорысь мукет палаз дугдылытэк лобаз. Но огезлы но командалы вормон ӧз вайы. Песянайёс ӧз буйгалэ: ваньмыз зэмос футболын кадь ук. Кутскиз пенальти. Татын устогес луизы петровскойёс. Гол пыртӥз колхозлэн азьвыл тӧроез Галина Сабирзянова. Школаын дышетскисьёс песянайёссы понна висён вылысь речёвкаос но малпаллям.Петровскойысь «Авангард» колхозлэн кивалтӥсез Фарит Халитов верамъя, песянайёс вань гуртоослы адӟем карымон луо. Шудонъёссэс ог 17 ар талэсь азьло радъяны кутскизы. Юыны ӧдъям егитъёсты футболэн шудыны ӧтисько, нош соос, возьдаськиськом шуыса, палэнскыны выро вал, тодаз вае Фарит Халитов. Соку, пе, индылытэк ӧй чида. Песянайёслэсь адӟем карыны ӵектэм. Озьы каллен футболэн, спортэн эшъяськисьёссы йылӥзы. Голлы шумпотон.Петровской гурт администрацилэн йырыз Татьяна Ермакова верамъя, поселениысьтызы кышномуртъёс котькыӵе ужрадъёсы мыло-кыдо пырисько. Футболэн шудэм сяна, дугдылытэк репетициосы ветло, концертъёс возьматъяло. Удмуртъёс, бигеръёс, ӟучъёс уртче уло. Ваньмыз бигеръёс пичиысен ик удмурт кылын верасько. Футболэн шудон дыръя мусульманъёслэн Ураза Байрам праздниксы тупаз. Альфия Чайникова шудон бусы дуре ик питран вылэ пуктэм гурзэ вайытӥз но калыкез куймакен (бигер табанен) но удмурт зыретэн куноятӥз.Эдуард СтепановТуспуктӥз Андрей Поздеев | Улон-вылон |
Виталий Пронин Волонтёръёс тодэ вайыто: коронавирус алян вакытэ ымез-нырез пытсано маскаен. Нялтас валэкто на, кызьы сое шонер дӥсяно. Ижысь волонтёръёс та нуналъёсы гинэ транспорт дугдылон, трос калык ветлон интыосын 1 сюрс 500 маскаос люкылӥзы.Туспуктэм: udmurt.ru«Нуллы маскаез шонер!» акция быдэс элькунамы ортче. Кылсярысь, Ижысь волонтёръёс та нуналъёсы гинэ транспорт дугдылон, трос калык ветлон интыосын 1 сюрс 500 маскаос люкылӥзы. Маска люкылӥзы районъёсын но. Каракулиноын акция ортчиз нырысьсэ. Маскаосын ӵош волонтёръёс люкылӥзы на Роспотребнадзорлэсь коронавирус сярысь памяткаоссэ. Тросэз адямиос уг валало вылэм, малы одно маска нуллыны кулэ. Волонтёръёс валэктӥзы: висёнлы аляны сётонтэм вылысь. Кияса ёросысь волонтёръёс пусъё: тросэзлэн маскаоссы сьӧразы вал — сумкаязы, машинаязы, кисыязы. Но малы ке ымзэс-нырзэс пытсаны вунэтӥллям. Эгра ёросын волонтёръёс 500 маскаос люкылӥзы. Глазовын «Нуллы маскаез шонер!» акция та нуналъёсы 2-тӥ ползэ ортчиз ни. Глазов пединститутысь 12 волонтёръёс автобус дугдылон интыосын ог час куспын 600 маскаос люкылӥзы. ________ Сергей ЗАХАРОВ | Иворъёс |
Туспуктэм udmurt.ru сайтысь Удмурт дунне Глазовысь В. Г. Короленко нимо пединститутын «Весна ГГПИ» фестиваль йылпумъяськиз. Вормисьёсты пусъён ужрадэ Александр Бречалов вуылӥз. Институтлэн ректорез Янина Чиговская-Назарова вераз, педагогической кванториум но технопарк кылдэм бере, дышетскон шӧдскымон азинскиз, туала луиз шуыса. — Институтамы ми котькуд студентлэсь быгатонлыкъёссэ усьтыны тыршиськомы, соослы ас удысазы азинскыны юрттӥськомы, — вераз Янина Чиговская-Назарова, — «Весна ГГПИ» фестиваль ӵапак та ужпумъёсты быдэстэ. Татын творчестволы сана саклык висъяське наукалы, спортлы, журналистикалы, проектъёсын ужанлы. — Верало, студентъёсты культура удысын ужасьёсын ӵошатскыны быгато шуыса, — сцена вылысен вераз Александр Бречалов, — номеръёстэс учкеме бере быгатӥсько вераны: тӥ соосты вормиськоды. | Иворъёс |
Виталий Пронин Дэри ёросысь кырӟанъя но эктонъя "Марӟан" ансамбль17-18 шуркынмонэ калык эктонъя «Купанча» элькун ӵошатскон но семинар-практикум радъяськоз. Фестивалез Калык творчествоя элькун корка, Лулчеберет удысын ужасьёслэсь тодон-валанзэс будэтонъя центр но Удмурт Элькунысь лулчеберетъя колледж радъя. Ужрадэ элькунысь лулчеберет юртъёсысь эктонъя коллетивъёс пыриськозы.Нырысетӥез элькун фестиваль 2010-тӥ арын Воткинскын ортчиз. Соку отчы ньыльдонлэсь ятыр эктонъя ансамбль ветлӥз. | Иворъёс |
Виталий Пронин Ижысь коронавирусэн нюръяськисьёс — флешмобын. Туспуктэм басьтэмын Тазалыкез утёнъя министерстволэн «ВКонтакте» бамысьтыз.Коронавирусэн черламъёсты табере элькунысьтымы 10-аз эмъян учреждениосын йӧнато, койкаослэн лыдзы 2 сюрс 91-озь йылэтэмын.Ковид-центръёслы туннэ пӧрмытэмын Паласькись висёнъёсъя элькун больница, Ижысь 6 но 2 номеро больницаос но Дэри ёрос больница. Со сяна, та нуналъёсы нимысьтыз койкаос усьтэмын Можгалась, Воткаысь, Сарапулысь но Глазовысь больницаосын, Ижысь 5-тӥ нылпи ваён юртын но Нылпиослэн элькун больницаязы. Тазалыкез утёнъя министерство ивортэмъя, 2 сюрс 91 койка пӧлысь та вакытлы буш ог 300-эз гинэ. Висисьёс трос, нуналлы быдэ ог 180 мурт шугектэ.— Арлыдоос пӧлын сяна, черламъёс трос 30-60 аресъемъёс пӧлын но, — вераз Тазалыкез утёнъя министерствоысь валтӥсь инфекционист Марина Петренко. — Азьло егитъёс реанимацие шер сюро ке вал, али озьы вераны уг луы. Тросэзлы висён паласькем бере 5-тӥ-6-тӥ нуналаз ик туж секыт луэ ни.Койкае вуэмъёс пӧлысь 97 процентэзлэн коронавируслы пумит прививказы ӧвӧл. Нош ковидлэсь туннэ утьыны быгатэ вакцина гинэ.— Бен, ми ум ватӥське:коронавирусэн черланы луэ, прививка пуктыса но, — пусйизМ. Петренко. — Но таӵеослэн висёнзы шӧдскымон капчиенгес ортче. Туннэ нуналозь койкае одӥг мурт но ӧз сюры на, кин вакциналэсь 2-сэ ик компонентсэ пуктыса вуттӥз. Паймисько, малы адямиос уг дырто асьсэды утьыны, ведь наука асьмелы сыӵе луонлык сётӥз.Шаерысьтымы «горд зонаын» ужась эмъясьёс, калыкез прививка пуктыны ӧтьыса, вотэс бамъёс пыр флешмоб радъязы. Соос туспуктэме пуксизы, киосазы бадӟым букваосын гожтэм плакатъёс возё: «Я вакцинировался! А ты?»Вакцина республикаямы тырмыт. Солэсь 2-сэ но компонетсэ пуктӥз ни шаерысьтымы 210 сюрс пала адями. Прививка пуктон понна азьло сямен ик вазиськыны луэ улон интыя поликлиникалэн регистратураяз яке черодэ султоно «Госуслуги»портал пыр.Ужзэ азинтэ Ижысь Шор площадьысь вакцина лэсьтон пункт но. Усьтӥськемез дырысен татын 25 сюрслэсь ятыр адями прививка лэсьтӥз ни. Нырысь ик татын вакциналэсь 1-тӥ компонентсэ гинэ пукто вал. Но табере татчы ик лыктыны луэ 2-тӥ компонентсэ пуктон понна но. Вакцина лэсьтон пункт ужан нуналлы быдэ 8 часысен 21 часозь, 15 часысен 15 час но 30 минутозь — вис. Сьӧре кутоно паспорт но СНИЛС.Коронавирусэн герӟаськем юанъёсты кылдӥзы ке, жингыртыны быгатӥськоды 8-800-100-24-47 телефон номеръя. Элина Кумачёва | Иворъёс |
Виталий Пронин Вожъяськон - алама сям. Но 7-тӥ коньывуонэ, Михаил Федотовлэн шайгу дораз люкаськем калыклэсь тодэ ваёнъёссэ кылзӥськыкум, ӵапак вожъяськон мылкыдлэсь куштӥськеме ӧз луы. Сокем бордаз кыске сыӵе быдӟым адями - соин огвакытэ улэм, вылтуссэ адӟем, куаразэ кылэм потэ… М. Федотовлэсь творчествозэ гажасьёсКылбурчилэн вордӥськем нуналаз вордӥськем палъёсаз вуэм писательёс, журналистъёс но Яр ёросысь Вортча гуртысь ӵыжы-выжыосыз буре вайизы улонысь вазь кошкем таланто бесерман воргоронэз. Шайгузэ котыртыса, Михаил Федотовлэн кылбурезъя гожтэм «Мон бакчаям мертто пинал льӧмпу» кырӟанэз нёжтӥзы, Николай Мерзляков бард быдэстӥз Михаил Федотовлэн «Мукет» поэмаысьтыз оглюкетызлэсь пӧрмытэм кырӟанзэ. Кылбурчилэн улонысьтыз учыръёссэ мадизы, солы сӥзем чуръёссэс лыдӟизы, творчествозэ данъязы Вячеслав Ар-Серги, Виктор Шибанов, Татьяна Чернова, Пётр Захаров, Владимир Михайлов, Василий Михайлов но мукетъёсыз. Чылкыт, чебер, йӧно, адямиосты валась, улонлы шумпотыны быгатӥсь, бордаз кыскись… Синмаськымон кылбурчи луэмез сяна, Михаил Федотов синмаськымон адями вал. Со сярысь вераськыку, сое адӟем, соин эшъяськем адямиослэн синъёссы гажан мылкыдын пиштыны кутско, нош куараосазы яратон чузъяське. — Кузь сюрес вылысен котькудӥзлэн ик эшъёсмылэн йыразы огдыре пилемо но югыт малпанъёс бугыръяськизы, дыр, Мишаез улэпен син азе пуктыса, солэн висись сюлэм пыртӥз чилектэм гожез валаны тыршыса… Курыт кирень куректон. Али но со чыртывыжыез ӵоксузьытэ, сюлэмез дырекъятэ, жалянэз бугыртэ. Нош но нош кие кутӥськод ке солэсь книгаоссэ, валаськод: кылбурчи улыны дыртӥз, улонэзлэсь пумзэ адӟыса син азяз пуктылӥз… 1980-тӥ арын ик ини ас шӧдонэз-адӟонэз сярысь вераз: «Эн мыкыртэ йырдэс, юлтошъёсы, та улонысь мон кошкисько шуыса», - малпанзэ кисьтэ Татьяна Чернова кылбурчи. Михаил Федотовез лыдӟо, гажало, ярато - кызьы шуиз кылбурчилэн кузпалыз Анна Федотова, али дыре со зэмос суперзвезда. Нош бесерманъёс понна Михаил Федотов - калыксылэн дано пиез, герой. Со кылбуръёсаз данъяз калыксэ, нош калыкез со понна пыраклы кельтӥз сое сюлмаз. Вордӥськем нуналаз Ярын но ортчиз Михаил Федотовлы сӥзем ужрад, кытын уйпалась калык, Ижысь вуэм куноос буре вайизы бесерман кылбурчиез, нош 8-тӥ коньывуонэ сое данъязы Ижысь филармониын. Культурая но туризмъя министр Владимир Соловьёв пусйиз, Михаил Федотовлэн улонэзлэн сиосыз удмуртъёсты но бесерманъёсты кема шунтозы на шуыса. Россиысь сӥё-дано артист Геннадий Кузнецов кырӟамез азьын тодаз вайиз, кызьы Михаил Федотов солы «Гена эшелы - мынам куараелы» гожтэмен книгазэ кузьмаз. Ӵапак со бӧрсьы вордскиз «Мон бакчаям мертто пинал льӧмпу» кырӟан. Анна Федотова тау кариз, картсэ уг вунэто, сое данъяло шуыса, осконзэ усьтӥз, котькуд адямилэн сюлмаз кузпалызлэн творчествоезлы инты сюроз шуыса. Со малпамъя, Михаил Федотов кылбуръёсаз быдэсак усьтӥське - кытын ке со кужмо, кытын ке ляб. Сергей Матвеев кылбурчи но итӥськиз та малпан борды - со пусйиз, Михаил Федотовлэн огдыре ӝужыт гурезь кадь но ненег сяська кадь луэмез паймытэ шуыса. Со лыдӟиз кылбурчилэсь ӟуч кылэ берыктэм ужъёссэ. Озьы ик луыны кулэ - зэмос поэт уг возьдаськы лыдӟисез азьын котькыӵеен усьтӥськыны. Удмурт кылосбуръя, финно-угроведениея но журналистикая институтысь студентъёс возьматӥзы Михаил Федотовлэн кылбуръёсызъя пуктэм постановка - соослы луыса кылбурчилэн чуръёсыз удмурт кылын чузъяськизы. Литератураез эскерись то-досчи Вера Пантелеева малпанзэ усьтӥз, котькуд вакытлэн аслаз поэтъёсыз вань шуыса. Михаил Федотов, со малпамъя, улэм вакытэзлы зэмос тупась гожъяськись вал - ӟырдыт, сутӥсь. Со шӧдӥз калыклэсь, кыллэсь, оглом улонлэсь воштӥськемзэ. Ваньзы сямен, тодосчи пусйиз, макем Михаил Федотов борды кыстӥське вал калык - со бордаз кыске вал ӟеч сямыныз но, вылтус чебереныз но. Вера Пантелеева шуиз, таланто адямиос котьку калыкез ӟечгес, йӧногес каро шуыса. Огез дышетӥсез Флор Васильев сямен ик, бесерман кылбурчи улонысь вазь кошкиз - поэт ас дыраз вуэ но ас дыраз кошке, вылды, малпанзэ усьтӥз тодосчи. Ӝытлэн пумаз Вячеслав Ар-Серги писатель гожъяськисьёсты дунъяны куриз. Со учкисьёслы тодазы вайытӥз: гожъяськисьёс котьку калыклэн азьлань улонэз сярысь сюлмасько - Михаил Федотовлэн но сюлмыз висиз калыкез но кылыз понна. Палэнэ потыку, пе, нырысь ик юало: кин тӥляд поэтты? Асьмелэн вань быдэс дуннелы ушъяськымон-данъямон поэтмы - со Михаил Федотов. Соин солэсь нимзэ вунэтоно ӧвӧл, творчествозэ вӧлмытоно. Анастасия Шумилова Туспуктӥз Валерий Нуриахметов | Иворъёс |
Виталий Пронин Берло дыре шаерамы секыт югдур кылдэмын — тылпуосын трос адямиос сӧсырмо яке бырыны шедё. Октябрь толэзе гинэ 175 пол тылпу гомаз, кылем арысь та вакытэн ӵошатыса, тылын бырисьёслэн лыдзы 2 поллы уногес луиз. Ӝуам корка Туспуктӥз В. ЕмельяноваРоссиысь МЧС-лэн Удмурт Республикая Валтӥсь управлениысь Тылпуэз алонъя но калыкен кусып возёнъя ёзэн кивалтӥсь Сергей Карабаев ивортэмъя, туэ шаерамы 1 сюрс 883 пол тылпу потаз ни, 92 мурт сӧсырмиз, 89-эз кулӥз. Горд атас ӵемгес кузёяськиз нимаз коркаосын. Тросаз учыръёсы янгыш луо асьсэос юрт кузёос: тамак пумзэс рос-прос уг кысо яке юэм йырын тамак пумен умме усё. Таӵе мугъёслы луыса 870 тылпу пусъемын: быриз 55 адями, 36-ез сӧсырмиз. 420 тылпу потӥз урод электро езъёслы луыса, 23 мурт быриз, 27-ез сӧсырмиз. Пилиськем гуръёсын 250 тылпу потэмын: 5 мурт быриз, 6-ез сӧсырмиз. Горд атас ӵемгес чоръяз Балезино, Дэри, Якшур-Бӧдья, Пичи Пурга ёросъёсын, Иж но Вотка городъёсын. — Одӥг тылпуын 2 но солэсь трос адямиос быризы Пичи Пурга, Эгра но Вотка ёросъёсын. Берлоез учыр вал 2-тӥ ноябре Балезино ёросысь одӥгаз гуртын вазь ӵукна. Арлыдо кузпалъёс ӵынын усыкмизы, — шуэ Сергей Карабаев. — Тылпу потонлэн мугез герӟаськемын вылэм электро езъёсын — соос вужесь вылӥллям ни. Нош луысал ке коркаязы тылпу потэм сярысь ивортӥсь извещатель, кузпалъёс, оло, улэп кыльысалзы. Пичи извещательлы луыса кемалась ик ӧвӧл улэп кылиз Дэри ёросысь трос нылпиё семья. Кезьытъёс вуэмен, нимаз коркан улӥсьёс гурзэс тросгес эстыны кутскизы. Спасательёс ало, ӵын потон гумыосты кварталлы одӥг пол сузяно, пилиськем гуръёсты эскероно-няняно, плита азе одно ик корт лист вӧлдоно шуыса. Вуж электро езъёсты но дыраз воштон сярысь сюлмаськоно. Эшшо но умойгес луысал, котькуд семьяын извещатель луысал ке. Пичи приборъёс батарейкаен ужало, дунзы но бадӟыцм ӧвӧл, нош кӧлӥсь муртэ сайкатозы. Валентина Емельянова | Югдурез утён |
Виталий Пронин Та шудонъёс нырысьсэ радъяськизы 2 ар талэсь азьло Москваын11-тӥ-17-тӥ шуркынмонэ Удмуртиын ортчозы калыккуспо Парадельфийской шудонъёс. Иже вуозы творчествоен вырись 2 сюрс пала инвалидъёс.Та шудонъёс туэ 2-тӥзэ гинэ ортчо ай - нырысьсэ радъяськизы 2 ар талэсь азьло Москваын. Соин ик Удмурт Элькун вылэ бадӟым оскон усе. Но сюлмаськыны номыр понна, верало Россиысь Парадельфийской комитетлэн кивалтӥсез Лидия Абрамова но «Паралис» фондлэн огез кивалтӥсез Наталья Крель.- Милемыз паймытӥз, макем ӟеч Удмуртия утьыны быгатэ калык культуразэ, ваньзэ сое адӟыны сӧсыр муртъёслы но луонлыкъёс кылдытэмын. «Доступной среда» пумысен кӧня ке шекъёс вань ке но, соосты тупатыны луэ, - пусйиз Лидия Абрамова.Быгатӥсь адямиос 8 ӧръя вожвылъяськозы: суредаськон, театр, цирк, эктон, чебер вераськон, крезьгур но мукет. Соослы ӧсъёссэс усьтозы Удмурт, Ӟуч театръёс, цирк но мукет юртъёс. Вераны кулэ, шудонъёсты меӵак эфирысь адӟыны луоз.Али котькуд улосвылын, кунын конкурсантъёс куспын вожвылъяськон мынэ, кин мыноз шудонъёсы. Дорамы лыктыны мылкыд каризы ни пӧртэм кунъёсысь усточиос - Нидерландыысь, Германиысь, Болгариысь, Италиысь…Мария Векшина | Улон-вылон |
Виталий Пронин "Ижик" конкурсын буш интыос ӧй вал.21-тӥ арзэ ини тулыс шаерысьтымы покчи усточиос возьмато калык инструментъёсын шудыны быгатэмзэс. Конкурсэз радъясь, Ижысь искусствоосъя 9-тӥ нылпи школаысь калык инструментъёсъя отделениен кивалтӥсь Ольга Петрова верамъя, арысь аре та вожвылъяськонэ тросгес пиналъёс пырисько. - 2009-тӥ арын 33 нылъёс-пиос гитараен, домраен, балалайкаен, баянэн но аккордеонэн шудӥзы ке, туэ 130 усточиос конкурсэ пыриськизы ини. Берло дыре, Ижысь, Можгаысь, Воткинскысь искусствоосъя школаосысь сяна, ӵошатсконын устолыкенызы паймыто Пичи Пурга, Эгра, Балезино, Дэри, Глазов но мукет ёросысь нылпиос, - шуэ Ольга Алексеевна. «Ижик» конкурс ӝыны нуналлэсь кема кыстӥськиз. Пиналъёсты дунъязы Удмуртиысь культура удысысь дано ужасьёс, Ижысь крезьгуръя колледжысь дышетӥсьёс, Удмурт кун университетысь педагогъёс. Жюриын вал Москваысь крезьгуръя М. Глинка нимо нылпи школаысь аккордеонэн но баянэн шудыны дышетӥсь Ольга Щуклина но. Туэ Гран-При басьтӥзы: Воткинскысь искусствоосъя П. Чайковский нимо 1-тӥ нылпи школаысь домраен шудӥсь (покчи группа) Елизавета Плюсина, устоез луиз на та школаысь ик домраен шудӥсь (11-12 аресъем пиналъёс пӧлын) Мария Мещерякова но Кезысь искусствоосъя нылпи школаысь баянэн шудӥсь Никита Ложкин. Конкурсэз радъясьёс пиналъёслы ческыт кузьым дасяллям. Котькудӥз нылпи та вожвылъяськонысь «Ижик» тортэн дораз бертӥз. Галина Савина Туспуктӥз Вера Пушкарёва Теги: Ижкар | Улон-вылон |
Виталий Пронин Александр Бречаловлэн премиеныз 4-тӥ арзэ данъяло элькунысьтымы тужгес адӟымон адямиос — соосты, кин тырше шаермес пӧртэм удысъёсын азинтыны, калыклы юрттыны. "Чеберай" марафонэз радъясьёс Туспуктэм: udmurt.ru— Тау шуисько ваньдылы ужамды понна. Асьтэлэн тыршеменыды тӥ бурдъяськоды милемыз, кивалтӥсьёсты но. Та проектъёс возьмато, макем ужась, мыло-кыдо калык улэ Удмуртиын. Тӥледыз дунъямен валче шаерысьтымы вань ужась муртъёсты но данъяськомы, — шуиз Тӧро. Туэ статуэткаосын но сертификатъёсын пусъемын гурт удысэз азинтӥсьёс, ужбергатӥсьёс, интыосысь улонэз ӟечгес карисьёс. Пӧлазы — удмурт культураез, кылэз азинтӥсьёс но. Ксения Широбоковаез но солэсь командазэ — Анастасия Пушкинаез но Наталья Михайловаез — данъязы «Чеберай» проектэз 2 ар ӵоже быдэстэмзы понна. Сертификат озьы ик басьтӥз «Куара» огазеяськонлэн кивалтӥсез Влад Степанов — табере удмурт кылын пӧртэм пумо видеоос лэсьтӥсь егитъёс быгатозы асьсэлэсь ужан студизэс усьтыны. Номинантъёс пӧлын озьы ик Пичи Пурга ёросысь ужбергатӥсь Павел Ӵушъялов, Дэбес ёросысь Тыловай гуртын ас кужыменызы хоккеен шудон коробкаез лэсьтэм воргоронъёс, Глазов ёросысь Самки гуртысь клубез ворсаськонлэсь утем муртэз Николай Гавшин, Ижысь сӧсыр пиналъёсын ужась «Журавейник» центрлэн кивалтӥсь Ольга Чиркова, Сарапул ёросысь дуриськон удысэз азинтонъя «Морок» центр, Вотка ёросын тракторен биатлонъя ӵошатсконъёслэн кичӧлтӥсез Павел Кузнецов, Кез ёросысь бырон калэ вуэм Степаненки гуртын хозяйствоез ӝутэм мурт Фёдор Першин, Воткаысь «Десантник» клуб, Можгалась азьветлӥсь, маскаос вуронлы сӥзем «СижуШью» проектлэн авторез Ольга Яппарова, Сьӧлта черкогуртысь крезьгуръя дышетӥсь Наталья Погребовская но «Живи» элькун газетлэн кивалтӥсез Ольга Лихачёва. «Признание» премиез сётон ужрадын озьы ик данъязы элькунысьтымы медицина удысын ужасьёсты таӵе секыт вакытэ уен-нуналэн кышкатэк тыршемзы понна. Тау шуизы волонтёръёслы но — «Признаниен» пусъемын студентъёслэн — вуоно врачъёслэн — #МыВместе волонтёрской огазеяськонзылэн улосысьтымы координаторез Елизавета Плеханова. Ужрадын данъязы «ПоддЕРжка» проектэ пыриськем волонтёръёсты но. Нош Далия Хасанова волонтёр Россиысь Президентлэн Владимир Путинлэн таукаронэныз пусъемын. Анастасия Шумилова | Иворъёс |
Виталий Пронин Туала выпускникъёс 1-тӥ февралёзь вераны кулэ ни, кыӵе предметъёсъя гожтозы ЕГЭ. Азьло аръёсы сямен ик, 11-тӥ классэз йылпумъясьёс асьсэос чакланы быгато, кӧня предметъя ЕГЭ гожтозы. Но кыкезъя - математикая но ӟуч кылъя - одно сётоно луозы. Сотэк уз басьтэ шор ёзо тодон-валан басьтэм сярысь аттестат. Рособрнадзор вазенгес пусйиз ни, аттестат басьтон понна математикая ӧжытсэ 27 балл, ӟуч кылъя 36 балл люкано - кылем арынлэсь та лыдпусъёс уг висъясько. Математикая экзамен кыклы ик люкемын луоз - вылӥ дышетскон заведениын та предметэз дышетыны чакласьёслы секытгес заданиос луозы.Кызьы пусъемын Рособрнадзорлэн сайтаз, школьникъёс ЕГЭ сётонлы куриськон гожтозы школаын ик, нош дышетсконзэс азьло аръёсы йылпумъямъёслы вазиськоно улон интызыя дышетон управлениосы.- Кылем арын сямен ик, экзаменъёс кык этапен ортчыны кулэ, - вераз Дышетонъя но наукая министерствоысь огъя тодон-валан сётонъя ёзэн кивалтӥсь Элеонора Симушкина. - Валтӥсез - 29-тӥ майысен 30-тӥ июнёзь. Но ЕГЭ гожтыны луоз вазьгес но - 14-тӥ мартысен 7-тӥ апрелёзь.Кызьы верало Дышетонъя но наукая министерствоын, азьло аръёсы школаез йылпумъямъёслы Москва экзаменъёсты туэ вазьгес сётыны дэмла. Бен, со верамын ай кыл вылын гинэ, нокыӵе документъёс ӧвӧл на.- Луозы ик-а документъёс, али шуг вераны, - азинтӥз веранзэ Элеонора Павловна. - Но соос ӧвӧл ке но, азьло аръёсысь выпускникъёсты алӥськом ни: дасяське мартлы-апрельлы - куриськонъёссэс та дырлы кутӥськом. Угось озьы луыны быгатоз: куриськонзэс гожтозы май-июньлы, нош Москваысь документъёс вуозы, ЕГЭ-ез 1-тӥ этапын гинэ гожтыны быгато шуыса.ЕГЭ-ын люкам баллъёс табере шӧдӥськозы аттестатысь оценкаос вылын но - таизъя документъёс вань ни. Нош историез одно сётоно предметъёс пӧлы пыртон 2018-тӥ арлы кельтэмын. Озьы ик ЕГЭ-лы ас мылкыд каремзыя, шӧдске, нылпиос бырйыны быгатозы ни китай кылэз - чакламъя 2019-тӥ арысен.Элина Кумачёва Туспуктэм басьтэмын вотэсысь Теги: дышетон ЕГЭ | Улон-вылон |
Виталий Пронин Валтӥсь редактор Зинаида РябининаТрос аръёс ӵоже нырысетӥ удмурт газетэн лыдъяськылӥз 1918-тӥ арын потэм «Гудыри». 2005-тӥ арын «Удмурт дуннелэн» историез шуак воштэмын вал. Озьы 2015-тӥ арын удмурт газет пусъе 100 аръем юбилейзэ! Солэн ортчем сюресэз, туннэ нуналыз но вуоно даурлы малпанъёсыз сярысь кенешиськомы валтӥсь редакторен Зинаида РЯБИНИНАЕН.- История черновикъёсты лыдэ уг басьты кадь, но «Удмурт дунне» кызьы ке ваньзэс оскытыны быгатӥз аслаз «нырысетӥ» вордскон нуналэзлы, малы со кулэ вал? - Ваньмылы асьмелы тодмо, кӧня «тӧдьы виштыос» аслаз историлэн историяз но... Бен, трос аръёс ӵоже газетчиос асьсэлэн «атаенызы» лыдъяллязы «Гудыриез», но дырын-дырын юанъёс кылдылӥзы ик: удмурт газет одӥг вал, малы солэсь историзэ одно лыдъяно большевикъёслэн газетсы бордысен гинэ? «Войнаысь ивор» но кылдытэмын вал ук правительствоен. Соку малы вунӥз нырысетӥез газет? Та юан борды газетчиос рос-прос ӝабырскизы кылем даурысь 90-тӥ аръёсы.Кун архивъёсын бугыръяськыса, трос документъёсты эскерыса, журналистъёс тодосчиосын огкылэ вуизы: нырысетӥ удмурт газетлэн сюресэз ӵогемын «Войнаысь ивор» бордысен. Озьыен, 2015-тӥ арын 4-тӥ феврале «Удмурт дунне» газетлы 100 ар тырме!- Та вакыт ӵоже газет 7 пол нимзэ вошъяз, пӧртэм городъёсын потӥз, соин трос редакторъёс кивалтӥзы...- Со бордын ик газетлэн аспӧртэмлыкез. Газет шоры нырысь-валысь учкыса, дыртӥд-вуттӥд лыдӟыса, потэ, со одӥг нуналлы шуыса, но мургес малпаськоно ке - ӵапак газет уте историмес, со пыраклы гожтыса-пусйыса кельтэ сое, мар луэ улон-вылонын.Нимез вошъян - со вакытлэн куронэз. Кылсярысь, али нокызьы но луыны уг быгаты «Удмурт коммуна», озьы ук? Но ас дырзылы удмурт газетлэн нимъёсыз туж тупамонэсь вал. Алиез но - «Удмурт дунне» - соку ик усьтэ солэсь быдэс пуштроссэ. Удмурт дунне - туж паськыт валан: нырысь ик со - асьме шаер, собере - асьме адямилэн, удмуртлэн, маин улэм-вылэмез, малпанэз, пуш дуннеез!Кӧня редактор кивалтэмын газетэн та вакыт ӵоже, рос-прос вераны уг луы, ми шедьтӥм 29-сэ. Но куд-огез одӥг-кык номерез гинэ дасяса вуттэмын, кивалтэмын-а соос редакциен яке выпуск понна гинэ кыл кутэмын, тодмо ӧвӧл. Куд-огезлэн туспуктэмъёссы но, личной делооссы но архивъёсын ӧвӧл, бугырес вакытъёсы уго соос асьсэос но чиптэм-чаптэм ышизы... Ваньзы соос удмурт газет понна улонзэс сётӥзы, шуыны луоз.- Совето вакытъёсы газетэз басьтӥсьёслэн лыдзы 25 сюрсозь вуылӥз. 20-тӥ даурлэн пумаз кутскем выльдӥськонъёс, экономикаын зурканъёс бӧрсьы та лыдпус чутрак усиз. Югдурез тупатон вылысь пӧртэм амалъёс кутэмын кадь, но 100 аръем юбилейзэ газет пумита 4 сюрс тиражен...- Мӧзмыт югдур, но со озьы. Зэм, тиражъёсын сыӵе югдур котькытын котькинлэн. Йыр бордазы кырмисько ӟуч кылын потӥсь газетъёс но. Мар карыны паймыса, сое дунтэк люкыло. Ми со калозь ӧм вуэ на.Газет зэмзэ но туж зол улӥз совето вакытъёсы, малы ке шуоно коммунистъёс валало вал идеологилэсь кужымзэ, солэсь дунзэ. Калыкен ужанын соос понна ивор вал одӥгез валтӥсез амал, инструмент, кызьы шуо али. Соин ик газетэз вӧлмытон понна йырыз висьылӥз обкомлэн-райкомлэн. Косӥз партсекретарь «Советской Удмуртилы» гожтӥськыны - иське, гожтӥськоно. Озьы газет нокыӵе могӟетъёстэк вӧлмылӥз. Журналистъёс, али сямен лыдӟись утчаса, гуртъёстӥ ӧз кыстаське, соос лэсьтӥзы асьсэлэсь ужзэс - гожъяськизы!- Тодосчи Людмила Христолюбова, нырысетӥ удмурт газетъёслэсь удмурт обществоын интызэс пусйыса, огаз статьяяз таӵе учырез гожтэ: егит удмурт кылбурчи Ашальчи Оки, пе, туж паймемын вылэм, «Войнаысь иворез» адӟыса. Тросэзлы лыдӟисьёслы сямен солы газетлэн пуштросэз сокем тунсыко вылымтэ, Оки понна тужгес паймымонэз но валтӥсез вылэм газетлэн анай кылын потэмез. Туннэ маин паймытыны быгатэ «Удмурт дунне» аслэсьтыз лыдӟисьсэ?- Туннэ паймо ни, дыр, анай кылын газет весь потэ на шуыса...- Озьыен, ас вакытаз вань удмуртъёсты огазеяны юрттэм газетлэн сяськаян вакытэз ортчиз? Мар азьланяз?- Кин сое тодэ. Тани кин малпасал, шимес репрессиос, Быдӟым ож бере газет улэп кылёз но азинскоз но ай шуыса!Валамон, азьвыл кадь со ноку уз луы ни, но мынам нокызьы но оскеме уг поты быронэзлы - потэ, со форматсэ воштыса-а, мукет-а, но калыклы кулэ мед луоз. Бумага вылын кема печатласьконэзлы оскон бадӟым ӧвӧл ни бен, но табере ваньмызлэн сямен луонлыкез вань Интернетэ потыны. Огласянь, со туж ӟеч - инвисъёс паськытало. Зэм, со понна воштӥськоно лыдӟисьлы но, газетэз дасясьёслы но. Асьме калык улоназ выль амалъёсты туж мылпотытэк пыртэ.Ужпум ведь газет поттӥсьёс бордын гинэ ӧвӧл. Ми вань сюлмысьтымы быдэсъяськомы милемлы оскем ужез: калыклы анай кылын ивор поттонэз. Но татын валтӥсез - анай кыл! Сое тодӥсьёслэн, лыдӟиськисьёслэн-вераськисьёслэн лыдзы бордысь потоз милям ӵуказе нуналмы. Соку янгыш уз луы ни дыг ужась почта но, подпискалы уксёзэ жалясь мурт но - удмурт кылын иворлэн кулэлыкез быроз! Нялтас вераса, со али но возиське патриотъёс вылын, угось туала вакытэ ӟуч кылэз тодӥсьтэмез ӧвӧл ни, дышетскем муртлы пӧртэмез ӧвӧл, кыӵе кылын со лыдӟиськоз.- Россиысь фин-угор дуннеын удмуртъёслэн газетсы тужгес кужмоез лыдъяське. Ма, Россиысь фин-угор журналистъёслэн ассоциацизы но кылдӥз «Удмурт дунне» кичӧлтэмъя. Кыӵе кусыпъёс возиськоды ӵыжы-выжыосынымы? Кин кинлэсь адӟем каре? - Кусыпъёсмы, зэмзэ но, ӵыжы-выжыослэн, эшъёслэн кадь. Ми ӵем пумиськылӥськомы, юрттыны тыршиськомы, ог-огмылэн ужаменымы тунсыкъяськиськомы - кинлэн ке маке тунсыкоез кылдэ ке, соку ик асэстыны выриськом. Со туж умой, куке тынад малпанэд, кичӧлтонэд палэнэ но вӧлме ке. Жаляса верано, ми ум валаське ог-огмылэсь гожъяськеммес, соин та ласянь адӟем карыны шуг. Но «Удмурт дуннеез» асьме дорын но, палэнын но котьку пусъё тунсыко проектъёсты улонэ пыӵатэмез понна.- Та ласянь зэм но паймоно кадь. Редакцилэн ужез - газет поттон, малы тӥ выриськоды мукет ужъёсын?- Ми сое мукет ужен ум лыдъяське. Туала вакытэ газет ас кожаз ӵакмоз. Калык пӧлы ӧм ке потэ, милемыз нокин уз тоды. Али уго ивор утчаса бызьылӥсь адямиос ӧвӧл ни. Но ми лыдъяськом, удмурт газетын тыршисьёслэн ивор гожъянлэсь бадӟымгес ужзы - ми, 100 ар талэсь азьло газетын ужам эшъёсмы сямен ик, калыке ӟечсэ вӧлмытыны кулэ. Вакыт нош ик куре удмуртлык борды ӝабырскыны. Вылласянь учконо ке, ваньмыз умой кадь. Но зэмос югдур чылкак мукет: 10 ар ӵоже 100 удмурт школа пытсаське, удмурт книгаосмес тросгес потто эстонъёс, удмурт ужрадъёслы уксё висъяло финъёс, удмурт кино лэсьто полякъёс... Но со шоры учкытэк, вылӥысь гинэ возьматэк, асьмеос но маке лэсьтыны кулэ ук. Туала арын котькудӥз пичи удмурт огазеяськон но пӧрме тунсыко кичӧлтонъёсты улонэ пыӵатон аспӧртэм интылы. Милемлы туж тросэз вералляло, газетлы луыса улонмы тупатскиз-воштӥськиз шуыса.Тани берло 3 ар ӵоже гинэ ми улонэ пыӵатӥмы даслэсь трос социальной проектъёсты. Ваньмыз соос малпамын вал, гурт калыклэсь кулэяськонъёссэ лыдэ басьтыса. Кылсярысь, трос аръёс ӵоже ми, редакциын ужасьёс, бордамы эмчиосты, психологез, юристэз кутыса, гуртъёстӥ ветлӥм, калыкен пумиськылӥм. Со туж пайдаё уж кадь потэ милемлы, малы ке шуоно тросэзлэн гуртоослэн ӧвӧл луонлыксы специалистъёс доры вазиськыны, нош татын - доразы ӝог юрттэт вуэм кадь... Нимысьтыз акциос радъяськомы арлыдоосты, гурт удысысь адямиосты данъян вылысь. Нош кӧня «палтуриос» асьсэлы кузпал шедьтӥзы газетлы луыса. Улӟытэмын газетлэн призэз понна куасэн бызьылонъя ӵошатсконъёс. Газетамы ужало таза улонэз, спортэз гажась адямиос, соин ми миым кичӧлтонэн потӥм быдэс шаерысьтымы журналистъёс понна спартакиада радъяны, ар ӵоже отчы мыло-кыдо пыриськизы ваньмысьтыз сямен ёросъёсысь иворчиос. Писпу мерттӥськомы, нылпи юртъёсысь пиналъёслы юрттӥськомы - ваньмыз со туж кулэ кадь потэ.- Удмуртъёслэн газетсы кылдӥз властьлэсь куронъёссэ калык доры вуттон, югдытон понна. Туннэ нуналлы «Удмурт дуннелэн» учредительёсыз луо шаерысьтымы Кун Кенеш но Правительство. Соин валче куд-огезлэн пыкылэмзы потэ, югдурез палдурес возьматӥськоды, уд мытылӥське шуыса.- Бен, «Удмурт дунне» кылдэмез дырысен властьлэн газетэз луэ. Солы шумпотыны кулэ, малы ке шуоно кивалтэт ласянь юрттэт ке ӧй луысал, газет кемалась бырысал ни, угось со туж дуно усе. Кӧня усьтӥськылӥзы-пытсаськылӥзы ни ӟуч кылын потӥсьёсыз но.Мон пинал дырысеным лыдӟисько «Удмурт дуннеез», но асме палдурес адямиен уг лыдъяськы. Со дыре ик уг луы вераны, властез котьку данъяса гинэ гожъяськом шуыса, котькыӵе материалъёс луыло. Журналистъёс ӵем сюрыло «кык тылъёс» вискы. Вылаз ик, туала вакытэ адями быгатэ ни бырйыны, мае солы лыдӟоно.- Туала удмурт газет - йырысеныз пыдозяз нылкышно тусо. Азьвыл но туала туспуктэмъёсты учкиськод но паймиськод: азьвыл ужало вылэм шальк-шальк пиосмуртъёс, табере - чиль-маль нылкышноос. Туала газет нылкышно визь пыр гинэ лэсьтэмын кадь уг поты-а? - Бен, туала журналистикалэн сыӵе чебер тусыз! Удмурт газетлэн гинэ ӧвӧл, данакезлэн. Талы ваньмыз паймо, но, мон малпамъя, ваньмыз туж огшоры: эмансипация нылкышноосты пиосмуртэн оградэ ӝутӥз, соос кужмогес, визьмогес луизы. Нылкышноос уг кышкало секыт ужлэсь, соос чидасесьгес. Пиосмуртъёслэн адӟонзы туала вакытэ озьы ик капчи ӧвӧл - соос семьязэс утён вылысь тыршо тросгес коньдон поттыны, нош газетын ужаса, кин узырмиз ни? Вылаз ик, табере творческой ужын тыршисьлэн данэз чик ӧвӧл, азьвыл со писательёсты-журналистъёсты Инмар чот возизы. Туннэ нуналлы редакциямы одӥг гинэ гожъяськись воргорон на - соизлы но 78 арес! Ужа дышем сямызъя. Пинал пиос ӧтьыса но уг лыкто, соку ик бадӟым уждун куро.Куддыр мон ачим но паймисько, кызьы ми со быдӟа газетэз нылкышноос кожысь лэсьтӥськом! Но ӟечлыкез солэсь лябгес ӧз луы, малпасько, малы ке шуоно туала арын журналистъёс пӧртэм удысъёсты валто, ялан тодон-валанзэс будэто. Одӥг пол та пумысен лыдӟисьёс пӧлын юри эскерон ортчытӥмы: материалъёслэсь авторъёссэс ӵушыса, текстэз лыдӟыны сётӥмы, тодэ, кин гожтӥз шуыса. Куд-ог нылкышно авторъёсмес пиосмурт каризы.Юбилей азьын мон олокыӵе но аръёсысь подшивкаосты бугыръяй, котькуд вакытэ тунсыко, визьмо авторъёс сюро, но туалаосыз чик но бездытэсь ӧвӧл, тросэз темаос мургес но паськытгес эскерисько. Ми тодӥськомы, удмурт газетлэн редакцияз котьку но ужазы калыкмылэн тужгес визьмо нылъёсыз-пиосыз, тодӥськомы, кыӵе дано удмуртъёс лыдӟо милемыз туннэ но, соин ик шӧдӥськомы асьмелэсь кыл кутонмес.- Тани вуиз 2015-тӥ ар, 4-тӥ февраль. «Удмурт дуннелы» тырмиз даур. Ӵуказеяз султӥды но... Кытчы табере мыноно? - Кин кытчы - калыкен пумиськыны, ивор утчаны - выль номер дасяны! Огкылын вераса, азьлань - выляз даурамы!Юбилеез пусъён - бен, со кыӵе ке йылпумъян лэсьтон, но соин ӵош выль ужпумъёсты чаклан но. Туннэ вераським ини инвисъёсты паськытатон сярысь - ӝегатскытэк басьтӥськоно «Удмурт дунне» ивор портал лэсьтон борды. Али милям ӟигармы уг тырмы ай сайтмес, Интернетысь соцсетьёсысь группаосмес гинэ но йӧскадь азинтыны.Эшшо одӥг бадӟым «сьӧлыко» малпанэ - «Удмурт дуннелэсь» дуннезэ паськытатон. Уг тодӥськы, шонер валалозы-а монэ, уз-а, но туннэ, асьме пӧлын гинэ пӧзьыса, азинлык уд адӟы ни. «Удмурт дунне» бренд луыны кулэ. Мед тодозы сое ӟучъёс но, кунсьӧръёс но. Али асьме понна гинэ гожъяськиськом пӧрме, нош потэ вылэм, удмурт дуннелэсь сюлмаськонъёссэ но шумпотонъёссэ ваньмыз мед тодозы. Валамон, со понна кулэ кык кылын (оло нош куинен но) гожъяськыны, кык пол золгес тыршыны, кык поллы визьмогес луыны. Но асьмелэн егитъёсмы сыӵе етӥз будо! Эсэпсэ валаса тыршид ке, газет солэсь удмуртомоз гинэ. Учкелэ «Айкай» яке «Брангурт песянайёс» шоры - соосты вала быдэс дунне, но со дыре ик соос луо тужгес удмурт ансамбльёс. Елена Миннигараева Елена Скворцова "Удмурт дуннелэн" шыкысысьтыз туспуктэмъёс Туспуктылэ Владимир Беломорских. Геннадий Романов (бурысез) но Элина Кумачёва басьто интервью Валентина Емельянова Гурт шудонъёсын Журналист воштэ профессизэ. Елена Скворцова огдырлы кариськиз лэсьтиськись Газетэз компьютерен лэсьто Денис Корнилов но Вера Штыкова Теги: 100ар 4тулыспал Калыкинтервью | Иворъёс |
Виталий Пронин Туннэ, 15-тӥ июне, Удмуртиын куноя дано фигуристка, Олимпийской шудонъёслэн призёрзы Ирина Слуцкая. Со асьме доры лыктӥз «Улыны, диабетэз вормыса!» акция улсын. Я. Семёнов но И. Слуцкая огкыл гожтӥзыИ. Слуцкая Мугорез кыдатон культурая добровольной огазеяськонлэн президиумезлэн кивалтӥсез луэ. Тодмо спортсмен калыкез таза улонэн эшъяськытыса, висёнъёсты вормон понна сюлмаське. Ассэ но И. Слуцкаяез секыт висеменыз сэрен, врачъёс спортэн вырыны уг лэзё вал, но со яратоно ужзэ ӧз кушты - спортын бадӟым кизили луиз, трос вормонъёс утӥз. Туннэ Ирина Слуцкая диабетэн нюръяськон, калыкез таза улыны дышетон пумысен паськыт кенеш ортчытӥз. Отчы пыриськизы Удмуртиысь Тазалыкез утёнъя министерствоысь ужасьёс, больницаосын кивалтӥсьёс. Та висёнэн Удмуриын ог 45 сюрс адями курадӟе. Арлы быдэ 3 сюрс 500 пала выль висисьёс шараясько. Мугорез кыдатон культурая добровольной огазеяськон но Удмурт Правительство валче ужан пумысен огкыл гожтӥзы. Со улсын асьме дорын диабетэз алонъя школаос ужаны кутскозы. Кызьы пусйиз Удмурт Правительстволэн кивалтӥсез Ярослав Семёнов, табере быгатомы шаерамы висёнэн нюръяськон понна быдэс кунысь специалистъёсты кыскыны, соос асьме адямиосты диабетэн висись муртъёсын ужаны дышетозы. Озьы ик И. Слуцкая Киров нимо паркын вань мылкыд карисьёслы скандинав амалэн ветлонъя мастер-класс ортчытӥз. Угось та амал висёнэз алыны тужгес огшорыез но ваньмызлы тупась луэ. Со сяна, дано спортсмен фигурной катаниен вырись пиналъёсын пумиськылӥз, соос понна мастер-класс ортчытӥз. Коньки вылэ султӥзы диабетэн висись нылпиос но, соос И. Слуцкаялэн индылэмез улсын йӧ вылтӥ нискылазы. Ангелина Снигирёва И. Слуцкая пумиськылӥз фигурной катаниен вырись но диабетэн висись нылпиосын | Улон-вылон |
Виталий Пронин Коронавирус арлыдоослы ӵемгес палаське шуо ке но, берло вакытэ соин егитъёс но ӵемгес висьыны кутскизы. Кышкало-а соос черламзылэсь но кызьы ортче самоизоляцизы? Удмурт кун университетын 4-тӥ курсын дышетскись Лев Матвеев: — Март пумын Вавож ёросысь Партчи гуртам бертӥ. Дышетсконме дистанционно азьланьтӥсько. Трос юанъёсы кылдо диплом утён но госэкзаменъёсты сётон пумысен. Гуртын нокытчы уг ветлӥськы. Магазинэ маскаен потасько. Котькуд ӝыт полиция патрулен ветлэ, эскере, ваньзы-а доразы пуко, егитъёслы, пенсионеръёслы штрафъёс но гожтыло. Оглом учкыса, милям калыкмы малпаське тазалыкез сярысь, тырше дораз пукыны. Одӥгез шумпоттэ — быдэс семьяен али гуртын пукиськомы, ремонт лэсьтӥськомы, кин тодэ, ку ваньмысалмы со борды басьтӥськыны. Дэбес ёросысь Уйвай гуртысь культурая юртын ужась Дария Шестерникова: — Культурая юртмы али пытсамын. Ужасько, гуртын пукыса, но арняяз 1-2 пол клубе ветлӥсько, эскерисько юртэз, тӥрлыксэ, ваньмыз-а интыяз, ваньмыз-а умой. Али онлайн режимын ужаськомы, ярам, гуртамы Интернет вань, пӧртэм конкурсъёс, шудонъёс радъяськомы. 9-тӥ Майлы дасяськиськомы, но кызьы со ортчоз, валантэм на. Гуртысь потатэк улыны вырисько, педлось пырыкум, киме миськисько. Ӧй шуысал, мар ке зол воштӥськиз, азьло но озьы ик карисько вал. Но ульчаосын чал-чал, пиналъёс уг бызьыло, калык маскаен ветлэ. Мон ачим вируслэсь уг кышкаськы. Котькуд нунал иворъёсын возьмато, кӧня адями коронавируслэсь кулӥз, нош малы уг верало, кӧня адями огшоры грипплэсь, раклэсь кулэ? Вань со лыдпусъёс шоры учкыса, йылпумъянъёс лэсьтыны умойгес луысал, макем коронавирус кышкыт. Ижысь медициная академиын 5-тӥ курсын дышетскись Григорий Иванов: — Дышетсконмы али дистанционно радъяське ке но, мон гуртам, Можга ёросэ, ӧй берты. Ижын Интернет но умой кутэ, дышетскон понна материалъёс но котьку ки улын. Мон та вируслэсь зол уг кышкаськы, вуоно эмчи бере, валасько: соин нюръяськыны луэ. Висьыны кутски ке но, инфекциез вормыны кужыме окмоз шуыса, оскисько. Озьы ке но квартираысь магазинэ гинэ потасько, маска нуллӥсько. Ваньмы самоизоляциез чакламы ке, соку гинэ со пайдаё луоз, висён капчиен ортчоз. Новосибирск вӧзысь санаторийын карантинын пукись Светлана Ручкина: — Март пумын семьяеным Таиландэ шутэтскыны мынӥм, соку ваньмыз сокем кышкыт ӧй вал на. Турттӥськомы вал толэзь ӵоже шутэтскыны. 2 арнязэ ваньмыз умой вал, нош собере кафеос, зарезь ворсаськизы. Россие билетъёсмы 16-тӥ апрельлы басьтэмын вал, но тодмо луиз, отчыозь самолётъёс лобамысь дугдозы шуыса, соин ик 7-тӥ апрельлы воштӥмы. Кошкон нуналмес возьмаса пукимы. Нош 5-тӥ апреле веразы, нокыӵе самолётъёс табере уз лобалэ ни шуыса. Соку мылкыд туж куашказ: табере Таиландэ кылёно луоз... Но милемлы удалтӥз, ӵапак 7-тӥ апреле милесьтым рейсмес лэзизы. Таиландын котькуд кафеын, таксиын антисептикъёс вал, бадӟым магазинэ пырыкумы, одно ик температурамес мерталлязы, кимес антисептикен миськыны косылӥзы, собере гинэ басьяськыны лэзьылӥзы. Нош Новосибирскысь аэропортын ваньмыз азьло сямен ик вал. Антисептикъёс ӧвӧл, вань пассажиръёс одӥг ручкаен документъёсы гожъяськизы. 2 арня ӵоже санаторийын карантинын пукомы. Нуналаз 2 пол температурамес мертаськомы. Комнатаысь нокытчы ум потаське. Верало, 10-тӥ нуналаз гинэ тест лэсьтозы, эскерозы, вань-а коронавирусмы. ________ Мария ЕМЕЛЬЯНОВА | Иворъёс |
Виталий Пронин Шаерамы паськыт быдэсъяське «Демография» нацпроект. Со улсын бадӟым юрттэт висъяське нылпи вордӥсь семьяослы. Приволжск федерал округысь улосъёсты чаклано ке, миым вордскем нуныослэн лыдзыя Удмуртия 2-тӥ интыын вал.Туспуктӥз мария ВекшинаКылем арын шаерамы вордскиз 14 сюрс 602 пинал. 2018-тӥ арен ӵошатыса, 1 сюрс 838-лы ичигес. Приволжск федерал округысь улосъёсты чаклано ке, миым вордскем нуныослэн лыдзыя Удмуртия 2-тӥ интыын вал. Калыкез улон-вылонын утён политикая но ужъя министр Татьяна Чуракова пусъемъя, матысь аръёсы демографиез тупатыны юрттозы «Демография» нацпроект но Президентлэн В. Путинлэн нылпи вордӥсь семьяослы юрттэт висъян сярысь косонъёсыз. — 2018-тӥ арын 1-тӥ январьысен вордскем пинал понна ёрмись семьяослы толэзьлы быдэ висъяськыны кутскиз выплата. Но сое басьтон понна лыдэ басьтӥськиз семьяысь адямилы быдэ доход — со улыны тупатэм минимумлэсь 1,5 поллы ятыргес (14 сюрс 513 манетлэсь) люкаськыны кулэ ӧй вал. Та юрттэт сётӥськиз, нылпилы 1,5 арес тырмытозь, — шуэ министр Т. Чуракова. — «Демография» нацпроект улсын «Нылпиосын семьяослы юрттэт сётон сярысь» федерал законэ воштонъёс пыртэмын вал. Табере туэ 1-тӥ январьысен та выплатаез басьтон понна лыдэ басьтӥське улыны тупатэм минимумлэн 2 быдӟалаез. Озьыен, семьялэн адямилы быдэ доходэз 21 сюрс 216 манетлэсь ятыргес луыны кулэ ӧвӧл. Со сяна, валля арын, миым та выплата сётӥськиз ке, нылпилы 1,5 арес тырмытозь, туэысен сое семьяос бысьтыны быгатозы, пиналзылы 3 арес тырмытозь. Та законэ пыртэм выльдӥськонъёслэсь пайдазэс ас вылаз шӧдӥз ни Ижысь егит анай Александра Панкратова. Туэ 6-тӥ апреле солэн нырысетӥ пиналыз вордскиз. Анай выплаталы куриськон гожтӥз нылызлы 1 но ӝыны толэзь тырмем бере. — Туж шумпотӥ, выплата вуиз огломак, 3 толэзь понна — апрельысен июнёзь, — ӝутскем мылкыдын вера анай. — Толэзьлы быдэ 9 сюрс 964 манетэн. Табере тамындаен басьто толэзьлы быдэ. Озьы выплата сётӥськоз 3 ар ӵоже. Декретын пукисько бере, кунлэн юрттэтэз туж иназ. Семьямылэсь доходзэ азьвыл сямен ик лыдъясалзы ке — адямилы быдэ прожиточной минимумлэн 1,5 быдӟалаез мында — ми та выплатаез басьтыны ӧй быгатысалмы. Доходмы угось кӧнялы ке ятыргес люкаськылӥз. Нош туэ удалтӥз, ми но шедимы та выплатаез басьтӥсьёс пӧлы. Кузпалылэн но аслам ужысьтым доходъя справкаос басьтӥм, бордаз ватсам на кузпалъяськем но нылмы вордскем сярысь свидетельствоосты, озьы ик банкысь счётлэсь лыдпусъёссэ. Соосын МФЦ-е мыныса, куриськон гожтӥ. Мултэс справкаос утчаса, бызьылоно ӧз луы. Татьяна Чуракова пусъемъя, законэ воштонъёс пыртэмлэсь азьвыл та выплатаез басьтӥзы элькунысьтымы 5 сюрс 500 пала семьяос. Нош туэысен та юрттэт висъяськоз 8 сюрслэсь ятыр семьяослы. Пусйыны кулэ, та выплата уг вошты мукет пособиосты. Ужась но декретэ кошкем нылкышноос басьто на нылпиенызы 1 но ӝыны аресозь пукем понна толэзьлы быдэ сётӥськись пособиез. Таизлэн быдӟалаез лыдъяське анайлэн декретэ кошкемезлэсь азьвыл 2 ар ӵоже доходэзъя (нуналлы быдэ шоро-куспо уждунэзъя). ________ Елена НИКИТИНА | Иворъёс |
Виталий Пронин Ижысь нылпи садъёсы черодзэс витись анай-атайёслэн «пӧсь» вакытсы кутскемын: соослы 10-тӥ июнёзь ивортыны кулэ, шедиз-а нылпизы садэ. Фото: архив "Удмурт дунне" Кӧня ке ар ӵоже ини Ижысь нылпиосты детсадъёсы интыян радъяське «Электрон нылпи сад» система пыр: озьы куриськонъёсты кутон но, пиналъёсты арессыя но нылпи садъёсъя люкылон но радъяське, компьютер технологиосты уже кутыса. Иж город администрациысь дышетонъя управленилэн кивалтӥсезлэн воштӥсез Наталья Гвоздкова ивортэмъя, та дырлы детсадэ черодзэс витё 7 аресозь 23 сюрс 634 пиналъёс. Та лыдпус кылем арынлэсь 1 сюрс 300-лы кулэсгес. Пиналъёсты нылпи садъёсы люкылон кыстӥськоз 31-тӥ августозь. Озьы туэ дышетскон ар ӵожелы интыямын луыны кулэ 10 сюрслэсь ятыр тэшкылиос. Та ласянь нокыӵе шуг-секытъёс кылдыны кулэ ӧвӧл, шуиз со. Туэ 31-тӥ декабрёзь 3 арессэс тырмытӥсь пиналъёслэн анай-атайёссылы пӧсекъяны мугез ӧвӧл: законъя соослы одно ик инты сётӥськыны кулэ, шуиз Н. Гвоздкова. Нош кинлы туэ путёвка ӧз шедьы, таос нылпизэс ӝыны нуналлы детсадэ келляны быгатозы - таӵеос понна нимаз группаос чакламын, соос ужалозы 1-тӥ сентябрьысен 31-тӥ маёзь. Со сяна, путёвкаосты люкылыку, лыдэ басьтӥське, кыӵе вакытэ нылпи султытэмын черодэ. Куд-огъёсыз бызьылыны кутско, пиналъёссылы арес тырмыку. — Анай-атайёслэн тодазы уськытэме потэ: пиналды вордскем сярысь свидетельство басьтэм бере ик черодэ султоно, - шуиз Наталья Гвоздкова. Матысь дыре Ижын выль нылпи садъёс усьтӥськозы - Ленин ёросын ӧсъёссэ вӧлъялоз 20 номеро нылпи сад, озьы ик Баранов нимо урамысь детсадлэн ватсаса юртэз усьтӥськоз. Со сяна, туэ, выль дышетскон ар кутскем бере, нылпи садъёсын усьтӥськоз на 125 нылпилы ватсаса интыос. Таӵе луонлык кылдӥз мукет удысъёслы выжтэм юртъёсты выльысь детсадъёслы берыктон улсын. Елена Тугашова | Улон-вылон |
Виталий Пронин «Элькуновидениын» вормизы Пичи Пурга ёросысь И. Петров но А. Байсаров.«Элькуновидение» конкурслэн телевизионной этапез возьматӥз: кырӟан ӧз вормы, вормиз пичи пурга калык. 812 баллэн азьпала потӥзы Пичи Пурга ёросысь А. Байсаров но И. Петров «Аня» кырӟанэнызы.Конкурс бере трос гинэ дыр ортчиз ни, но Интернетын вераськонъёс уг чалмо на. Умой, радъясьёс дорозь вуо калыклэн лэчыт малпанъёсыз, эшшо умой - дэмланъёссы но. Кылсярысь, тросэз шуо: ляб ужаз звукорежиссёр, нош кырӟанэз дунъян амалъёсты воштыны кулэ - котькытын «Мынам Удмуртие» телевидение но уг возьматы.Кызьы шуэ конкурслэн продюсерез П. Поздеев, «Элькуновидение» - со нырысь ик кырӟанлэн конкурсэз, нош таяз вие со луиз ёросъёсысь калыкъёслэн. Соин ик азьланяз талэсь форматсэ но, куронъёссэ но воштоно. П. Поздеевлэн верамезлы дурбасьтӥз Алнаш ёрослэн нимыныз жюриын пукем Андрей Белкин.- «Элькуновидение» - со радъян ласянь тужгес лябез конкурс, но ёросъёсысь кутскись артистъёслы сюрес сётонъя тужгес кужмоез.Кырӟанлы тужгес усто текст гожтӥсь луиз Глазов ёросысь Валентина Васильева. «Мон шудо» кылбурын лирической герой шудо, малы ке шуоно «выль нунал вордӥське», малы ке шуоно «шаере, мон туннэ но тонэн!». В. Васильева ужа Пусошур школаын завуч луыса. Кылбуръёс йыраз, гудыри кадь, бугыръяськыны кутскиллям школае лыктэмез бере. Зӧкез (бадӟымез) пиналыз вордӥськем дырысен нуны веттан гуръёс пӧрмытъяны ӧдъяз. Кызьы ачиз шуэ, ручка борды ӵемгес кутске мылкыдыз сӧриськем вакытъёсы.Оглом текстъёс сярысь ке… Егит критик Анастасия Шумилова аслаз рецензияз вазиськиз: «Ойдолэ вуоно аре «шаер», «мылкыд», «шудо», «шулдыр», «сяська», «кырӟан», «арган» кылъёстэк кырӟан гожтыны тыршоме!» Удмуртъёс, пе, машина времени кылдытӥзы: вуж аранжировкаос, стилизованной костюмъёс, кырӟанъёс...Тужгес устоез крезьгурчи луиз Сьӧлта ёросысь Александр Ворожцов. Солэсь крезьгурзэ «Забавушки» ансамбль улэпкын быдэстӥз. Со ик крезьгурез вормон сюрес доры вуттӥз, шуэ конкурсын крезьгурез дунъясь, Удмуртиысь Композиторъёслэн огазеяськонэнызы кивалтӥсь Марина Ходырева.- Тросэзлэн кырӟанъ-ёслэн фонограммаоссы туж урод вал, звукорежиссёр соосты чебергес карыны быгатэ вал ке но, - вера дунъясь. - Соин ик улэпкын быдэстэм крезьгуръёсъя милям пельёсмы шутэтскизы, малпасько, огшоры учкисьёслэн но. Соин ик куреме потэ ёросъёсысь лулчеберетъя управлениосты: юрттэ кырӟасьёслы аранжировкаос лэсьтыны.Со сяна, кылзӥсьёслэсь пельзэс вандӥзы тодмо гуръёс. Но кызьы вера Марина Германовна, усто кырӟанын 90 процентэз сюлме пырись, лякиськись интонациос луыны кулэ, соин ик тодмо гуръёс кырӟанысь кырӟанэ выжо. Плагиат сярысь верано ке, та висён удмурт культураын гинэ ӧвӧл, быдэс дуннеын кузёяське.Тужгес устоез костюм - Глазовысь Ольга Перминовалэн. Кырӟасьёслэн дӥськутъёссы туэ пӧртэмесь вал: удмурт калык дэремысен кутскыса горд кизилиен чебермам тӧдьы дэремозь но штанёзь. Валамон вал: тужгес усто костюмез быръён визьмалоз кырӟасьёсты но соос дэремзы понна но сюлмаськыны кутскозы.Озьыен, конкурс йылпумъяськиз, Пичи Пурга ёросысь кырӟасьёс басьтозы 40 сюрс манет, мукет вормисьёс - быдэн 5 сюрсэн. Со сяна, Сьӧлта ёрослэсь «Кулэ ӧй вал» кырӟанзэ (кылъёсыз З. Рябининалэн) «Италмас» ансамбль аслаз репертуараз кутоз. 412 баллэн 2-тӥ интые потӥз Эгра ёрос, 322 баллэн - Шаркан ёрос. Можга кар нырысетӥысь 5-тӥ интые васькиз - солэн 287 баллэз люкаськиз.Мария Векшина Туспуктэм: "Мынам Удмуртие" ТРК Теги: Крезьгур | Улон-вылон |
Виталий Пронин Галина Анатольевна ТУРОВА шаерысьтымы дышетӥсьёс понна адӟем карымон луэ. Ижысь К. Герд нимо гимназиысь покчи классъёсты визьнодасьлэсь быгатыса урок нуэмъёссэ учкыны пӧртэм ёросъёсысь вуыло. Педагогика наукаосъя кандидат Галина Турова покчи классъёслы 25-лэсь ятыр учебникъёслэн но пособиослэн авторзы. Россие вуэм мигрантъёс но солэн учебникъёсызъя ӟуч кыллы дышетско. 4 учебникез федерал перечене пыремын. Удмуртэн лушкем вераськылӥз Шаркан ёросысь Сосновка гуртын будэм нылаш пичи дырысеныз анаез доры больницае ветлылӥз. Мумиз медсестра луыса ужа вал бере, Галина солэсь дышетскылӥз укол пуктылыны, вӧсь луэм интыосты биньыны. Кӧня пол меда коӵышсэс но бинтэн бинялляз. Мон но врач луо, шуылӥз со. Гужем каникулъёс дыръя кельшылӥз нылпиосты эмъянъя отделениын ужаны, - тодаз вае Галина Анатольевна. - Асьмелэн но семьямы пичи ӧй вал - ми 4 кузя пиналъёс. Мон бадӟымез. Таин сэрен но, оло, больницае шедем пичиосын огкыл шедьтыны яралляз. Отделениысь выжъёсты миськисько но палатаосы дыртӥсько вал. Пичиослэсь улзэс воштоно, бӧрдӥсьсэ буйгатоно, шудоно, выжыкыл лыдӟоно. Серекъятӥ ке, мылкыдзы каньыл луыса, ӝоггес бурмозы кадь потылӥз. Нылпиос котыре кыстӥсь-кемзэ адӟыса, лэся, атаез нылзэ вӧзаз пуктоз но малпанъёсыз сярысь юалляськыны кутскоз вал. Огпол вераз: мон адӟисько, тон умой дышетӥсь луод. Будэтӥз на: котькуд пинал пушкын тылгизьыез но талантэз вань, тон сое шедьтыны, шараяны кулэ. Соку Галина нырысьсэ малпаз: атай, оло, шонер вера? Аксёнов выжыысь потэмъёс пӧлысь тросэз угось дышетӥсьёс - династилэсь оглом ужам аръёссэ лыдъяно ке, 300 ар потоз. Бубиз, Анатолий Аксёнов, дышетскемезъя агроном. Калыкен ужаны быгатэмзэ адӟыса, сое Сосновка сельсоветлы председателе бырйизы. Калык солы оскылӥз. Со угось нырысь ик ачиз азе чурытэсь куронъёс пуктылӥз, собере ни - мукетъёс азе. Но чылк-чылк удмурт семьяяз удмурт кылын вераськыны ӧз лэзьылы, ваньзы ӟуч кылын вольыт мед вераськозы, пе. Нош кызьы воксё удмурт кылтэк? Галина песянаеныз лушкем удмурт кылын вераськылӥз. Мумиз-бубинызАксёнов кузпалъёс вань нылпиоссылы вылӥ образование сётыны быгатӥзы. Адями аслыз ачиз шуд дуре, шуэ вал атайзы. Соин ик ваньзэсты визьмо каремез потылӥз. Со дыре ик огзэс но бакча ужлэсь но, пудо вордонлэсь, пу дасянлэсь ӧз алылы. Помидор будэтыны гинэ нокинлы ӧз оскылы. Будосъёсын вырыны яратэмзэ нылпиосызлы но пыӵатӥз - али котькудӥз сад-бакча возе, музъемен вырыса, шумпотон басьтэ. Галина Анатольевналэсь Глазовысь пединститутэ пырыны мылкыдзэ ӝутъяз на Оля Замырова эшез. Покчиосты дышетыса, ноку уд мӧзмы, шуиз со. Начальной классъёсын дышетӥсь угось вань предметъёсты тодыны, котьмаин тунсыкъяськыны кулэ. Соку гинэ со зэмос дышетӥсь но нылпиосты сьӧраз кыскыны быгатӥсь луоз. Зэм, вань предметъёсын умой дышетскемысьтыз, егит нылмуртлы кытчы но пырыны ӧз ӵектылэ. Врач но, математик но, биолог но луыны дэмлаллязы. Нош макем умой тодылӥз со немец кылэз - школа бере угось нуналлы быдэ сямен со ас мылкыдызъя немец кылын книгаосты шатыр поттыса лыдӟылӥз. Котьма ке но, Галина Анатольевна бырйиз пичиосты дышетонэз. Одӥг веран весяклы йыраз пыриз: вань ӟеч сямъёс нылпилы пыӵало 3 аресозяз, со сямъёсты юнматыны луэ 11 аресозь. Галина Анатольевналэн но нылпиослы вань умойзэ, чеберзэ, чылкытсэ пыӵатыны потон мылкыдыз вормиз. Адӟиськод пиналлэсь ӝож-мыт синъёссэ, шымыр-тӥськем пельпумъёссэ, малпаськыны кутскиськод: мар луиз? - шуэ Галина Анатольевна. - Юрттэм потыны кутске. Аслад мылкыдыд усем дыръя но, классэ пыриськод гинэ - пичиос шумпотон кузьмало. Тон шоры маке пасьта усьтэм синъёсын учко ук, возьмало. Покчиосты дышетӥсь - психолог но, пыкъет но, тубат но. Тон борды пыкиськыса, пинал адямие потыны мед быгатоз. Солы будыны луонлык сётоно, аслыз ачиз мед оскоз. Солы котьку юрттозы, сое котьку яратозы шуыса, котьку мед тодоз. Тани кыӵе луыны кулэ дышетӥсь. Мынам нырысетӥ дышетӥсе шуэ вал: классын котькудӥз шӧдыны кулэ эшсэ. Дышетскыны гинэ классэ медад лыктэ, татын тӥляд семьяды, татын тӥляд кылдытэм дуннеды, со дунне но семья понна асьтэос кыл кутӥськоды. Огпол классысьтымы ышиз бумагалэсь лэсьтэм мунё. Сое дӥсяса шудӥськом вал. Дышетӥсьмы ваньмылы шырпу (спичка) люкылӥз но шуиз: мунёез ворасьлэн шырпуэз будоз. Лушкаськись нылаш шырпузэ чидатэк тӥяз. Тӥни макем зол ми оскылӥмы дышетӥсьмылы! Ваньместы косэ вал карандашмес йылсо вӧлыны. Огпол мынэсьтым ӝутэ но шуэ: учке, кыӵе солэн карандашез мырк. «Витьёслы» гинэ дышетскись муртлы тае кылыны секыт вал. Мукет нуналаз ваньмы карандашъёсмес вӧлӥмы. Лябгес дышетскись муртлэсь карандашсэ возьматысалыз ке, кин ке лусйысал, кин ке - ӧй. Дышетӥсьмы быгатӥз милемыз эшъяськытыны. Али ке но дэмен дораз вуылӥськомы. 1984-тӥ арын киям диплом басьтэме бере мынам но со кадь ик аслэсьтым классме огазеяме потӥз. "Дась лу!" газетысь юнкорДышетӥсьёсты распределение амалэн гуртъёсы келяло вал соку. Умой дышетскисьёслы школа бырйыны луонлык сётъяллязы. Школа бырйыны 125 егит специалист пӧлысь нырысь ик ӧтизы Галина Анатольевнаез. Одӥг инты вал Германие. Но анай-атаез шуизы: нылпиос пӧлысь тон бадӟымез, юрттӥськыны кулэ луод. Озьы со Шаркан ёросысь ик школаосты утчаны кутскиз. Син шораз йӧтӥз Тюарысь шор ёзо школа. Отчы ик мыноно кариськиз. Соку со ӧз тодылы, Тюарысен Сосновкаозь вуыны, Иже сярысь, трослы секытгес шуыса. Гожъяськон возьматэ сямез Галина Анатольевнаез Тюарын пӧсь табанез кадь возьмало ни вал. Сабырлы, визьмо луэмзэ тодыса, директор солы соку ик ӵектӥз завуч луыны. Нылмурт пумит кариськиз. Кызьы шуак завуче? Ассэ дышетӥсь луыса эскерыса ӧз вутты на, кызьы школаын ваньмыз радъямын уг тоды на, коллектив но мурт ай. Нырысетӥ тубатысен кутскыса ужало, отӥяз улон возьматоз, шуиз. 1-тӥ сентябре 1-тӥ уроказ пуконо кариськиз Дышетонъя но наукая министерствоысь специалист Раиса Антропова. Нылпиослы темаез ӟуч кылын валэктӥсько, юанъёс сётъясько, нош соос пумитам уг ик куарето. Мар та? Ачим ик куалектӥ ни вал. Неушто возьытэ усё? Пиналъёсын нырысьсэ удмурт сямен вераськыны кутски но, нылпиос но вераськыны ӧдъязы. Урок бере Раиса Антропова дорам лыктӥз, киме кырмиз но вольыт сюрес сӥзиз, - тодаз вае Галина Анатольевна. Егит дышетӥсьлэсь нылпиосты ӟеч дасяны быгатэмзэ, калыкен огкыл шедьтэмзэ гуртоос ӝог синйылтӥзы. Солэн классаз шедён понна вожмаськылӥзы. Пумен 5 аресъем нылпиоссэс но солы сётыны дыртылӥзы. Куддыр 8 аресозь но нылпиоссэс доразы пукытъязы Турова доры шедён понна. Уж дурынВить аресъемъёсты уг басьтӥськы шуыса, керетон но ӝутъяллязы, - тодаз вае дышетӥсь. - Малы сыӵе пичиосты школае сётод? Соос пукыны но уг быгато на - сюрлызы но, быгытъёссы но юнмамтэ. Кызьы соос 45 минут ӵоже парта сьӧрын чидалозы? Чиньыоссы ручка но кутыны уг вормо на, шуисько. Тӥ, пе, асьтэлэсь пиналъёстэс школае басьтӥськоды ук. Зэмен ик, аслэсьтым нылпиосме огезлы 6, мукетызлы 5 арес дыръязы ӵошенназэс ик аслам классам кутӥ. Но мынамъёсыз - спортсменлэн пиналъёсыз, Туров выжыысь кужмо пиналъёс. Соос 2 аресысенызы куас вылэ султӥзы. Нуналлы быдэ сямен 3-4 иськем бызьылӥзы. Спортэн эшъяськеменызы тыбырзы но вазь юнмаз. Но тазьы валэктэмме кылэмзы ӧз потылы. Огез анай пиналзэ вайыса кельтӥз ик. Дышетскыны кутскиз но, тазалыкез лябӟемен, школае ветлыны ӧз быгаты ни. Мукетсэ но озьы ик вазь вайизы: кылбур умой лыдӟе ни, дышетскоз, шуизы. Лябгес но лябгес дышетскыны кутскиз. Зэм, котькӧня аресын школае сёт, нылпи одно дышетскоз. Стандартъёс кылдытэмын ук. Но котькудӥзлэн аслаз генетика, физиология ласянь быгатонлыкъёсыз. Кин ке тодон-валан тросгес басьтыны быгатэ, кин ке ӧжытгес. Но котькудӥзлы быгатэмезлэсь тросгес сётэм потэ. Соин ик нылпиослэсь гожъяськон сямзэс но котьку туж чакласько. Гожъяськем угось возьматэ лулпуш дуннеез но. Кылсярысь, бадӟым букваосын, янгышъёстэк, вольыт гожъяськись пиналлэн сюлэмыз но котькинлы усьтэмын, мылкыдыз но каньыл. Гожъямаз тупатъямез трос ке, одӥг чурын ик букваосыз пӧртэмесь, шымыртэмын, кырыжесь ке, озьыен, пиналлы та улонын секыт. Пиналлы классын но дораз капчи ке, со котырес я овал кадь букваосын гожъяське. Лидер луыны турттэ ке, букваосыз озьы ик бадӟымесь, эшшо ке йылсоесьгес. Пинал малэсь ке кышка ке, букваосыз но ручкаеныз валче куалекъяло. Букваосыз шымыртэмын ке, пичиесь ке, пӧртэм пала учко ке, озьыен, сое ӵемысь тышкасько. Солэн аслыз осконэз ӧвӧл, тодон-валанэз пумысен сюлмаське. Аслыз урод дышетске кадь потэ. Солэн потэ умойгес луэмез, но тышкаськемъёсты выльысь тодаз вае но, нош ик буквазэ кӧня ке полэс суреда, букваез умойгес луоз шуыса. Мон шоры но учке, мон но умойгес луыны тыршо, шуэ солэн почеркез. Пинал гожтэмзэ трос пол ӵушылэ ке, тодон-валанэз уг тырмы. Соин ик умойтэм гожъямез адӟисько ке, пиналлы тросгес саклык висъяны тыршисько. Мукет ласянь, сям бордысь гинэ гожъяськон манер уг поты. Сямез почеркъя но воштыны луэ. Кылсярысь, дыртытэк, чебер гожъяськыны дышетӥськод ке, пиналлэн характерез умой пала воштӥське. Нош киосыз куалекъямысь уг дугдо ке, малпаськисько, мар сюлмаськытэ сое. Пиналэз буйгатыны, солы оскон пыӵатыны, классысьтым котькуд пиналлэсь улонзэ радъяны тыршисько. Та бордысь адӟисько аслэсьтым ужме. Оло, эмъясь но пушкам улэ. Гуртысь нылаш паймытъяз Галина Турова Тюар школаын 13 ар дышетӥз. Та дыр ӵоже шаерамы ортчылӥсь конкурсъёсын со уно пол вормылӥз. Огаз ӵошатсконын вормемез бере солы ӵектӥзы аспирантурае пырыны. Кызьы Москвае кошком, малпалляз. Столицае вуылэмез огпол но ӧвӧл. Кепыран, дӥсьтӥсьтэм луон сюлэмзэ шуг карылӥз. Но тодосчи Алевтина Журавлёва бурдъяз, быгатод шуиз. Будон сюрес вылаз трос лэсьтӥз дышетонъя но наукая министрлэн воштӥсез Валентина Ившина но. Та ик луиз Москвае дасяськемез. Хельсинкиын Кастрен нимо премия басьтыкуз1991-тӥ ар. Россиысь Дышетонъя министерство бордысь Дышетон удысын национальной ужпумъёсты тодон-эскеронъя институтэ аспирантурае пырыны 1 интые 21 мурт куриське. Соку ик шуизы: кутозы 3 муртэ. Москвае пӧртэм выжыысь усточи дышетӥсьёс люкаськизы. Пӧлысьтызы Галина Турова гинэ гуртысь. Та кепырамезъя но, дӥсяськемезъя но шӧдӥськиз ке но, Галина Анатольевна юн кариськиз. Аспирантурае пырыны направление сётыкузы, Удмуртиысь дышетонъя но наукая министр Алла Ерёменко солы шуиз угось: ми тыныд номырин юрттыны ум быгатэ, но тон пырыны кулэ, тыныд оске быдэс Удмуртия. Та кылъёс ик дышетӥсьлы кужым сётӥзы. Лыдӟемме йырам страницаен-страницаен кельтыны быгатӥсько. Соин ик экзамен азьын 3 нунал куспын кӧня ке книгаез наизусть дышетӥ. Та мыным философиен но, ӟуч кылын но экзаменъёсме сётыны юрттӥз. Нош немец кылъя экзаменын Людвиг ван Бетховен композитор сярысь текстэз ӟуче берыктоно, ачид сярысь верано, шуизы. Возьытэ ӧй усьы. Озьы Москваысь институтын аспирантураын дышетскыны луонлык усьтӥськиз. Зэм, ачим нырысь-валысь талы пумозяз ӧй оскы. Мон сярысь ивор, Москваысь бертытозям, школа директормылы но вуэм ни. Гуртысь нылаш ваньзэсты паймытэм шуыса, пумитаз со монэ. Нош кыӵе мон шумпотӥ мыным кураторе профессорез Глафира Никольскаяез юнматӥзы но. Кыӵе сое дунъяло вал институтын, кыӵе со быгатэ вал котькинэн вераськыны. Галочка, кыӵе ужаськод, кыӵе будо нылпиосыд, ойдо чай юом, тунсыкъяське вал. Бератаз шуоз: мар гожтӥд, ваньзэ тупатъя. Бертӥсько но выльысь ваньзэ лэсьтӥсько. Скал но кысконо, нылпи но сюдоно, урок но нуоно… Тау картэлы, котьку кирос карыса сюрес вылэ лэзе вал. Озьы фин-угор школаосысь покчиосты ӟуч грамоталы дышетонъя кандидат диссертациез быдэсмиз. Лыдӟиськыны, гожъяськыны, дышетыны нимысьтыз система кылдытӥз. Угось макем умой пинал вераськыны, гожъяськыны дышиз, сокем умой азьланьтӥськоз улонэз. Та ужез, мукет тодон-валанъёсыз вылэ пыкиськыса ик, Галина Турова азьланяз олокӧня пумо учебникъёс, ужан тетрадьёс но методической пособиос кылдытӥз. Аспирантураын дышетскыкуз ик, сое ӧтчалляз Рудольф Березин Дышетӥсьёслэсь тодон-валанзэс будэтонъя институтын ужаны. Соку татчы тужгес адӟем карымон дышетӥсьёсты гинэ уже кутылӥзы. Нырысь дышетсконме йылпумъяло, шуиз. Нош отӥяз Зоя Суворова сое Дышетон удысысь национальной ужпумъёсты эскеронъя институтэ ӧтизы. Со ик луиз семьяеныз валче гуртысь Иже выжемез. Секыт йӧтӥз городын нылызлы но пиезлы. Гурт чылк-чылк удмурт бере, ӟуч кылэз рос-прос уг тодо вал. Песятайзы ӟуч сямен вераськыны курылӥз ке но, пиез шуылӥз: татын Москва ӧвӧл ӟуч сямен вераськыны. Но город ваньмызлы дышетӥз. Выль инвисъёс усьтӥськемен, улонзы шудолэсь но шудо луыны кулэ вал кадь. Но кузпалъёслэн кусыпъёссы куашказы, картэз мукет семьяе кошкемен. Огласянь дышетӥсьлэсь та бурдъёссэ вӧлъяны юрттӥз: картэз юылыны, жугиськыны яратэ вал угось - кӧня уйёссэ кӧлатэк, куалекъяса потылӥз, мае но чидано ӧз луы нылкышно. Озьы Галина Анатольевна 2 кредитэн но нылпиосын огназ кылиз. Уждунэз 3 сюрс манет, нош нылпиосызлэн дышетскемзы понна 8 сюрс манет тыроно. Югдурысь потон понна, наукаен вырем сяна, школаын но ужалляз, студентъёслы рефератъёс но дипломъёс гожъялляз. Куддыр 2 час сяна ӧз кӧлалля. Отын но татын ужамез понна куаретылӥсез институтын сюрылӥз. Но мукет сямен ӧз быгаты. Ачиз но, нылпиосыз но секытлы ӧз сётӥське. Тау нылпиосылы, чидазы, шуэ со. Нялтас вераса, нылыз али Ижысь аптекаен кивалтэ, пиез Нырысетӥ элькун больницаысь отделенилэн кивалтӥсезлэн воштӥсез луэ. Аслаз но Галина Анатольевналэн та дунне вылын шудэз кылдӥз на: 10 ар ӵоже ни вӧзаз валась, гажась, юрттӥсь пиосмуртэз вань. Нылпиостэк улонзэ уг адӟы Пумен Галина Анатольевнаез котькытын тодманы но гажаны кутскизы. Дышетӥсьёслэсь тодон-валанзэс будэтонъя институтын но, УдГУ-ын но лекциос лыдӟылыны ӧтчазы. Со доры визь-кенешлы вазиськыны ӧдъязы ёросъёсысь школаос. Олокӧня пол лекциен ӧтчаллязы Мордовие, Коми-Пермяк, Коми, Марий Эл но мукет улосъёсы. Со дыре ик дышетӥсьёсты аттестовать каронъя элькун комиссиын, учреждениослы аккредитация ортчытонъя но лицензия сётонъя комитетын ужалляз. Инмарлы тау, эшъёсын удалтылӥз, шуэ. Нылпиос пӧлынИнститутын 13 ар ужамез бӧрсьы, покчи пиналъёслэсь мӧзмыны кутскыса, со школае кошконо кариськиз. Берло дыре сотэк но, кыклы люкиськыса, ужалляз: школа но институт вискын дорзэ ик ӧз адӟылы. Али Галина Турова Ижысь К. Герд нимо гимназиын ужа, татын выль технологиосты пыӵатэ. Со дыре ик педагогика наукаосъя доктор луон вылысь уж гожтэ. Нылпиостэк уг быгатӥсь-кы. Институтын ужакум, котькуд 1-тӥ сентябре укноысен учкисько вал: чебересь нылпиос бызьыса ик пыро Горький урамысь садэ, пальпото. Ӝож луылӥз, мон пӧлазы ӧвӧл шуыса. Учебникъёс гожъян, лекциос лыдӟон - со тунсыко. Но со ужын лулыз ӧвӧл-а, мар-а, - шуэ дышетӥсь. Нылпиос понна со ӟигарзэ но, дырзэ но уг жаля. Классысьтыз кинлэн ке семьяез куашкаку, со нырысь ик юрттыны тырше пиналлы. Оло, соин ик со доры анай-атайёс но визь-кенешлы ӵемысь вазисько. Нылпиос но со понна гурезь кадь султо. Котькуд выпуск бере малпаськод: 4 ар ӵоже вань кужымме сётӥ, вань луонозэ нылпиос понна лэсьтӥ, - шуэ Галина Турова. - Кытысь мукет выпусклы ӟигар шедьтом на? Но вуиськод 1-тӥ сентябре 1-тӥ классэ, тон шоры нылпиос, осконэн пачылам маке быдӟа синъёсын учко, пумитад бызьыса лыкто но мыняло. Со выль кужым сётэ. Талэсь бадӟым шуд ӧвӧл, дыр. Кыл кутон но. Тани туэ нош ик 1-тӥ классэз кутӥсько, нош ик выль вакытэ кутске. Елена САРАМАТОВА | Иворъёс |
Виталий Пронин Воткинск Висён туннэ но уг лябӟы Туэ Вотка карысь но гуртъёсысь 4 сюрс адями кынман висёнъёсын черлаз.Соос пӧлын нылпиос но уно гинэ, вера Роспотребнадзорлэн Воткинск ёросысь ёзэныз кивалтӥсь Татьяна Бакиева. Висён туэ туж секытэн ортче.Кылем арын шуркынмон толэзе ик кызӥсь-кизьнылӥсьёс кылдӥзы ни вал, соослэн лыдзы укыр каллен синэ. Южтолэзь пумын гинэ Двигатель гуртысь нылпи садэз усьтӥзы - отын карантин вал. Озьы ик та нуналъёсы усьтӥськизы Кукуй но Кудрин нылпи садъёсысь кык группаос.Ижкар Азбаръёс чеберскозы Та арня пумозь Ижын улӥсьёс азбаръёсты тупатъянъя программае пыриськон вылысь куриськон гожтыны быгатӥзы на. Таӵеос трос люкаськизы.Иж город администрация ивортӥз: кылем арын выльдэмын вал 101 азбар, висъяськиз 90 миллион манет. Туэ 200 пала азбаръёс воштӥськозы: 179 миллион манет висъямын Россилэн но Удмуртилэн бюджетъёсысьтызы. Эшшо солэсь ог 5 процент мындазэ шедьтыны кулэ луозы на муниципалитетъёс, сомындазэ ик сётыны дась мед луоз калык. Озьы огъя кужымен кариськизы ке, азбаръёс асфальтэн шобырскозы, кылдозы ӟусъёс, нылпиослы шудон площадкаос.Пичи Пурга 100-тӥез пинал вордскиз Россиысь загсъёслы 100 ар тырмонэн валче ёросысь нылпи ваён юртын 100-тӥ пиналлэсь вордскемзэ пусйизы.Пичи Пурга черкогуртысь егит кузпалъёслэн Оксана но Роман Амаковъёслэн Ксюша нылзы вордскиз. Вож нунылэн атаез Пичи Пургала Вавож ёросысь лыктэмын, со ужаны ветлэ Иже, нош анаез Удмурт кун университетын дышетске. Семьялы ӟечсэ сӥзьыса, вераськизы Пичи Пурга ёрослэн йырыз С. Колодкина, семья ужпумъёсъя отделэн кивалтӥсь Г. Пушкарёва, егитъёслэн «Каскад» центренызы кивалтӥсь С. Токарева но мукетъёс.Сюмси Вормизы Абашевъёс Митрошур культура юртын ортчиз «Мынам семьяе» ёрос ужрад.Ужрадэ пыриськизы но асьсэлэсь котыр ласянь быгатэмзэс, визьмо но шаплы луэмзэс возьматӥзы Сюмси черкогуртысь 6 семьяос. Устоез луиз Абашевъёслэн семьязы. Вормисьёсты табере кузь сюрес вите - Сюмсиысь удмурт семья шаермылэсь данзэ Ульяновскын «Семьи Удмуртии - гордость России» вожвылъяськонын утёз.Каракулино Тылобурдоосты витё Усть-Сакля культура юртын но библиотекаын ужасьёс бадӟым классъёсын дышетскись удмурт, ӟуч но пор нылпиосын но егитъёсын ӵош, инкуазьлы но тазалыклы сӥзьыса, «Поле чудес» визь сынан ортчытӥзы.Пиналъёс но егитъёс котькуд юанлы мылысь-кыдысь валэктонъёс сётъязы, инкуазьлэсь чеберзэ суред вылэ пуктӥзы.- Ӝоген асьме шаере вуозы ни шуныт пала кошкем тылобурдоос, - вера ужрадэз радъясь Наталья Ижболдина. - Пиналъёс доразы атайёсынызы ӵош лэсьтэм шырчик умортооссэс вайизы. Кинлэн чебергес пӧрмем - синпель кузьым басьтӥз.Балезино Ву кырсёмиз Балезино каргуртын та арня кутсконын пытсамын вал вань школаос, нылпи садъёс.Талы муг луиз кранъёсысь бызись кырсь ву. Балезиноын, Кестым но Кожиль гуртъёсын улӥсьёс ӝожтӥськыны кутскизы, ву кыед зын луиз шуыса. Соин валче Чупчи, Юнда шуръёсты али эскеро Инкуазь узырлыкъёсъя но инкуазез утёнъя министерствоысь специалистъёс. Вань малпан: шуръёсы сюрыны быгатӥз кыӵе ке фермаысь кырсь.Шаркан Ӵыпетъёс юнэсь Ёросысь гурт поселениослэн кивалтӥсьёссы кенешонэ люкаськылӥзы. Эскерем ужпумъёс пӧлын валтӥсез луиз тудву ӧръяськонлы дасяськон.Ёросын 200 пала пичи тыметъёс, бадӟымъёсыз - 5. Гурт поселениос ваньзэ соосты чакласа возё. Та нуналъёсы эшшо одӥг пол эскерыса котырскизы на. Кышкыт учыръёс луыны кулэ ӧвӧл, ӵыпетъёс юнэсь. Калык но алэмын ни, йӧ вылэ потаны кышкыт луиз - со тани-тани вырӟоз.Шаерамы 800 пала ӵыпетъёс, бадӟымъёсыз Ижын, Воткаын, Камбаркаын но Яр ёросысь Пудэмын интыяськемын. 7 ёросъёсысь шуръёс вылын йӧ пуштытъян ортчытэмын ини.Юкаменск Эмъян удыслэн толлоез Ёросысь нылпиос мыло-кыдо тодматско эмъян удыслэн толло нуналэныз - шаертодонъя музей «Ортчем даурысь эмъян удыс» адӟытон радъяз.Сӥземын со ёрос больница кылдэм дырысен 35 ар но Россиысь тазалыкез утён удыслы 115 ар тырмонлы. Адӟытонэ поттэмын ог 100 пала вашкала экспонатъёс - ваньмыз соос ас вакытаз кутӥськизы йӧнатонын. Нылпиос соосты киязы кутыса ик бергато. Нош ёрос больницаысь специалистъёс возьмато, кызьы, малы соос кулэ луылӥзы.Красногорск Воргоронъёс выйизы 6-тӥ апреле ёросысь Дёбы гуртлы матысь Убыть шурын выйиз 49 аресъем пиосмурт.Воргорон Зотово гуртын улӥсь тодмоез доры ветлэм вылэм. Ӝыт пал Дёбые бертон сюрессэ вакчиятон понна шур вамен потоно кариськем. Но йӧ пиосмуртэ чидамтэ.2 нунал ортчыса, та выллем ик шудтэм учыр луиз Вотка ёросысь Вотка шурын. Адӟисьёс верамъя, воргорон йӧ вылэ потэм кудӟыса. Солэн нимыз-тулыз тодмо ӧвӧл на. Кизнер Техника дась бусые потыны Ёросысь бадӟым люкетэз хозяйствоос дась гырон-кизёнлы - тае возьматӥз техосмотр. Йылпумъяськиз со таяз арняе.Эскеронъёсты нырысьёсыз пӧлын но туж ӟеч ортчизы Мичурин нимо, «Сарамат», «Бемыжский» эштосъёс, кӧня ке фермер хозяйствоос. Соос сьӧры кыстӥськизы мукетъёсыз но. Ёрос администрациысь но, Гостехнадзорысь но валтӥсь специалистъёслэн мылкыдзы умой: тулыс каньыл ортчыны кулэ! Техника тырмыт, кылем, валля аръёсы гинэ кӧня ке хозяйствоос выль тракторъёс басьтӥзы, нош туэ «Новый путь» СПК басьтӥз КСУ косилка.Дэбес Быдэс ёрос кайгыре Ниж-Пыхта муниципал кылдытэтлэн йырыз, 26 аресъем Григорий Ложкин, но специалист-эксперт, 48 аресъем Эльвина Стрелкова, сюрес вылын шуккиськон учыре шедьыса, быризы.Соос берто вал Чупчидур гуртысь кенеш ортчытэмзы бере. Аргуртысь Григорий Геннадьевич кылем арын 28-тӥ сентябрьысен гинэ Ниж-Пыхта муниципал кылдытэтэн кивалтыны кутскиз вал. Кузпалэныз ӵош 2 аресъем пи будэтӥзы, ӝоген вордскыны кулэ кыкетӥ пиналзы. Эльвина Васильевна 6 ар талэсь азьло картсэ ватӥз вал, 2 нылпиоссы кылизы. Муниципал кылдытэтын ужасьёсты 12-тӥ апреле быдэс ёросэн ватӥзы.Глазов Шудоос шедёзы финалэ Глазов ёросысь арлыдоослэн огазеяськонзылы туэ 30 ар тырме.Таин валче городысь но гуртъёсысь арлыдоослэн коллективъёссы куспын «Арлыд милемлы уг люкеты» вожвылъяськон радъяське. Таӵе ужрад нырысь ик ортчиз 6-тӥ оштолэзе Дзякино культура дворецын. Дзякиноысь сяна, отчы пыриськизы Кожильысь но Чураысь песянайёс но песятайёс. Кин кылбур лыдӟиз, кин эктӥз, кин аслэсьтыз гожтэм чуръёссэ кисьтӥз, кин керттэм-чильпам киужъёсыныз паймытӥз.Вуоноез таӵе вожвылъяськон радъяськоз Кечпигуртысь культура юртын. Тужгес ӟеч коллективъёс вожвылъяськонлэн финалаз шедёзы, йылпумъян концерт ортчоз Глазовын. | Улон-вылон |
Виталий Пронин 29-тӥ июне ӝыт шаерамы кузёяськись сильтӧл. Удмурт Республикалэн Тӧроез Александр Соловьёв верамъя, зол шуккиз со 18 муниципал кылдытэтын улӥсьёслы.Тӧл секундскын 20 метре вуиз. 150 гуртысь 35 сюрс адямиез воксё тылтэк кельтӥз со. 7 корка газ вуэмысь дугдӥз. Александр Соловьёв ивортэмъя, тужгес пӧсь йӧтӥз Алнаш но Кез ёросъёслы. - Сильтӧл ми вылэ 17 час 50 минутэ омырскиз, - вера Алнаш ёрослэн йырыз Виктор Бобров. - Таӵеез улытозям ӧй вал на. 32 гурт кылиз тылтэк - вань езъёс кесямын. 16 гуртысь 576 юртъерлэсь липетсэ нуиз, куд-огезлэсь - мумыкореныз валче. Асангуртысь, Байтэрекысь, Вуж Шудьялась школаослэсь липетъёссэс кесяз. Контора, клуб юртъёс сярысь уг вераськы ни. Тӧл ортчем бере ик гуртъёсы потӥмы. Соку ик комиссия люкамы. Пуктэмын ужпум: нырысь ик тыл сётоно больницаосы, медпунктъёсы, школа-садъёсы но интернатъёсы. 30-тӥ числое таосаз улон пӧзьыны кутскиз ни. Езъёсты тупатъяны юрттӥськыны вуизы можгаос, гракъёс, уваос но каракулиноос. Асан совхоз-техникуме тыл ӧвӧлэн ву вуэмысь дугдӥз. Скважинаысь вуэз кыскыны отчы дизель генератор пуктӥмы. Тӥяськем езъёс туж трос ай. Соин ик гуртоослы чидано луоз ужан арня пумозь. Гидъёс сярысь но малпано на. «Молодая гвардия» хозяйствоысь 15 гид-комплекс пӧлысь 9-эз липеттэк кылемын. Скал кыскисьёс фермаослэсь ӧсъёссэс ворсаса ӧй вуттысалзы ке, югдур эшшо но секыт луысал. Хозяйствоысь валтӥсь зоотехник Валентина Марданова верамъя, профнастилэн шобыртэм липетъёс пластилинэз комоке биням кадь луэмын. Ярано коть, пудо но адямиос но бырыны ӧз шеде. Зэм, Виктор Бобров верамъя, Алнашысь одӥг кышномуртлэн пыдыз чигиськиз, вылаз шифер усьыса. Со али больницаын. Алнаш ёросын 32 гурт кылиз тылтэк - вань езъёс кесямын. 16 гуртысь 576 юртъерлэсь липетсэ нуиз, куд-огезлэсь - мумыкореныз валчеГуртоос туннэ Алнаш ёрос администрацие юрттэт курыса лыкто. Ӝыныезлэн но уго коркаоссы страховать каремын ӧй вал. Ваньзылэсь куриськонъёссэс басьто. Пичи ке но юрттыны выром, шуэ Виктор Петрович. Таӵе югдурез уго нокин ӧз возьма, соин ик ёрос бюджетын коньдон чакламын ӧй вал. Комиссилэн чотамезъя, район ог 11 миллион манет тыр ыштон адӟиз. Урожай но начар луоз, дыр, шуэ Виктор Петрович. Нянь бусыос лёгам кадь выдэмын. Вӧсяськыны гинэ на кыле, ю-нянь мед ӝутӥськоз шуыса. Пичи Пургала сильтӧл вуиз 19 час котырын. Школьной урамысь чеберъяса шуккем коркаос йӧзорен пасё-пасё кылемын, пулемётэн ыбылэм кадь. - Корка липетъёсмес лэсьтомы ай, кенеръёсмес шукком. Бакча сиён жаль, - шуэ Пичи Пургалась Александра Бочкарёва. - Картошка пу кусоен турнам кадь тӥямын. Кешыр, гордкушман, кубиста - ваньмыз быремын. Мае сиыны кулэ 8 сюрс манет пенсиен? Пудо но сюдыны кулэ. Быдэс гуртэн тазьы чигиськиськом. Кылем арын но сильтӧл бере ёрос администрацие юрттэт курыса вазиськылӥмы. Но кылэм но ӧз каре, страховать, пе, кароно вал. Но кин бакчаоссэ страховать каре? Туннэ шуге-леке вуэмъёс асьсэос дэмен кариськизы. Ульчаоссэс тӧлъя нуллэм жуг-жаглэсь тазато, усьылэм писпуосты вандыло, юбоосты пуктыло, ог-огзылы кышъяськыны юртто. Лапасъёссэс ӧз липе ке, толлы дасям турынзы зор улын сисьмоз. Шаерысьтымы Инкуазез эскеронъя центрысь синоптик Валерия Лискина ивортэмъя, быдэс арнязэ зороз на. 3-тӥ июле тӧл секундскын 8-13 метре вуоз. Озьыен, нош ик юн кариськоно! Нош шутэтскон нуналъёсы уйин 4-9 градус луоз, нуназе 12-17.- Вазиськомы Россиысь МЧС-сэ, ыштонъёсты берыктыны мед юрттозы шуыса. Югдурез эскерисьёс матэктӥсь сильтӧл сярысь дыраз ивортӥзы. Калык нуназе ик возьмаз сое, но ӧз тоды, сокем кужмо луоз шуыса. Урожай быремын ке, хозяйствоослы юрттон сярысь но малпаськомы, - шуэ Александр Соловьёв. Елена Сараматова Туспуктӥз Алексей Краснов Теги: инкуазь югдур | Югдурез утён |
Виталий Пронин Баграш-Бигралась усточиос Зайцева Яна Леонидовна, Никифорова Ольга Григорьевна, Москвина Зинаида Фадеевна, Сагитова Галина Степановна, Топорова Маргарита Николаевна21-тӥ феврале, Анай кыллэн нуналаз, «Шунды» огазеяськон «Удмурт трамвай» акция ортчытӥз. Ижкарын трамвайлэн 2-тӥ маршрутаз мыныку, вань дугдылонниосты удмурт но ӟуч кылын ялӥзы, удмурт кырӟанъёс чузъяськизы. Ужрад кутскиз лымшор бере.Нош солэсь азьло Ижкарысь «Центр» остановкаысен Промышленной ураме мынӥсь трамвае, удмурт кылын шалтыр вераськыса, кенакъёс пыризы. Витьназы ик удмурт дэремъёсын, йыркерттэтъёсын но чебересь яркыт кышетъёсын. Соослы вазиськытэк ӧй чида:- Ӟечбуресь! Кенакъёс, тӥледыз «Удмурт трамвай» акцие пыриськыны ӧтизы-а? Ижысь кыӵе ке ансамбльысь луиськоды, вылды...- Ӟечбуресь! Ми Ижысь ӧвӧл, Пичи Пурга ёросысь Баграш-Бигра гуртысь. Толон радиоысь кылыса, шуак-дуак Ижкаре ветлыны кариським. Ма, ми пенсионеръёс ук - вераським но лыктӥм. Ай ми ӧжыт туннэ. «Ӝыт тылъёс» ансамбльын ми трос кузя.Озьы, шӧдтэк шорысь пумиськыса, ӵошен ми вуимы трамвайлэн берпуметӥ остановкаяз. Кенакъёс остановкае васькизы но скамья вылэ газет вӧлдыса, куртчонзэс поттӥзы: шаньга, колбаса. Термосэн ваем чайзы но кезьыт луыса вуымтэ.Удмурт трамвай кошкытозь, ог ӝыны час кылиз на. Шунды пиштэ ке но, кенакъёс ульчаын кынмозы шуыса, депоысь ужасьёслы вазиськи, подсобкае пыртыны курыса.Нырысь уг лэзё вал, ремонт, пе, мынэ. Собере асьсэос ик воргоронъёс лыктыса кенакъёсты депо юртэ пыртӥзы. Кышноос шумпотӥзы но. Депоын шуныт, диспетчерез но юромо кадь удмурт вылэм, удмурт кылын вераське. Татын ик маршрутэ потонзэс витё вылэм удмурт водитель но удмурт кондуктор.«Шундыысь» пияшез Ренат Гафуровез адӟыса, Баграш-Биграос воксё шумпотӥзы. - Ма та Ренат Гафуров ук! Анаез удмурт, атаез бигер, 9-тӥ классозь удмурт кылэз воксё уг тоды вылэм, Кузебай Герд гимназие пырыса, кылэз дышетэм, - валэктэ песянайёслы Яна Леонидовна Зайцева, «Ӝыт тылъёс» ансамбльлэн кивалтӥсез.Ренат акциез радъямзы сярысь вераз. Таӵе ужрадэз кемалась ортчытэмзы потэ ини вылэм. «Шундыос» гожтэтъёс ыстӥллям ваньмаз городысь транспортъя предприятиослы. ИПОПАТ пумит луэм, тупась условиоссы ӧвӧл шуыса. Нош «ИжГорЭлектроТранс» предприятиен кивалтӥсьёс соглаш кариськизы. Ужрадлы удмурт кылын вераськись кондукторез но водителез шедьтӥзы.Озьы вераськыса, рейсэ потон дыр но вуиз. Трамвай вырӟиз, Ренат Гафуров ӟучен но удмуртэн ялӥз акция но маршрут сярысь.«Шунды» огазеяськонысь нылъёс трамвайысь пассажиръёсты юаса ортчизы, кыӵе вордскем кылзы. Ог куамын мурт пӧлысь витез удмурт кылэз анай кылэн лыдъяло, куинезлэн анай кылзы - бигер. Одӥг адямилэн юалляськонэ пыриськемез ӧз поты. Тросэз мылкыдзэс веразы: удмурт элькунын улӥськом бере, остановкаослэсь нимъёссэс транспортын кык кылын верано.Трамвай мынонъя Баграш-Бигра кенакъёс кырӟазы. Яна Леонидовна ас мылкыд каремезъя пассажиръёслы «Ӟечбур!» газетэз сётъяз, Анай кыллэн нуналэныз ӟечкылаз, калыкез ас бордаз шуныт луэменыз кыскиз. Пичиос но бадӟымъёс но газетсэ мыло-кыдо басьтылӥзы.Акция йылпумъяськыку, Яна Леонидовна мылкыдзэ шараяз: та ужрадэз эшшо на паськытгес ортчытоно, вань удмурт огазеяськонъёс одно ик мед пыриськысалзы, та ужрад сярысь мед тодысалзы.Лариса Дмитриева Туспуктӥз Владимир Беломорских Теги: Ижкар Удмурттрамвай | Иворъёс |
Виталий Пронин Санкт-Петербургысь метроын пуштэмъёсты буре вайыны, куректэмзэс но со вакытэ ик юн но огъя луэмзэс возьматон понна Ижын улӥсьёс 8-тӥ апреле люкаськылӥзы Шор площаде. Таӵе акция Россиысь тросаз городъёсын ортчиз.Таӵе акция Россиысь тросаз городъёсын ортчиз. Ижын сое ортчытон сярысь кичӧлтонэн потӥз Афган оже ветлэмъёслэн огазеяськонзы. Калык азьын вераськизы та огазеяськонлэн кивалтӥсез Сергей Морозов, Удмуртилэсь Федерация Кенеше быръем мурт, Россиысь Герой А. Чекалин, «Удмурт Кенеш» огазеяськонлэн тороез Т. Ишматова но мукетъёсыз.Чузъяськизы вордскем музъем сярысь кырзанъёс но.- Малы ми туннэ татын? – шуиз «Айкай» ансамбльлэн чеберлыкъя кивалтӥсез Олег Бимаков. – Малы ке шуоно милем маке шат ӧвӧл, кыӵе луоз калыкмылэн ӵуказе нуналыз. Алама луыны капчи. Аслэсьтыд адями ымнырдэ утьыны секытгес. Асьме вылэ кисьтӥське мылкыдэз зӥбись информация, войнаос, пуштылонъёс… Сыче учыре адямилыкмес возёмы, ӵош кариськыса гинэ.Зэм но, Шор площаде асьсэ флагъёссы улэ люкаськизы портэм партиос, портэм вузъёсын, ссузъёсын дышетскисьёс, заводчиос, пенсионеръёс, кин ке лыктэм семьяеныз, пиналъёссэс вайиллям. Ужрад одӥг мылкыдын ортчиз: милемыз кышкатыны нокин уз быгаты.УД Туспуктэм: www.izh.ru | Югдурез утён |
Виталий Пронин 17-тӥ куарусёнэ Удмуртиысь дышетӥсьёслэсь быгатонлыкъёссэс будэтӥсь центр усьтӥськиз. Со ужалоз Дышетон удысэз азинтонъя Институтын. Ужрадэ пыриськиз дышетонъя но наукая министр Светлана Болотникова. Туспуктэм udmurt.ru сайтысьРоссилэн Президентэныз Владимир Путинэн ӵектэм «Образование» нацпроектъя дышетӥсьёслэсь тодон-валанъёссэс будэтонлы бадӟым саклык висъяськыны кулэ. - Центрлэн усьтӥськемез дышетон удысмес шӧдскымон азинтоз, - вераз Удмуртиысь дышетонъя но наукая министр Светлана Болотникова, - татын дышетӥсьёс понна ваньмыз вань, со туж шумпоттэ. Выль центр юрттоз дышетӥсьёслы выль тодон-валан басьтыны, быгатонлыкъёссэс будэтыны. - Программаосын милемлы юрттэ Просвещение министерстволэн Академиез, - вераз центрлэн кивалтӥсез Анна Самоделкина, - дышетӥсьёс пыриськылозы пӧртэм ужрадъёсы, конкурсъёсы. Вуоно арын центр малпа «Педагог года Удмуртии – 2022» вожвылъяськонэз ортчытыны. УД Теги: дышетон наука | Иворъёс |
Виталий Пронин Со чакламын коммерциен вырисьтэм огазеяськонъёслэсь, бизнеслэсь но кивалтӥсьёслэсь кусыпсэс юнматон понна. Озьы ӟеч но пайдаё ужъёс быдэстыны, улон-вылонын кылдӥсь шугъяськонъёсты тупатыны луоз, пе. Ужрадэ пыриськозы Приволжск федерал округысь но мукет улосъёсысь адямиос. Форумез радъя Удмуртиысь «ФАСТ. Революция» огазеяськон Приволжск федерал округъя Президентлэн оскем муртэзлэн аппаратэз но Удмуртиысь Правительство. - Форум Россилэн пӧртэм сэрегъёсысьтыз вуэм тунсыко проектъёслы йылпумъян выллем луоз, - вераз ужрадэз радъясь Александр Михайлов. - Кӧня ке толэзь талэсь азьло проектъёссэс улонэ пыӵатыны луонлыкъёс пумысен вазиським НКО-ослы, ужбергатӥсьёслы. Соослы ӵектонмы тунсыко потӥз. Озьы форуме 11 улосъёсысь - Москва, Тюмень, Красноярск но мукет - 70 проектъёс вуизы. Ужрад дыръя соосын тодматскон ортчоз, соку ик проектъёсты улонэ пыӵатон понна огкыл но гожтыны луоз. Форум ортчоз Удмурт кун университетлэн научной библиотекаяз. Кутсконэз 20-тӥ октябре 10 часын. Пыриськонэз дунтэк, со понна азьлапал куриськон гожтоно соцфраншиза.рф сайт пыр. Ужрад сярысь пыр-почгес юалляськыны луоз (3412) 47-45-45 яке programmafast@gmail.com электор почта пыр. УД | Иворъёс |
Виталий Пронин Россиысь но элькунысьтымы следовательёс эскеризы, ма муген пуштӥз 261-тӥ корка. Юалляськемын 50-лэсь трос адямиослэсь: улӥсьёслэсь, та юртэз утялтыса-эскерыса возись огазеяськонъёсын («Газпромгазораспределение Ижевска», «Вест-Снаб») ужасьёслэсь, адӟисьёслэсь. Та сяна, эскеремын машинаосы, ульчаосы пуктылэм видеокамераосысь записьёс, документъёс.Коркаысь нокыӵе пуштӥсь, кышкыт суретъёс шедьтэмын ӧвӧл. Шудтэм учыр луэм, 3-тӥ этажысь квартираын газ гомӟемен.Тазалыкез утёнъя министрлэн воштӥсез Л. Гузнищева ивортэмъя, та дырлы 6 быремъёслэн нимъёссы-тулъёссы тодмо ини. Соос пӧлын:13 аресъем пияш,8 аресъем нылаш,42 аресъем нылкышно,56 аресъем воргорон33 аресъем нылкышно,48 аресъем пиосмурт.Ольга Корепанова Туспуктэм: Александр Горбунов | Иворъёс |
Виталий Пронин Та нуналъёсы Ижын мынэ книгалы, литературалы сӥзем “Лыдӟиськы, Ижкар!” фестиваль. Туннэ 15.00 часысен кутскозы Москваысь писательёсын Александр Кабаковен но Владимир Сотниковен пумиськонъёс. Фестивалез сӥё-дано усьтон.Арлы быдэ фестивале пыриськыны мылкыд карисьёслэн лыдзы будэ. Туэ отчы книгаопоттонниосын ӵош вамыштӥзы редакциос но. Тодады вайытом, “Удмурт дунне” газет фестивале арлы быдэ пыриське. Таяз радэ ми ялӥм акция: котькуд гожтӥськисьлы - кузьым. "Удмурт дунне" газет возьма лыдӟисьёссэ.- Кин азьвыл аръёсы фестивалямы пыриськиз, соосгес ик азьланяз но милемын ужало. Озьыен: фестиваль соослы кельше. Со шумпоттэ. Туэ ар экологилы сӥзем бере, фестивалез ми культуралэн но лыдӟиськонлэн паркез шуыса нимам, - вера фестивальлэн огез радъясез Наталья Валишева. Ф. Васильев нимо библиотека ортчытэ мастер-класс - отын нылпиос совето вакытысь открыткаослэсь шкатулка пӧрмыто.Озьы нырысетӥ нуналысеныз ик Шор площадьысь шатёрын огыр-бугыр улон пӧзе. Йӧскалык библиотекалэн сэрегаз луэ визез сынаны - татын котькуд мылкыд карись тест гожтыны быгатэ. Школаын дышетскисьлэн сэрегаз - чернилаен гожъяськыны, писательлэн висъетаз - вашкала печатлан машинкаен кагаз вылэ кылбур я верос шуккыны. Нош Ф. Васильев нимо библиотека ортчытэ мастер-класс - отын нылпиос совето вакытысь открыткаослэсь шкатулка пӧрмыто. Тросэз возьмало Москваысь писательёсын Александр Кабаковен но Владимир Сотниковен пумиськонэз. Со кутскоз 15.00 часын.Нош кыӵе мугъёсъя фестивале ӧтемын луо со яке та писательёс?- Ар ӵоже ми лыдӟисьёслэсь юалляськиськом: кинэ адӟемды потэ фестивальысь, - веранзэ азьланьтэ Наталья Алексеевна. - Озьы Александр Кабаковлэн нимыз шараяськиз. Со сяна, ми котькуд арлыдо лыдӟисьёсмылы авторез ӧтьыны турттӥськом. Нылпиос но егитъёс понна, кылсярысь, туэ луиз Владимир Сотников.Лыдӟисьёслэн фестивальысь Дмитрий Быков но мукет тодмо писательёсты адӟемзы потэ. Но кызьы верало радъясьёс, троссэ чортыны луонлык ӧвӧл, соос бадӟым гонорар куро."Лыдӟиськы, Ижкар!" фестиваль туэ 5-тӥзэ ортче. Та дыр куспын со тодмо ужрадлы пӧрмиз ни. Кылсярысь, Москваын улӥсь удмурт кышномурт Екатерина Назарова - та автор удмурт кылъя самоучитель поттӥз - та нуналъёсы вордскем палъёсаз юромо та фестивалез адӟыны бертӥз. Школьниклэн серегаз. Нылпиос лыдӟо Г. Ходыревлэсь кылбуръёссэ. http://udmdunne.ru/2017/08/27317/Мария Векшина Туспуктэмъёс: vk.com/chitaiizhevsk | Улон-вылон |
Виталий Пронин 12-тӥ июне 13 часысен Ижысь Кызьпу арамаын кутскоз Гербер шулдыръяськон. Татын ик «Удмурт дунне» газет ортчытоз «Дунне питран сьӧры...» квест. Шудон кутскоз 14 часын.Квест сӥземын луоз удмуртъёслэн нырысетӥ ӧтчамзы ортчем дырысен 100 ар тырмонлы, «Гудыри» газет потыны кутскем дырысен 100 ар тырмонлы но оглом удмуртлыклы, таза улонлы, ваньмон дырез пайдаё но тунсыко ортчытонлы. Дунне питранлэн бергамез сямен, шудонэ пыриськисьёс утчалозы удмуртъёс понна туж-туж кулэ луись арбериез, сое, матэк удмуртъёс та дуннеын огъя кариськыса улыны уз быгатэ. Мае? Тододы, 12-тӥ июне Кызьпу арамаын «Удмурт дунне» газетлэн квест шудоназ пыриськыса.Квестэ пыриськыны быгато вань мылкыд карисьёс. Командаын ӧжытсэ 3 адями луыны кулэ. Вормисьёсты «Удмурт дунне» синпель кузьымъёсын пусъёз, турын чаен, перепечен утялтоз.Шудонэ пыриськыны мылкыд карисьёс «Удмурт дунне» газетлэн редакцияз вазиськыны быгато 11-тӥ июнёзь, 14 часозь. Куриськондэс сётыны луоз телефонъя 8 (3412) 73-33-42 яке электрон почта пыр: udmdunne@yandex.ruЕлена Васильева Теги: удмуртдунне | Улон-вылон |
Виталий Пронин В. Невоструев: дорамы тросгес кысконо инвестициосты, юрттоно пичи но шоро-куспо ужбергатонэн вырисьёслы.16-тӥ тулыспалэ Кун Кенешысь депутатъёс люкаськылӥзы 22-тӥ сессиязы. Эскеремын 20-лэсь ятыр ужпумъёс. Уртче тыршонлэн пайдаезПарламентлэн кылем арын ужамезлы йылпумъянъёс лэсьтӥз Кун Кенешлэн Тӧроез В. Невоструев. депутатъёслэн ужамзылы со ӟеч дунъет сётӥз. Дыраз кулэ законъёс кутэмзылы, пӧртэм ужпумъёсты тыро-пыдо эскеремзылы луыса элькунмылэн экономикаез, шуг-секытъёс шоры учкытэк, юн возиське. Калыклы дыраз тырисько вань чаклам компенсациос. Туэысен коньдонэн юрттэт басьто ож вакытэ вордскемъёс - талы 2016-тӥ арлы бюджетын 41 миллион манет учкемын. Нылпи сад понна тыриськонлэсь мозмытэмын 1-тӥ но 2-тӥ группаен инвалид анай-атайёс. Кылем арын 186 егит дышетӥсьёс 1-тӥ арзэ ужамзы понна быдэн 40 сюрс манетэн басьтӥзы ни. 2-тӥ араз таӵеослы быдэн 60 сюрс, 3-тӥ араз быдэн 80 сюрс манетэн чакламын.- Кун Кенешысь котькудӥз ялан ужась комиссия ас удысъёсызъя законъёс бордын ужаз, - пусйиз В. Невоструев. - Оглом 104 законъёс юнматэмын, со пӧлысь 29-эз чылкак выль луо.Нош кызьы соос быдэсъясько - депутатъёс чаклало, интыосы потаса но. Кылем арын Кун Кенешлэн нуналъёсыз ортчизы Глазовын но Дэриын. Та уж азинтӥськоз туэ но. Со сяна, туэысен Кун Кенешын муниципал кылдытэтлэсь нуналзэ ортчытъян сярысь кенешемын. Депутатъёсмылэн калык пӧлы потэмзылы синмасько мукет улосъёс но, кылсярысь, Киров улосын та амалэз пыӵатоно кариськизы ни. Уртче, ог-огмылэсь дышетскыса ужан сярысь огкылъёс Кун Кенеш кылем арын гожтӥз на Нижний Новгородысь Думаен, Москва городысь Думаен.- Элькунмы понна туж пайдаё ортчизы Удмуртилэн Москваын нуналъёсыз, - пусйиз Кун Кенешлэн Тӧроез. - Оскисько, отын верам ӵектонъёсмы пӧлысь тросэз улонэ пыӵалозы. Кылсярысь, элькунысьтымы ог 65 процентэз люкам вытъёсмы туннэ Москвае кошко, таӵе улосъёс ог 10 гинэ кылемын на. Таин сэрен бюджетамы коньдон уг кыльы ни улосэз азинтонлы. Малпасько, Россия азьланьын тае лыдэ басьтоз но асьме кадь улосъёсты азинтыны юрттӥськоз.Нош туннэ депутатъёс ужано луо соин, мар вань. Озьы кылем арлы бюджет сярысь законэ соос 7 пол вошъянъёс пыртоно луизы, экономикаын югдурез лыдэ басьтыса. Туэ но сотэк уз луы. Шуо: шыръям сяна, коньдонэз поттыны но быгатоно. Дорамы тросгес кысконо инвестициосты, юрттоно пичи но шоро-куспо ужбергатонэн вырисьёслы. Озьы нимаз ужбергатӥсьёслы выт тыронэз капчиятыны юрттӥсь закон кутэмын вал. Солэн пайдаез кылем арын ик шӧдӥськиз: ас ужзэс усьтӥсьёс 8 процентлы йылӥзы - огъя Россиен ӵошатыса, со 2 поллы тросгес.Кун Кенешын ужало 3 партиослэн фракциоссы но 1 депутат огазеяськон. «Огъя Россилэн» ёзчиосыз тужгес трос: 88 депутат пӧлысь 69-эз. КПРФ-лэн фракцияз - 11, ЛДПР-лэн фракцияз - 6 депутат, 1-ез - «Справедливая Россилэн» огазеяськоназ. Ваньзы таос огкадь мыло-кыдо ужало законъёсты кылдытъян бордын. Кун Кенеш лыдэ басьтытэк уг кельты парламентэ сюрымтэ партиослэсь мылкыдъёссэс но - элькунамы соос 51.Пунэмаськытэк уг луыЭлькун бюджетысь расход люкетэз ог 5,8 миллиард манетлы йылэтэмын. Тамында коньдон 0,1 процентъем кредит чот вуоз Россилэн бюджетысьтыз.- Та коньдон ӧй вуысал, Удмуртилэн Тӧроез, Правительство Москваын ӧй ужасалзы, шаерамы югдурез отын ӧй валэктысалзы ке, - вераз Бюджетъя, вытъя но коньдон ужпумъёсъя ялан ужась комиссилэн кивалтӥсез Софья Широбокова. - Кылем арын куд-ог удысъёслы коньдон чакламлэсь ичигес висъяно луиз вал. Но табере соослы юрттыны луонлык кылдӥз.Кытчы но малы со коньдон кошкоз - тупен-тупен мадиз коньдон ужпумъёсъя министрлэн воштӥсез Фарид Асадуллин:- Ог 77 миллион манет кошкоз љог юрттэт сётонъя машинаос басьтонлы, 49 миллион манет - Можгаысь Сюлэм но сэр висёнъёсъя центре тӥрлык басьтонлы, 29 миллион манет - учебникъёслы...5,8 миллиард манет пӧлысь бадӟым люкетсэ висъяно луоз бюджет удысын ужасьёслы уждун тыронлы. Оглюкетэз кошкоз на нылпи садъёсты выльдонлы, спортзалъёс лэсьтонлы, озьы ик гуртъёсын тужгес сюлмаськытӥсь ужъёсты - чагыр эстӥськон пыртонэз, ву кысконэз, улон интыос пуктонэз - быдэстонлы.Депутатъёс валало: туэ йылаз-пумаз вуттоно луоз на эшшо одӥг сюлмаськытӥсь ужпумез - лэсьтӥськисьёс азьын 2013-тӥ арысен люкаськись тыриськонъёсты пытсано. Соос ог 2 но ӝыны миллиард манет пала луэмын ни. Бюджетын талы коньдон ӧвӧл. Уг вато: та понна коммерческой банкъёсысь кредит басьтоно луоз. Сотэк лэсьтӥськон удыс куашканы быгатоз. Соин ик депутатъёс огкылэ вуизы: вуоно сессилэн повесткаяз та ужпумез пуктоно, кылдэм югдурысь потон амалъёс утчано.Коррупциен нюръяськонДепутатъёс табере уз быгатэ коньдонзэс кунгож сьӧрысь банкъёсын возьыны, доходъёссы сярысь декларация дыраз дасяно луозы но мукет. Озьы калыкен быръемъёс асьсэлы пумит законъёс кутӥзы. Коррупциен нюръяськон вылысь 4 законъёсы воштонъёс пыртӥзы на.Депутатъёс пӧлысь ог ӝыныез - предприятиослэн но огазеяськонъёслэн кивалтӥсьёссы, табере соос депутат сямен кыл вераны уз быгатэ ас предприятиоссы понна.- Шуом, ужпум ӝутӥськоз оглом тазалыкез утён удыс пумысен, - валэктӥз Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов. - Эмъян учреждениен кивалтӥсь депутат таӵе учыръёсы куара сётонэ пыриськыны быгатоз. Нош вераськон мынӥз ке, кылсярысь, 1 номеро элькун больница сярысь, солэн валтӥсь врачез мылкыдзэ вераны уз быгаты ни.4-ез гинэ депутатъёс пумит луэмзэс веразы кунгож сьӧрысь счётъёсты быдтонлы но доходъёссы но расходъёссы сярысь дыраз декларация сётонлы. Угось табере калыкен быръемъёс декларациоссэс одно ик 1-тӥ апрелёзь вуттыны кулэ. Та куронэз ӧз быдэстэ ке, мандатсэс ыштозы.- Вазен но таӵе курон вал ни, - шуиз Энвиль Касимов. - Но сокем чурыт ӧй вал со, соин ик куд-ог депутатъёс документъёссэс апрель пумозь но, маёзь но лэсьтыны вырылӥзы.Кун Кенешлэн Тӧроез Владимир Невоструев коррупциен герӟаськем выльдӥськонъёсты туж умоен лыдъя. Депутатъёс, пе, асьсэос мед быръёзы: яке соос та куронъёсты быдэсъялозы, яке полномочиоссылэсь мед куштӥськозы.Элина Кумачёва Теги: КунКенеш | Улон-вылон |
Виталий Пронин 23-тӥ январе Удмурт шаер люкиськоз Дагестанысь Буйнакск городын бырем полициысь вылӥ сержантэн Пётр Шиховен. Со службазэ нуэ вал Дагестанын, 25-тӥ декабре боевикъёсты ӝегатонын сӧсырмыны шедиз. Соку быдтэмын вал куинь боевикъёс. Пётр Шиховлэсь улонзэ утён понна эмъясьёс кема нюръяськизы. Но воргоронэз быронлэсь утьыны ӧз луы ни - та нуналъёсы со улонысь кошкиз. Атайтэк кылизы кык пиналъёсыз, кузпалтэк - мусо кышноез.Пётр Шиховен люкиськон ортчоз Ижысь «Дзержинец» культурая юртын. Ватэмын луоз со Эгра черкогуртысь шайвылын. Удмурт Республикаысь югдурез утёнъя министрлэн А. Первухинлэн кичӧлтэмезъя, полициысь вылӥ сержант Пётр Шихов быремез бере пусъемын луоз Мужество орденэн.Наталья Седова Туспуктэм: ijevsk.bezformata.ru Теги: Полиция | Иворъёс |
Виталий Пронин Республикаысь коньдон ужпумъёсъя министр Станислав Евдокимов ивортэмъя, республикалэн бюджетаз федерал кисыысь вуоз 1 миллиард 159 миллион манет, со сяна, 2017-тӥ арын нимысьтыз программаослы быдтымтэ 424 миллион манет ватсаськоз на.Та коньдонлэн оглюкетэз висъяськоз дышетон удыслы. 40 миллион манет мыноз огъя кун экзамен ортчытон интыосы выль оборудование басьтонлы.- 40 миллион манет мыноз огъя кун экзамен ортчытон интыосы выль оборудование басьтонлы. Та пумысен выль федерал куронъёс тупатэмын, - шуэ Удмуртиысь дышетонъя но наукая министр Светлана Болотникова. - Тырмыт коньдон - 164 миллион манет - висъямын выль учебникъёс басьтонлы.Со сяна, 50 миллион манет ватсаськоз 1-тӥ-5-тӥ классын дышетскисьёслы дунтэк йӧл сётъян понна. Нялтас вераса, та программа шаерамы огез «вашкалаез» луэ ни - пыӵатӥське 2006-тӥ арысен. Солы луыса городысь школаосын нылпиослы йӧл но печення сёто, нош гуртысь дышетскисьёсты пӧсь ӝукен сюдо. Удмуртилэсь опытсэ асэстыны вуыло Россиысь мукет улосъёсысь кивалтӥсьёс но.Туэ январь толэзе Ижысь школаосын ог 2 арня йӧл ӧз сётъялэ. Валэктӥзы, йӧл предприятиен контрактъёс йылпумъяськемын шуыса. Пиналъёс ӝожомизы, анай-атайёс куалектӥзы. Уго кылем арын вераськонъёс ветлӥзы вал ни, программаез ворсалозы шуыса.Нош гуртъёсысь школаосын та югдурез ӧз ик шӧдылэ. Кылсярысь, Пичи Пурга ёросысь Гожня школалэн директорез Маргарита Власова верамъя, нылпиосты котькуд ӵукна пӧсь ӝукен сюдӥзы, вис ӧз карылэ.Табере городъёслэн но сюлмаськонъёссы сылмизы: уксё вань. Дышетскон ар йылпумъяськытозь, шугъяськонъёс уз ни луэ.Елена Скворцова Туспуктэм: udmurt.ru | Улон-вылон |
Виталий Пронин Тол шуныт улэмен, кибыослэн лыдзы йылэмын.Лемтэйёсты быдтонлы Иж город 528 сюрс манет висъяны чакла. Май-июнь толэзьёсы нимысьтыз суретъёсын пазямын луозы город бордысь куд-ог тэльёс.Вир юисьёслэсь сузяны чакламын 176 гектар вылысь тэльёс, возьёс - татӥ тужгес трос поръяло адямиос. Сыӵе интыос пӧлы, кылсярысь, шедемын «Столица» вуз карон бордысь, «Чекерил» спорткомплекс вӧзысь, Южной шай котырысь куакъёс, нюлэсъёс.Роспотребнадзорысь специалистъёс ало: тол шуныт улэмен, кибыослэн лыдзы йылэмын. Соин ик шуге-леке вуонтэм вылысь али ик сюлмаськоно. Энцефалитлы пумит вакцина вань - сое пуктыны али ӵапак дырыз. 17 аресозь нылпиослы со дунтэк лэсьтӥське. Мӧйыослы вакчина 800 манетысен 1 сюрс 200 манетозь сылэ.Элина Васильева Туспуктӥз А. Горбунов | Улон-вылон |
Виталий Пронин 11-тӥ сентябрь - Сазь улон нунал. Шаерамы 3 нуналэ: школаосын берпуметӥ гырлы жингыртыку - 25-тӥ мае, Нылпиосты утён нуналэ - 1-тӥ июне но Тодон-валан нуналэ - 1-тӥ сентябре, магазинъёсын кудӟытӥсь юон вузаны лэземын ӧвӧл.Та нуналъёс борды ватсаськыны быгатоз на эшшо 11-тӥ сентябрь - Сазь улон нунал. Кун Кенешысь депутатъёс азе таӵе куронэн потӥз Егитъёслэн парламентсы.- Туэ Россиысь тросаз городъёсын 11-тӥ сентябре пусйизы Сазь улон нуналэз, ӵошатсконъёс, концертъёс ортчытӥзы, ми но «кӧс» нунал ортчытыны дась, - шуиз Владимир Варламов, - документъёс дасямын ни, депутатъёсты та нуналэз юнматыны куромы.Валентина Емельянова Туспуктӥз А. Горбунов Теги: Удмуртиезазинтон | Улон-вылон |
Виталий Пронин Кроликез возёно четлыкынКӧня ке ар ни ачим валамъя кролик вордӥсько. Берло дыре соос пиямысь дугдӥзы. Тазалыксы умой кадь. Оло, шонер уг утялтӥськы? Мария К., Якшур-Бӧдья Одӥг ласянь, кроликез будэтыны, мукет животэн ӵошатыса, капчи. Ӝог будэ, ар ӵоже 4-6 пол но пи вайыны быгатэ. Котьма ке но та удысын но шуг-секытъёс пумиськыло.Таза кролик 3 толэзьысен ик бызьылэ ни. 28-35 нунал ӵоже кӧто ветлэ. Нуналзэ лыдъяны сураськиськоды ке, тодэ: кроликпиос мумызылэн кӧтаз вырӟылыны кутско 25-тӥ нуналазы, озьыен, ӝоген возьмано вордӥськемзэс. Пиямез азьын кроликлэн выросъёсыз воштӥсько: огъёсыз лекесь луо, куртчылӥсько, йырйисько, мукетъёсызлы возьдаськон пыре, ватӥськыны тыршо. Но ваньзы асьсэлы кар лэсьтыны выро: гадьысьтызы я кӧтурдсысьтызы гонзэс ишкыны кутско, сое куроен я пыд улысьтызы мукет шуныт валем арбериен сурало. Ӵемысь кролик пия вазь ӵукна. Соин ик чакласькыны эн вунэтэ. Пиез кытын ке палэнын ке, котыраз понэ - пуштрес комок ассэ шунтыны уггес вормы, кынмыса кулоз. Собере мумы пиоссэ нонтон пумысен но коӵыш музэн умой уг сюлмаськы - нунал ӵоже 1-2 пол сяна бордаз уг лэзьы. Соин но нырысетӥ 12 нуналзэ эскериськоно. Отӥяз, синъёссы усьтӥськем бере, пиосыз асьсэос нимаз кариськозы.Но куддыръя кролик пиямысь дугдэ. Нокыӵе висёнъёсыз ӧвӧл ке, чаклалэ, кызьы сое сюдӥськоды. Мултэс трос сюдэмысь, кролик кӧй люка, азьтэмъяськыны кутске но уг бызьылы ни. Собере, мумы кроликлы туж кулэ минералъёс. Соин ик уй-нунал ӵоже 1-1,5 грамм сылал сётъяно. Сое вуэн но сураны луоз, мукет сиён пӧлы но пызьнады ке, номыр уродэз уз луы. Зэм, комбикорме эн понэ - пайдаез быре соизлэн но, таизлэн но. Сылал сяна, мел но изэм лы сётъялэ. Берлоез магазинын вузаське. Но дорады лыосты трос ке, соосты гурын пыргытоно кадь луытозяз пыже но живот азе пуктэ.Тазалыксэ юнматон вылысь туж пайдаё чорыг вӧй. Сиёнэн сураса, нуналаз 1-2 грамм гинэ вӧй кулэ, но асьтэос ик адӟоды, макем чебертӥськоз пелёды, гонэз ик чиляны кутскоз. Кроликлэн секытэн вакытэз умой мед ортчоз, пиосыз тазаесь мед вордӥськозы шуыса, сезьы уд сётъяно. Куд-огез тае юромо укно дураз будэтэ. 10-20 грамм удлэн пайдаез туж-туж бадӟым! Начаргес пудоез но со туж ӝог бурмытоз, отын уго трос витаминъёсыз.Со сяна, кролик йырйиськытэк улыны уг быгаты. Пужым но кыз вайёсты туж яратэ. Кроликлы карКроликлэн тазалыкез потэ на улон интыез бордысь но. Кин кызьы вордэ: одӥгъёсыз загонын, мукетъёсыз четлыкын, куинетӥосыз гидазы гинэ лэзё, куддыр мукет пудо-животэн артэ интыяло. Но пелёез мукет животэн артэ возён умой меда? Ог-огзылэсь черзы но паласькыны быгатоз, вӧсь но луыны шедьтозы. Тужгес умоез возён амал - со четлык. Эшшо устогес, со педлон, толлэсь утем интыын сылэ ке. Тодосчиос эскеризы ни: ӵапак кырын будӥсь кроликъёс тазаесь но висёнъёслы сётскисьтэмесь луо. Собере, клеткаын сюдыны но, кыед поттыны но каньылгес. Бызьылыкуз но пизэ вайыкуз, кроликез нимаз висъяны луоно. Зэм, улзэ шуныт возён ласянь сюлмаськоно, толлы борддорзэ но шунтоно, тӧл медаз пыры шуыса, висъёссэ ӵоктано. Клеткалэн кузьдалаез 240 сантиметр, пасьталаез но азьысьтыз ӝуждалаез 65 сантиметр, мышкысьтыз ӝуждалаез 45 сантиметр (учке суредэз). Выжез рейкалэсь лэсьтэмын. Кроликъёс трос кузя ке, клеткаез кузёмытыны луоз. Тэтчан-ветлон интызэс бадӟыматон вылысь мышказ сеткалэсь лэсьтыны луоз на висъет.Четлык липет улын но ворсам азьын сылэ ке, сое ӵемысь тӧлатоно, югыт возёно, омырын мускытэз 60-70 процент медло.Умой сюдыса но, ӟеч интыын возьыса но, айы кроликлы оскыса но, мумыез пиосын шум уг потты ке, вазиське пудо эмъясьлы.Леонид Перевозчиков Туспуктӥз Александр Горбунов Теги: берекет кролик пудовордон | Иворъёс |
Виталий Пронин Вожвылъяськонэ 5 городысь, 18 ёросысь но 33 гурт поселениосысь муниципал кылдытэтъёс пыриськизы.Муниципал кылдытэтъёс вожвылъясько тужгес устоез ним басьтон понна. Кылем арын ужамзылы йылпумъянъёс лэсьтэмын. Вожвылъяськонэ 5 городысь, 18 ёросысь но 33 гурт поселениосысь муниципал кылдытэтъёс пыриськизы. Соос 3 группалы люкемын вал, калыклэсь лыдзэ чакласа. 1 сюрс адямилэсь ичи калыкен муниципал кылдытэтъёс пӧлын, вормисе потӥз Ува ёросысь Булай. «Булай черкогуртын Удмурт культурая центрез усьтон но туризмез азинтон» проектсэс быдэстонлы 150 сюрс манет висъямын.Шарканысь Быги муниципал кылдытэт «Быги поселениын Олимпиадалы кутскон сётон» проектсэс азинтонлы 200 сюрс манет басьтӥз. Сюмси муниципал кылдытэт 530 сюрс манетлы узырмиз но «Семья - огъя сюлмаськонмы» проектсэ азинтоз. Эгра муниципал кылдытэт «Эграысен Играозь» проектсэ азинтонлы 600 сюрс манет басьтӥз. Городъёс пӧлын висъяськиз Сарапул. «Камский берег» пректэз азинтонлы 800 сюрс манет висъяськоз.Нимысьтыз пусъемын Вотка ёросысь Нововолково муниципал кылдытэт. Гуртсэс югдытонын бюджет коньдонэз шыръян понна выль амалъёс шедьтӥллям. Ӟеч малпанзэс быдэстыны 250 манет но «Лада Гранта» автомобиль висъямын.Валентина Емельянова Туспуктӥз Э. Карипов Теги: Удмуртиезазинтон | Улон-вылон |
Виталий Пронин Можга ёросысь Вуж Карамбай палэнысен улэп кадь адӟиське - ог 12 корка сылэ. Зэм, ваньмыз сямен бушесь. Со дыре ик нуналысь нуналэ гуртлэн нимыз шаерамы вӧлме. «Петухово» хозяйство татысь поттэ минерал ву. Арлыдоос ялан чаклало юрт бервылъёссэс.Юртъёс бушамынВуж Карамбай 19-тӥ даурлэн кутсконаз кылдэм. Нырысетӥ улӥсьёс - Константиновъёслэн, Поярковъёслэн но Тихоновъёслэн семьяоссы - татчы, Тугошур дуре, бускель Пужмесь-Шудья но Вуж Бия гуртъёсысь лыктӥзы. Соослэсь адӟем карыса, артысь гуртъёсысь но адямиос кыстӥськизы. В. Старостинлэн «Книга Вятских родов» ужаз пусъемын: 1920-тӥ арын татын 189 адями лыдъяськиз. 1930-тӥ аръёсы Вуж Карамбайын 3 урам вал. Быдӟым тылож вакытэ гуртэ вуизы эвакуацие шедем адямиос. Озьы эшшо одӥг урам кылдӥз. Шур сьӧры интыяськеменыз, сое Заречной нимазы - отын ӟучъёс гинэ улӥзы. Нош тылож йылпумъяськем бере со урам чылкак чусомиз, гуртэ удмуртъёс гинэ кылизы. Куспазы тупаса улӥзы. Гуртын соку 40 пала корка ни вал. Йыг-йыгесь, чебересь. «Красное знамя» колхоззы но адӟем карымон вал. Сое эшшо юнматон вылысь «Пычасское» совхозэн огазеязы. Ӝужазы фермаос, музъем гыриськиз-кизиськиз. Карамбайёс ёросын котьку азьветлӥсьёс пӧлын возиськизы йӧл кысконъя, удысын данэ потэм адямиоссы но вал. Кылсярысь, Нина Белоусова «Знак Почёта» орденэн пусъемын, нош Семён Захаров но Валерий Гусев - Горд Знамя орденэн.- Но 1970-тӥ аръёсы татысь гыбед шедьтӥзы, котыраз усьтӥзы сьӧд сюй поттонъя предприятие. Уждун йӧнала тыро шуыса, совхозысь уноез калык татчы интыяськиз. Мынам анае-тятяе но гыбед поттонэ кутскизы. Тятимы ужысь чёрт кадь сьӧд-сьӧд луыса бертэ вал - пиньёсыз гинэ тӧдьы чиляллязы. Солы мисьтӥськыны нуналлы быдэ мунчо эстылӥмы, - тодаз вае татын вордӥськем но будэм Зоя Андреева. Гурт дорысь потто гыбед.Зэм, гыбед поттон кема ӧз кыстӥськы - предприятие пумен пытсаськиз. Но совхозэ берытскисез трос ӧй вал. Совхозэз но отӥяз пичиесь эштосъёслы люкылыны ӧдъязы. Калык артысь гуртъёсы кыстӥськиз.- Тятяен анаен Вуж Карамбайысь 1976-тӥ арын Гозек гуртэ кошкизы, - вера Зоя Андреева. - Монэ жаляса но, вылды. Мельниково гуртысь 8 классэз йылпумъяме бере Можга педучилищее пыри. Бертаны секыт луиз: сюрес алама, толалтэ воксё но пытсаське, автобус уг ветлы. 7 иськемез трос-а пыдын ветлод, шуизы. Озьы трасса дурегес пуксем гуртэз утчазы. Пумен юртмес кесяса пулы нуизы. Туннэ корка бервылмес кызьпуя гинэ на тодмасько.Льӧмпуос ӧтё З. Андреева калыкез арлы быдэ люкалля.- 1983-тӥ арын тапала лыктыкум, Вуж Карамбайын ужасьёс гинэ 20-лэсь трос вал, - вера «Петухово» хозяйствоысь фермаен кивалтӥсь Людмила Поздеева. - Туннэ гурт шорын телефон сылэ. Кие трубкаез кут но жингырты кадь. Юбоосысь лампаос но быдэсэсь, электро лэзид ке, котыр югыт луоз кадь. Ма, гурт но палэнысен гурт кадь адӟиське. Но коркаос зор-кот улын сисьмемын - ӧйтӧд, кӧня чидалозы на.Туннэ Вуж Карамбайын 3 юрт гинэ улыны ярамон. 2-сэ выльдӥз «Петухово» хозяйство, ужасьёслы улон инты кулэ шуыса. Гуртын 100 йыр пала кунянъёссэс гужемлы лагере интыяллязы. Эшшо 2-аз уло вал Комышев агай-вынъёс - пудо сюдӥсьёс но утялтӥсьёс. Но миым гужем агайёслэн юртъёссы сутӥськизы, огез Комышев воксё но бырыны шедиз. Та ик Евгений Комышевлэн артысь Атасгуртэ выжемез луиз.- Гуртысь воксё кошки шуыны нокызьы уг луы, - лулӟе 52 аресъем Евгений Семёнович. - Юртъере ӝуам бере гидам улыса утчай. Курегъёсме, кроликъёсме но сюдоно вал. Но толалтэ гидын уд улы - кезьыт. Аслам сюлэмы али но Карамбайын. Юртме выльысь ӝутэме потэ.Гуртоос гуртсэс уг вунэто. Гужемлы быдэ люкаськыло. Соосты огазеясьёс пӧлысь огез - Зоя Андреева. Куд-огез тулыс бакчаосаз мерттӥськыны вуылэ. Кедр мерттыса кельтӥсьёсыз но вань. Тужгес шулдыр татын тулыс. Котькуд юрт вӧзын угось вашкала дырысен будэ льӧмпу.Уж возьмаГуртэз выльысь улӟытӥсь шедёз на шуыса осконъёссэ вера Пычас гурт поселениен кивалтӥсь Анатолий Шихарев. Туннэ угось сюрес вань, колодча гудэмын. «Петухово» хозяйствоен кивалтӥсь Ильсур Фаизов 100 гектар пала бусыосты гыре-кизе. Со сяна, гыбед поттонэз выльысь улӟытӥз. Отын ужасьёс уноез - Вуж Карамбайысь потэм пиос. Ву поттонъя лицензия басьтӥз на, скважина пуктӥз. Можга ёросын вузэ яратыса юо ни. Можга ёросын вузэ яратыса юо ни.- Гурт быриз ке но, нимзэ кельтон понна вуэз «Карамбайский родник» шуимы, - шуэ Ильсур Фаизов. - Макем чебер кылӥське ук. Зэм, толалтэ сое поттыны секытгес. Но гужем ужмес паськытатом. Али 0,5, 1,5 но 5 литръем пластик посудаосын вузаськомы.Предлэн Вуж Карамбае кунянъёслы лагерь но выльысь усьтэмез потэ. Татын улӥсь луысал ке, ферма ӝутысал, шуэ.Елена Сараматова Теги: сюсюрес | Улон-вылон |
Виталий Пронин Выль арлэн нырысь нуналъёсаз ваньмыз сямен шутэтскизы ке, спортсменъёс вормон понна нюръяськизы. Тужгес пӧсь йӧтӥз куасэн бызьылӥсьёслы. Асьме спортсменъёслэн вормонъёссы но сюлмаськонъёссы сярысь тупен-тупен мадиз шаерысьтымы Куасэн бызьылонъя федерациен кивалтӥсь Семён ВЕЖЕЕВ.- Ушъяськымон, тросэз куасэн бызьылӥсьёсмы Россилэсь данзэ утё. 10-тӥ январе гинэ Рыбинск городын ортчем ӵошатсконын бадӟым вормон басьтӥз Ижысь Кирилл Вичужанин. Со Россиысь егитъёслэн сборноязы шедиз, февраль толэзь пумын дуннеысь ӵошатсконэ пыриськоз. Бадӟымъёс но асьсэды умой возьмато. Кӧня ке нунал талэсь азьло «Красногорская лыжня» ӵошатскон ортчиз. 15 иськемез классика но эркын амалъя бызьылонъёсын туэ нырысьсэ вормизы Удмуртиысь спортсменъёс - Константин Главатских но Александр Уткин.- Нош Максим Вылегжанинлэн но Дмитрий Япаровлэн кыӵе ужъёссы?- Соос дуннеысь ӵошатсконъёсы пырисько. Выль ар вылтӥ трос нуналъем «Тур де Ски» ӵошатсконын вожвылъяськизы. Огъя зачётын Шарканысь Максим Вылегжанин 8-тӥ интые потӥз, нош Можгаысь Дмитрий Япаров 18-тӥ луиз. 20 иськеме скиатлонын (спортсменъёс бызё, куасъёссэс вошъяса, ӝынызэ классика, кылемзэ эркын амалъя) Максим Вылегжанин 3-тӥ инты басьтӥз, нош классической спринтын Дмитрий 4-тӥ луиз. Кылем арын таӵе ик ӵошатсконын Россиысь вань спортсменъёс пӧлысь Д. Япаровлы гинэ финишозь вуыны кылдӥз, мукетъёссэ висён погыртӥз.- Шаерысьтымы нылкышноос куасэн бызьылэмысь дугдӥзы шат?- Жаляса верано, Россиысь сборнойын соос чик ӧвӧл. Бен, Валентина Новикова возиське ик, но со хантъёс понна бызьылэ. Юниоръёс пӧлын гинэ можга нылъёсмы Лилия Васильева но Елена Решетникова вань. Эшъёссы сярысь ӧжытак пичиесьгес ке но, Россиысь 15 кужмоосыз пӧлы шедё ни.Тренеръёслэн лыдзы кулэсме. Арлыдоосыз пенсие кошко, нош егитъёслэн школае вамыштэмзы уг поты. Ма ватонэз, туала пиналъёсты куас вылэ султытыны туж секыт. Инвентарь дуно, нош бадӟым стартъёсы потон вылысь ӟеч куасъёс кулэ. Азьвыл аръёсы югдур мукетгес вал, тренеръёс вань сюлэм шунытсэс, быгатонлыкъёссэс нылпиослы сётыны тыршизы. Куд-огъёсыз, скалъёссэс вузаса, пиналъёс понна куасъёс басьтылӥзы. Туала вакытэ сыӵеоссэ уд пумита ни.УдГУ-ысь спортфакез йылпумъям пиосмы кытчы ке тӧлӟо. Тямыс ар ӵоже чиньыен лыдъямонэз гинэ гурт школаосы ужаны берытскемын. Соос но мукет дышетскон заведениосты йылпумъямын. Одӥгез пияш Яр педколледжын дышетскемын, та вакытэ Каракулиноын ужа, Уваын тыршо Чайковский городысь институтэз йылпумъямъёс.- Куд-ог спортсменъёслэн ӝожтӥськемзы потэ, куасэн бызьылӥсьёслы, биатлонистъёслы сярысь, кун ласянь ӧжытгес юрттэт вуэ шуыса. Та пумысен ма верасалды?- Уг ваты, куасэн бызьылӥсьёсмы, Россиысь сборное шедьытозязы, ас кисыысьтызы коньдонзэс тросгес поттоно луо. Удмуртиысь тужгес кужмоосызлы я оскымонъёсызлы быгатэммыя юрттыны тыршиськомы. Спортысь куать амаллы (биатлон, куасэн бызьылон, уян, ыбылӥськон, капчи атлетика но великен ворттылон) нимысьтыз коньдон висъяське. Кемалась ик ӧвӧл шаерысьтымы куасэн бызьылӥсьёслы Москваысь 547 сюрс манет вуиз. Со коньдонэн сборнойлы 22 куз куас басьтыны быгатӥмы. Нимысьтыз инвентарь висъямы шаерысьтымы тужгес кужмо спортсменъёслы: Оксана Шамшуриналы но Елена Кибардиналы. Кужмоосызлэн куасъёссы ӧжытсэ 3-4 куз луыны кулэ, нош ми висъяны быгатӥськомы кыксэ гинэ. Та ласянь ӧжытак капчигес Удмуртиысь сборное шедемъёслы, нош ёросъёсын югдур чылкак мукет. Инвентарьзэс воштон сярысь тренеръёс сюлмасько. Соос я спортсменъёслэсь ӵыжы-выжыоссэс юрттыны куро, я узыр ужбергатӥсьёсты утчало. Озьы арлы быдэ.- Кыӵе ёросъёсысь спортсменъёс туннэ нуналлы тужгес кужмоосыныз лыдъясько?- Нимысьтыз пусйысал Можга городэз но ёросэз. Тросэз спортсменъёссы Россиысь сборное кутэмын, Удмуртиысь ӵошатсконъёсын вань нырысетӥ интыосты басьто. 2-3 ёросэз огазеяд ке но, люкам очкооссыя можгаос нокинлы уз сётске. Соос бӧрсьы вамышъяло Эграысь но Шарканысь спортсменъёс.- Удмуртиысь куасэн бызьылӥсьёсты матысь дыре кыӵе ужрадъёс витё?- Соослэн кысык вакытсы вуиз. Арнялы быдэ кыӵе ке бадӟым ӵошатсконъёс луо. Кемалась ик ӧвӧл ортчиз «Рождественская гонка», ӵошатсконэ 250 пала спортсменъёс пыриськизы. Нош 5-тӥ феврале Г. Кулаковалэн спорткомплексаз Удмуртилэн чемпионатэзлэн куинетӥ люкетэз ортчоз. Спортсменъёс кужымзэс эскерозы скиатлон, масс-старт амалъёсъя. Соку ик «Удмурт дунне» газетлэн призэз понна но нюръяськон луоз.11-тӥ-12-тӥ феврале быдэс Россия куас вылэ султоз. «Россиысь куас сюресъёс» ӵошатсконэ Удмуртия но пыриськоз, сое радъяломы кылем арын сямен ик. Нырысетӥ нуналаз ӵошатскон ортчоз ёросъёсын, нош кыкетӥяз Г. Кулаковалэн комплексаз.Валентина Емельянова. Теги: УдГУ | Спорт |
Виталий Пронин Удмуртиынпенсиосъя референдумды дурбасьтӥсьгруппа кылдӥз 27-тӥ августэ Удмуртиысь быръёнъя комиссия пенсионной реформая референдум ортчытонлы дурбасьтӥсь группаез пусйиз. Соос пенсионной арлыдэз будэтонлы пумит луэмзэс веразы. Таӵе ивор вера Приволжск федерал округъя «Интерфакс» агентство. Удмуртысьбыръёнъя комиссилэн секретарез ОлегПырегов верамъя, группаез кылдытӥзыогшоры адямиос, солэн ужаз пыриське 108мурт. Озьыик О. Пырегов ватсаз на, 25-тӥ августэпенсиосъя референдум ортчытон пумысенкенеш радъязы КПРФ-ысь адямиос но, носоос ЦИК-е со пумысен нокыӵе ивортон ӧзвуттэ на. Ангелина Снигирёва | Иворъёс |
Виталий Пронин Вячеслав Осипов.Кизилиос инмысь уг усё Росреестрлэн Удмурт Республикая управлениеныз кивалтӥсь Вячеслав Осипов 60 арес тырмонзэ пусйиз. Элькунмыя югдурез утёнъя министрлэн воштӥсез вал, удмуртъёс пӧлысь нырысь ик милициысь генерал-майор луиз. Россиысь Юстицияя министерстволэн Удмуртиысь ёзэныз кивалтӥз. Юстициысь 2-тӥ классъем кун советник луэ, таиз генерал-лейтенантэн ӵоша.- 40 арлэсь ятыр погонъёс нуллӥсько, уставъя улӥсько, - шуэ Вячеслав Сергеевич. - Нош солэн куронъёсыз чурытэсь. Кузпалы но куддыр куаретэ: кызьы, пе, тынэсьтыд чурыт куронъёстэ ужасьёсыд сокема чидало ини. Муртлэн ужаз нырме уг чуртнаськы, но аслэсьтымзэ умой лэсьтыны тыршисько. Мон ведь ялан Москва азьын кыл кутӥсько. Но ужасько Удмуртиысь калык понна. Вордскем шаерысьтым кемалы кошкылэме ӧвӧл. Кӧня ке пол Кавказэ командировкае вуылӥ, Москваын ужай но дышетски. Но Москва мыным кулэ ӧвӧл. Удмуртиын вордски, дыр ке вуиз, Инмар татчы ик мед кельтоз.Вячеслав Осиповлэн пичи дырыз Вало шур дурысь удмурт гуртын ортчиз.- Вордски мон Можга ёросысь Ягул починка гуртын. Паспортам со Удмурт Вишур гожтэмын. Мамаелэн верамезъя, гуртамы тужгес бадӟым дыръяз но 27 юртъер гинэ вылэм. Мамае вуз карись вал, атае колхозын бригадир но, огвакытэ кузёез но, сельсовет тӧро но луыса ужаз. Дас классэз йылпумъякум, папае шуиз: гурт удысъя институтэ мынод. Мон пумит луи. Соку экран вылэ «Офицеры» фильм потӥз вал, со мынэсьтым ожгарчи луон мылкыдме бугыртӥз, - тодаз вае В. Осипов.Школаез йылпумъямез бере Вячеслав Осипов военной училищее пыриз вал. Но ракета установкаосын ужаны дасян инты сое малпаськонэ уськытӥз: вань улондэ музъем пушкысь шахтаосын ортчытод-а? Дышетсконзэ куспетӥ карыса, армие кошкиз. Шедиз Тулаысь дано десантной дивизие. Отын парашютэн тэтчанъя но самбоя нырысетӥ разрядэн спортсмен луиз.Армиысь дор палаз бертэмез бере Вячеслав Сергеевич Можгаысь милицие ужаны пыриз. Службазэ нуон висказ ик Пермьысь кун университетлэн юридической факультетаз дышетскиз. Кутскиз ужан тубат кузя тубыны.- Кизнерын мон ёрос милициен кивалтӥсьлэн воштӥсез луыса 3 ар ужай, - тодаз вае Вячеслав Сергеевич. - Собере 4 ар Можгаысь РОВД-лэн кивалтӥсезлэн воштӥсез вал, 6 ар кивалтӥсьын тырши. Бӧрысь ини элькунысь экономика удысын йыртэмасьёсын нюръяськонъя управлениен 2 но ӝыны ар кивалтӥ. Югдурез утёнъя министрлэн нырысетӥ воштӥсез 5 ар вал. Мон шонерак ваньзэ синме вераны дышемын. Со куддыр аслым ик пумит берытске ке но. Но сыӵе сямы: умойгес дыраз меӵкытыны, верамтэ понна бӧрысь ӧпкелёно медаз луы шуыса.- 1990-тӥ аръёсы йыртэмасьёс трос вал. Со дыре Удмуртиын шимес учыр луиз: югдурез утёнъя министрлэсь нырысетӥ воштӥсьсэ Николай Перевощиковез но семьязэ кыӵак быдтӥзы. Со интые тӥледыз пуктӥзы. Туж секыт вал, дыр, соку?- Туж секыт вал. Трос валантэмез: кызьы, ма ласянь кутсконо? Одӥг интые мынӥськод - куинь шӧй, кӧня ке час ортчыса, эшшо кӧня ке мурт виемын. Чидамы. Но ужез умойтэм радъяменымы йырин милициын ужасьёс пќлысь нокин ӧз кулы. Чечняысь войнаын бен быремъёс вал. Жаль. Соин ужасьёсмес дасянлы туж бадӟым саклык висъяллямы. Бен, куд-огзэ йыртэмасьёсты шараяны ӧм быгатэ, али но шедьтыло на соосты. Но милям дырмы уг тырмы вал ваньзэс утчаны. Ми ведь, арняосын доре бертатэк, ужамы соку. Нылпиосылэсь но будэмзэс умой-умой ӧй адӟы кадь. Улонэз берыктыны луысал ке, семьяелы тросгес дыр висъясал. Но малпасько, соку уж дорын маке пиртэш кыльысал. Озьы ке но семьяе азьын янгыше вань.- Нырысетӥзэ Чечняе мыныкуды, тӥ полковник гинэ вал. Но отын кивалтӥды генералъёсын но, соос азе но чурыт куронъёс, пе, пуктылӥллямды. Асьтэос но отысь генерал луыса берытскиды кадь.- Бен, мон асьме элькунысьтымы югдурез утёнъя министрлэн нырысетӥ воштӥсез вал соку, но Чечняе Россия Федерациысь Правительстволэн Тӧроезлэн распоряжениезъя вуи. Одӥгез москвич юа, Удмуртия, пе, со Красноярск улосын-а? Ӧвӧл, шуисько, кыдёкынгес, Магадан сьӧрын. Тунсыко потӥз мыным, кин та адями? Личной делозэ учки но: Москваысь огаз префектураысь милициен кивалтэ. Ма, кызьы сыӵе нодтэм адямиез сыӵе вылӥозь ӝутӥллям? Но со огназ сыӵе ӧй вал, одӥгезлэн ужамез уг поты, мукетыз азьтэмъяське. Сыӵе кулэтэм адямиосты - ӝынызэ пала группировкаез, тросэз москвичъёс вал - командировкаысь доразы ӝыныё келяй. Ну, соос шуизы, ми тыныд пунэмзэ берыктомы али. Малпаса улӥ ик: кытын ке пыдзэс пуктыны быгатозы-а? Ӧз быгатэ. Чечняын ик мыным генерал звание сётӥзы.- 2001-тӥ арын Удмуртиын генералъёс клуб кылдытӥзы. Тӥ ваньзылэсь егит вал ке но, тӥледыз кивалтӥсе бырйизы.- Мыным 43 арес тырмиз соку. Шаерамы сыӵе арлыдын нокин но генерал звание ӧз басья на вал. Огазеяськонын ми егитъёсты патриот мылкыдын будэтон вылысь ужамы. Уж тырмыт. Со сямез азьланьтыны кулэ, малпасько.1999-тӥ арын Вячеслав Осиповез элькунысьтымы юстицияя министре юнматӥзы. 2005-тӥ арысен со кивалтэ Кун регистрацияя, кадастръя но картографияя федерал службалэн (вакчияк Росреестр) Удмуртиысь ёзэныз. Кӧня кужым но тодон-валан, шонер дунъет сётыны быгатэм кулэ со понна. Кадръёсын ужанэз умой пуктӥськод ке, уж кулэезъя радъяське, шуэ В. Осипов.- Нырысь-валысь, милициысь татчы выжеме бере, туж трос литература лыдӟоно луиз. Но кулэ дыръяз ужасьёсылэсь пыр-поч юалляськыны, валэктон курыны но уг возьдаськиськы. Соос удыссэс ӟечгес тодо ук. Табере ваньмыз интыяз пуксиз ни. Куддыр шуисько: мон тӥледлы уг люкетӥськы-а? Вань ужмес ӟеч радъямы, оборудование тырмыт. Черодъёс уг кылдыло, ӝожтӥськисьёс ӧвӧл, кивалтӥсьёс уг куарето. Ваньмыз огсыр, радызъя мынэ.Гадь тыр наградаосыз пӧлысь Вячеслав Сергеевич тужгес данъяське Анатолий Кони нимо медаленыз. Со гадьпус Россиысь Юстицияя министерстволэн вылӥ данъетэз луэ.Владимир Михайлов Теги: Кенешон | Улон-вылон |
Виталий Пронин Сарапул ёросысь «Родина-Агро» хозяйствоын скал вордонъя 2 бадӟым комплекс пуктон пумысен сюлмаськыны кутскизы вал. Котькуд комплекс 1 сюрс 200 йырлы чакламын. Татын ӟеч выжыысь элитной пудо вордон борды рос-прос басьтӥськыны чаклало.Котькуд комплекс 1 сюрс 200 йырлы чакламын. Татын ӟеч выжыысь элитной пудо вордон борды рос-прос басьтӥськыны чаклало. Нуналлы быдэ 20 сюрс тонналэсь уно йӧл кыскыны ужпум пукто. 2 ферма усьтыса, 299 ужан инты кылдытыны чаклало. Со дыре ик, татын скал кыскозы роботъёс. Хозяйствоен кивалтӥсь Татьяна Лазарева верамъя, «Родина-Агроын» лэсьтыны медо пудо вандонъя цех.Туннэ проект дась, музъем висъямын. Шуг-секытъёс кылдэмын уксё шедьтон ласянь. Татьяна Лазарева пусъемъя, кун юрттытэк, проектэз улонэ пыӵатыны секыт луоз. Хозяйстволэн поттэм уксёез ваньмыз сямен коммунальной услугаослы, вытъёслы кошке. Таин сэрен Кун Кенешысь Гурт удысъя, музъем кусыпъёсъя, инкуазь узырлыкъёсъя но инкуазез утёнъя комиссилэн заседаниез люкаськылӥз. Депутатъёс верамъя, хозяйстволы 2018-тӥ арын льготаен кредит басьтон понна бызьылоно. Таин юрттыны дась Удмуртиез азинтонъя центр. Кулэ на инвестор но.Елена Сараматова | Улон-вылон |
Виталий Пронин Кылем арнянуналэ Ижысь «Купол» стадионын Россиысь нылкышно командаос пӧлын футболэн шудонъя кубок понна нюръяськонлэн финалэз ортчиз. Пумиськылӥзы Краснодарысь «Кубаночка» но Пермьысь «Звезда-2005». Пермьысь «Звезда-2005» командаын шудо Удмуртиысь Н. Распопова но О. Касаткина.Стадионысь вож турынэз лымы шобыртӥз. Но куазьлэн шуак воштӥськемез нокинэ ӧз кышкаты. Ӵошатскон 14 часын кутскыны кулэ вал ке, учкисьёс ӝыны часлы азьпал ик люкаськизы. Нылъёссы понна висьыны Пермьысь но Краснодарысь лыктэмъёс но вал. Россилэн кубокез понна нюръяськон шулдыр концертэн кутскиз. Спортсменъёслы но учкисьёслы капчи мылкыд кузьмазы «Брангуртысь песянайёс».Учкисьёслы мӧзмыса кема пуконо ӧз луы. Шудонлэн 10-тӥ минутаз Пермьысь Дарья Апанащенко гол пыртӥз. Отӥяз «Звезда» эшшо бурдъяськиз. 23-тӥ, 28-тӥ но 42-тӥ минутъёсы «Кубаночкалы» вылысьтыз вылаз гол пыртӥз. Шудонлэн кыкетӥ люкетаз Краснодарысь футболистъёс но сайказы кадь, но 4 гол пыртыны ӧз кылды ни. Пумиськон 5:2 лыдын йылпумъяськиз. Тужгес сэзь футболистэн лыдъязы Пермьысь Дарья Апанащенкоез, пумиськон дыръя со 3 гол пыртӥз.Россилэн кубокез понна нюръяськонэ 20 команда пыриськиз, со пӧлысь 6-ез вылӥ дивизионын шудэ. Асьме шаерын нылкышно футбол лябгес азинске. 4 команда пӧлысь азьпалан Ижысь «Торпедо» команда. Россиысь ӵошатсконлэн нырысетӥ дивизионаз йыгаськыны выре, жаляса верано, вормисьёс дорозь сузьтӥськон вылысь солы трос тыршоно на.Со понна Ижын кыдам нылъёс Ольга Касаткина но Наталья Распопова Пермьысь «Звезда-2005» командалы вормон басьтыны юртто. Таяз учыре но матысь ӵыжы-выжыоссы азьын возьытэ ӧз усе. Натальялэн мылкыдыз уродгес вал: Ижын шудыны ӧз кылды, угось берло тренировкаын вӧсь луыны шедьтӥз. Нош Ольга гол пыртыны быгатӥз.Шудон йылпумъяськем бере командаослэн тренеръёссы журналистъёслэн юанъёссылы валэктонъёс сётӥзы.- Кубок понна нюръяськонлэн финалаз 3-тӥзэ шудӥськомы, туэ но вормыны ӧз кылды, - шуэ «Кубаночка» командалэн валтӥсь тренерез Татьяна Зайцева. - Краснодарысь нылкышно командалы 28 ар тырмиз ни, Вылӥ лигаын 4-тӥ-6-тӥ интыын возиськиськомы. Финалын шудэмъёс пӧлысь тросэз (8 мурт) егитъёс луо, таӵе финалъёсын нырысьсэ шудӥзы. Дырызлэсь вазь вормон басьтыны дасяськем мылкыдзы но шудыны люкетӥз на. Судьяослэн но куд-ог решениосынызы соглаш ӧвӧл.Краснодарысь нылкышно футболэз азинтон вылысь 2-тӥ арзэ ни кун ласянь нокыӵе юрттэт уг вуы. Но нылъёс уг чигисько. Кызьы вераз тренерзы, азьланяз но югдур ӧз тупатскы ке, Россилэн чемпионатаз но кубок понна нюръяськоназ 2-3 командаос сяна уз кыле.Краснодарысь нылъёслы люкетӥз на куазь, лымшор палан та дыре но 10 градус шуныт возиське. Со понна кезьытлы дышемын Пермьысь нылъёс, серекъяса веразы, лымы, пе, вормон басьтыны юрттӥз.- Россилэн кубокез понна нюръяськонын тӥ кужмоез луиськоды, вылӥегес ӝутскыны дыр вуэмын ӧвӧл на-а?- Удалтонлыкмы уг тырмы на, - шуэ «Звезда-2005» командалэн валтӥсь тренерез Елена Суслова. - Туэ но тани чемпионъёслэн лигаязы йыгаськылӥмы, милемлы шедиз Англиысь «Манчестер Сити» команда. Европаын мукет сямен шудо, нырысь пумиськонын ик келямы. Та вакытэ янгышъёсмы бордын ужаськомы.Та кык командаос, ваче шудэм сяна, суббота нуналэ шаерысьтымы футболъя нылпи школаосын мастер-классъёс ортчытӥзы. Малпасько, бадӟым ӵошатскон Ижын ортчем бере футболэн тунсыкъяськисьёслэн лыдзы йылоз.Валентина Емельянова | Улон-вылон |
Виталий Пронин Шудонъёс кыстӥськозы 2-тӥ мартысен 5-тӥ мартозь.Тӧролэн но Правительстволэн пресс-службазы ивортэмъя, ӵошатсконэ пыриськозы 25 ёросъёсысь 900 пала спортсменъёс. Соос кужымзэс мерталозы пӧртэм амалъя: куасэн бызьылыса, шахматэн, шашкиен, хоккеен, баскетболэн шудыса, полиатлонын вожвылъяськыса. Нимаз ӵошатскон радъяськоз кивалтӥсьёс пӧлын но спортэз гажась семьяос куспын. Вормисе потэмъёс пусъемын луозы синпель кузьымъёсын.Тол шудонъёс усьтӥськозы 3-тӥ мартэ 6 часын ӝыт Эгра каргуртысь стадионын.Кызьы дасясько тол гурт шудонъёслы, лыдӟе татысь: udmdunne.ru/2016/02/gurt-tol-shudonjosy-gondyr-vozma-niСергей Захаров | Спорт |
Виталий Пронин Ижысь Вормон скверын «Герои России, какими их не видел никто» фотоадӟытон усьтӥськиз. Удмуртиысь следж-хоккея команда Сое радъяз «Память поколений» благотворительной фонд Удмуртиысь Правительстволэн юрттэмезъя. Россиын та адӟытон 3-тӥ арзэ ортче ини, но Ижкарын радъяське нырысьсэ. Туспуктэмъёс вылын - 28 адӟем карымон воргоронъёс - Россиысь но Совето Союзысь Геройёс, Ужысь Геройёс, пӧсь интыосын ожмаськем муртъёс. Тросэзлэсь улонзэс йырин-чукин берыктӥз ож, угось уноез ожмаськон лудысь суйтэм-пыдтэм берытскизы. Но улыны, калык понна тыршыны мылкыдзы ӧз кысы - уноез спортын бадӟым вормонъёс басьтӥзы, мукетъёсыз соос сямен ик шуге-леке вуэм муртъёслы юрттӥськонэн вырыны кутскизы. Россиысь дано муртъёс пӧлы пыртэмын асьме спортсмен - следж-хоккеист Владимир Каманцев но. Владимир Анатольевич Чечня ожмаськонэ ветлэмын, разведчик вал. Одӥг пол разведкаын дыръяз сӧрмыны сюризы суйыз но пыдыз. Та бӧрсьы Владимирлэн паллян пыдаз протез пуктоно луиз. Ожмаськонэ ветлэмез понна со «Мужество» орденэн пусъемын. Владимир Каманцевлы улыны кужым сётӥз хоккей. Со следж-хоккейя «Удмуртия» командаын шудэ - капка возьма. Сочиын ортчем Паралимпидаын Россилэн сбороеныз ӵош азвесь медаль утӥз. В. Каманцев— Бадӟым дан сыӵе дано муртъёс пӧлын оградын луыны. Но герой асме уг лыдъяськы, озьы учыр тупаз, - вера В. Каманцев. — Туспуктэмъёсын возьматэм адямиослэн улонзы вылын вераны тыршиськом, улонын номыр вормонтэмез ӧвӧл шуыса. Нылпиосмы, егитъёсмы геройёсмес, соослэсь подвигъёссэс тодыса мед будозы, - шуиз проектлэн кивалтӥсез Юлия Савина. Адӟытон Вормон скверын 31-тӥ мартозь ужалоз, соин тодматскыны быгатозы вань мылкыд карисьёс. Ангелина Снигирёва | Улон-вылон |
Виталий Пронин Ижын куштӥськем коркаос трос.Ижысь 9-тӥ Подлесной урамысь 2 этажъем кирпич коркаосын улӥсьёс катьтэммизы ни, полицейскойёсты но тылпу кысӥсьёсты ӧтчаса: вӧзысьтызы куштӥськем пу юртъёсын кузёясько бомжъёс, пуныос но комакъёс. Та коркаосысь улӥсьёс кылем арын сӥзьыл кошкизы. Толалтэ юртъёс котырын шыпыт возиськиз ке, шуныт кариськемъя соосты чечыен зыразы кадь: отчы бомжъёс каръяськизы, тылскыны но курытсэ ӟамыръяны кутскизы. Вӧзтӥзы ку гинэ уд ортчиськы - отын ӵаш! потто. Бускель коркаосын улӥсьёс шулӟектэмын ни: кытӥ ке ӧвӧл соослэн юртсы тылэн гоманы кутскоз.Пу юртъёс вӧзысь коркан улӥсь Владимир Хохлов чигиське:- Мон та куштӥськем юртъёсты тракторен донгасал но тӥни. Нокин ӧй лошъяськысал ни татӥ. Комакъёс но бырысалзы - дорамы но выжемын ни соос, улыны маза уг сёто. Пуныослы но, бомжъёслы кадь, эрик. Сомында муртэ куртчылӥзы ни. Кыдёкын ик ӧвӧл гаражъёс сыло на - таосыз но куштӥськон калэ вуэмын, нокин чаклась ӧвӧл. Отын но со пуныос эрказмемын.Югдурез утисьёс та куштӥськем юртъёсын «улонэз» туж ӟеч тодо: нунал куспын вазиськонъёс трос пол вуыло.- Зэм но, татын порядокез радъяно, - шуэ Ижысь полицилэн 2 номеро управлениезлэн кивалтӥсезлэн воштӥсез Алексей Сидоров. - Но асьме ужмес ми быдэсъяськомы: бомжъёсын, курытсэ ӟамыръясьёсын нюръяськиськомы зол. Азьланяз но та куштӥськем интыез чакласа возёмы. Нош антисанитария ласянь ке, ваньзэ ми гожтыса кельтӥськомы, ивортон сётомы Ижысь город администрацие.Малы та урамын таӵе югдур кылдӥз? Уг луы шат та интыез кенераны яке куашкан калэ вуэм юртъёсты утялтыны? Ужпум со бордын: та инты вузамын нимаз ужбергатӥсьлы - сотэк та музъемен номыр карыны уг луы. Сое кызьы но утчаны ӧз выре ни бускель юртъёсын улӥсьёс - пайдаез ӧз луы, кузё ӧз шедьы. Юристъёс калыклы ӵектӥзы судэ вазиськыны. Озьы ик кароно луоз, шуо улӥсьёс. Но югдурлэн ӝог тупатскемезлы соослэн осконзы ӧвӧл. Отчыозь, пе, милемыз пуныос-комакъёс сиыса быдтозы яке тылпуын сутском...Шӧкыч уром Теги: югдур | Улон-вылон |
Виталий Пронин 24-тӥ-25-тӥ июне Дэри ёросысь «Лудорвай» музей-заповедниклэн музъем вылаз ортчиз Agro.PRO-2021 улосвылкуспо фестиваль. Можга ёросысь "Трактор" хозяйствоысь пудо вордӥсь Фестивале пыриськемъёс Ваавож ёросысь "Колос" хозяйствоысь Анастасия Матвеева Туспуктэмъёс udmapk.ruШаерысьтымы 106 ӟеч выжыысь скалъёс куспазы устоез луон понна вожвылъяськизы. Калык син азе поттэмын вал 150 пумо техника. Гуртоосты бусыын ужан выль амалъёсын тодматӥзы. — Ужрад вормонъёсмес возьматон, ушъяськон но данъяськон выллем пӧрмиз. Асьмелы зэмен ик вань маин но кинэн данъяськыны, — шуэ гурт удысъя но сиён-юонъя министр Ольга Абрамова. — Чебер, таза, йӧло скалъёс шоры учкыса, валаськод: гуртоос быгато селекция бордын ужаны. Арысь аре ӟечгес выжы уськыто. Удмуртия племенной ужез азинтонъя 10 кужмо улосъёс пӧлы пыре. Али хозяйствоосын скалъёссылэсь генетиказэс эскеро, учко, макем умой пудозы, кыӵе ляб палъёссы. Кылдыто огъя база. Мукет улосъёс но ми борды мед итӥськозы, малпасько. Соку пудоез эшшо но ӟечомытыны луоз. Пудомес дунъяны вуылӥз Венгриысь калыккуспо судья Тамаш Щебёк, со пусйиз, Удмуртиысь пудолы паймиз но синмаськиз шуыса. Нош азинскыны луонлыкъёс эшшо но трос на, пе. Али ик куд-ог скалъёс нуналаз 30-50 литрлэсь трос йӧл сёто. Кылсярысь, фестивальын абсолютной чемпион ним басьтӥз Вавож ёросысь «Колос» хозяйствоысь Мазурка нимо скал. Нуналлы быдэ со ог 32 килограмм йӧл сётэ, наплыкез — 3,9 процент. Кунянъёсыз но ачиз кадь ик чебересь вордӥсько. Ваньмыз со генетикаен ужаммы бордысь, шуэ «Колосысь» зоотехник-селекционер Анастасия Матвеева. Юн выжыысь пудоез ӟеч сюдыны но кулэ. Со понна йӧнала техника басьтоно. Агрофестиваль дыръя сыӵе луонлык сётэмын вал — ог 30 предприятиос тракторъёссэс возьматӥзы. Гуртоослы нырысьсэ адӟытӥзы шаерысьтымы гурт удысысь музъемъёсын электронной картаез но. Министерство сое 2019-тӥ арысен лэсьтыны выриз, 1985-тӥ аръёсысь даннойёсты уже кутыса. Табере адӟыны луэ, кытын кыӵе муос ӟечесь, кытын кыӵе микроэлементэз уг тырмы но кыӵе удобрение кулэ. Карта возьматэ гуртъёс но бусыос котырысь сюресъёслэсь ӟечлыксэс но, аналтэм музъемъёсты но, кадастръя учётэ пуктэмъёссэ но. Картая валаны луэ, кытын выль производство усьтыны умойгес луоз. Таӵе картаос мукет улосъёсын ӧвӧл на. Ужрадэ пыриськизы Москва, Ярославль, Воронеж, Киров, Пермь, Татарстан котырысь специалистъёс. Агрофестивале вуизы нылпиос но. Пудо-животэз яратӥсь пиналъёс пӧлын та ужрад азьын нимысьтыз конкурс-адӟытон радъяськиз вал, фестивальын устооссэ кузьымъёсын но дипломъёсын пусйизы. Кылсярысь, Вотка ёросысь Июльское гуртысь 8 аресъем Игорь Русских 1-тӥ интые потӥз. Со анай-атаез вӧзын пудо котырын берга, сьӧразы фермае ветлэ. Сыӵе пиналъёс бордын азьлань улонмы, шуэ Ольга Абрамова. Елена Сараматова | Иворъёс |
Виталий Пронин 3-тӥ-9-тӥ гудырикошконэ Удмуртие вуозы Россиысь 16 блогеръёс. Арня ӵоже соос котырскозы ёросъёстӥ, тодматскозы шаермылэн улонэныз, калыкъёслэн сям-йылолъёсынызы. Адӟемзы но тодэмзы сярысь вералозы меӵак эфир пыр асьсэ мерлыко бамъёсазы. — Ми ӧтимы быдэс Россиысь тодмо блогеръёсты, соос асьме ошмесо шаермы сярысь быдэс Россия тыр мед вералозы шуыса, — маде проектлэн авторез Елена Столбова. — Оскисько, блогеръёслэн эшъёссы синмаськозы шаермылы но матысь дыре асьме доры куное вуозы шуыса. Егит блогеръёс котыртозы Ижез, Сарапулэз, Воткинскез, Глазовез, пыралозы П. Чайковскийлэн музей-коркаяяз, Иднакар, Лудорвай музейёсы, Башенинлэн корказ. Веръялозы перепеч, пӧралозы пельнянь, лэсьтозы ибырвесь… Проектэз сӥё-дано усьтозы 3-тӥ гудырикошконэ 15.00 часын «Бобровая Долина» этнокомплексын. Мария Петрова | Лулчеберет |
Виталий Пронин Кияса ёросысь Первомайской школае Первомайской черкогуртысь, Яжбахтино, Косолапово но Аксарино гуртъёсысь 96 нылпиос ветло. Ваньзы сямен ӟучъёс ке но, пӧлазы удмурт кылэз дышетӥсьёссы вань. Кияса ёросысь Первомайской школаын удмурт кылъя факультатив нуо.- Кӧня ке ар талэсь азьло Элькун Правительство удмурт кылэз дышетонлы сӥзем видеоконференция ортчытӥз, - вера Первомайской школалэн директорез Александр Рябин. - Отын шуизы: тросаз ёросъёсын анай кыллы ӧжыт саклык висъяське. Нош Кияса ёросын удмуртэз дышетӥсьёс уката ӧжыт (милям татын тросгес ӟучъёс уло уго). Соин но удмуртэз дышетон пумысен ӧм малпаськылэ вал. Но видеоконференциын ик ивортӥзы, куд-ог школаосын удмурт кылэз ӟуч нылпиос дышето шуыса. Соку малпай: ми но озьы ум быгатэ-а, мар-а? Удмурт кылъя дышетӥсьмы вань, завуч но директор - удмуртъёс.Но таӵе ужпум борды усьтыр-табыр басьтӥськыны уг яра. Нырысь анай-атайёс но пиналъёс пӧлын юалляськон ортчытоно, соослэсь мылкыдъёссэс тодоно. Валэктонъёсысьтызы адӟим: соос пумит ӧвӧл, куд-огез соку ик дышетскон борды басьтӥськыны дась вал. «Мултэс кылэз дышетон - юнме дыр быдтон» шуисьёс ӧй вал.Юалляськон ортчытэм бере законъёсыз рос-прос лыдӟимы: ум тӥялэ-а соосты? Но удмурт кыл шаерамы кун кыл бере, нокыӵе могӟетъёс ӧвӧл. Соку малпамы, нырысь удмуртэз факультатив чотын гинэ дышетом, нош уж пӧрмиз ке, азьланяз, оло, урокъёс но пыртом.- Удмурт кылэз сётӥсько, «Ӟеч-а, бур-а, удмурт кыл!» программа вылэ пыкиськыса, - вера Первомайской школаысь удмурт но ӟуч кылъёсъя дышетӥсь Ирина Шишлина. - Со программая удмурт кыл арняяз 3 урок луыны кулэ, но милям, жаляса верано, 1 час гинэ висъяське. Соин тыршисько со тодон-валанэз ик вакчигес дыр куспын - араз 34 урокын - сётыны. Аслым но туж яра, нылпиослы но кельше. Доре уж уг сётъяськы, уг жадьытӥськы. Ӵемгес пиналъёс 12-15 кузя ветло, нош шудонъёс ортчытӥськом ке, тросгес люкасько.Таӵе занятиослэн пайдазы синйылтымон: факультативе ветлӥсь нылпиос али мар но со юаны-вераны, куспазы ӧжытак вераськыны быгато ни. Асьсэос ик ушъясько, удмуртъёс пӧлы шедё ке, соослэсь мар сярысь лабыртэмзэс валаськом ни шуыса. Анай-атайёс талы шумпото гинэ. Собраниосын верало, пиналъёссы удмурт культураез но мургес тодыны, тунсыкъяськыны кутскизы шуыса.- Мон ас мылкыдыя удмурт кылэз дышетыны кутски, туэ кыкетӥ арзэ ветлӥсько ини, - шуэ 9-тӥ классын дышетскись Игорь Букарев. - Удмурт кыл мыным каньыл потэ. Занятиосын трос выль кылъёс дышетӥськом, шудӥськом. Кружокмы арняяз 2 пол ке но мед ортчылысал - мон шумпотысал!- Мыным удмурт кыл чик секыт уг поты, - шуэ 9-тӥ классын дышетскись Света Гребенщикова. - Занятиосамы ми удмурт сиён пӧраны дышетскимы, огполаз Уддяди гуртэ Выль аре ветлӥмы. Ӵемысь шудӥськом, тунсыко заданиос быдэсъяськом - мыным туж яра!- Кыл тодэмзэс волятон понна ми соосты куддыр удмурт ужрадъёсы нуллӥськом, - шуэ Александр Рябин. - Мылкыдмы вань удмурт огазеяськонъёсын эшъяськыны, соослэн ужрадъёсазы пыриськыны.Алёна Михайлова Теги: дышетон удмурткыл | Улон-вылон |
Виталий Пронин П. ДашковаМоскваысь тодмо писательлэсь Полина Дашковалэсь творчествозэ критикъёс вылӥ дунъяло. Со гожъя детективъёс но историен герӟаськем романъёс. Шаерысьтымы лыдӟисьёсыныз пумиськылӥз «Лыд-ӟиськы, Ижкар!» фестивальын. Шахматэн шудон кадь - Мар бордысен кутскиды гожъяськыны?- Писатель луыса мон вордӥськи ни. Пичи дырысен ик котыр улонэз синйылтылӥ, мае ке тодам кельтылӥ, собере гожъяны но кутски. 10 арескам малпай, роман гожто шуыса. Но нырысетӥ книгаме бер гожтӥ, быдэ вуыса, пичиез нылы будэм бере. Али но син азям пуктӥсько на машинкаен печатлам векчи рукописьме. Сое мон нуи огаз книга поттонние. Лыктӥ: пичи висъет, борддор кузя книга ӝажыос, котыр рукописьёс. Монэ пумитаз жадем тусо адями. Рукописьме вайи, шуисько, кельто. Ну кельтэ, шуиз воргорон, толэзь ортчыса, ӧм жингыртэ ке, берен басьтыны лыктоды. Жингыртӥзы, 2-3 нунал ортчыса. Шумпотэмме кызьы вераны ик ӧй вала. Со йырпоромымон, куке адӟиськод, кызьы тодмотэм адямиос тынэсьтыд книгаостэ лыдӟо. Издательствоын кушем ним малпаны косӥзы, Татьяна Поляченко, пе, умой уг кылӥськы. Озьы, нылылэсь нимзэ но аслэсьтым фамилиме кутыса, выль ним малпай - Полина Дашкова. Эшшо ке пичи дыръям монэ Полина ниманы ӧдъяло вылэм.- Тӥ детективъёс но исторической романъёс гожъяськоды, та жанръёс ог-огзылы матын шуыса-а?- Мае мон гожъясько, детективен ниманы уг луы. Россиын, зэмзэ ке, зэмос детектив гожъясьёс ӧжыт. Угось та жанр - шахматэн шудон. Татын валтӥсез луэ тугаськем учыр, герой - кыкетӥ интыын, со бугорез сэрттыны-пертчыны кулэ. Асьме литературамылэн чылкак мукет сям-йылолъёсыз. Произведениын валтӥсез луэ герой, со сярысь ми кулэ ваньзэ тодыны: кытысь со потэмын, кызьы ортчиз солэн пичи дырыз... Соин ик мон шуисько: гожъясько остросюжетной романъёс. Кытын вань кышкыт учыр, герой шӧдэ мукет адямилэн улонэз понна кыл кутэмзэ. Нош историлы сӥзем романъёс сярысь ке, странамылэн быдэс улонэз - остросюжетной. Котькудмылы сое тодыны но валаны кулэ.- «Небо над бездной» романды. 20-тӥ аръёс, Ленин но Сталин. Со вакытэ история зол сурамын-пожамын.- 1913-тӥ арын Россия пыре вал 5 тужгес но азинскем странаос пӧлы. Мар кулэ карыны странаен сое сокем зол куашкатон понна? Тае валан понна тырмыт учкыны со вакытысь туспуктэмъёсты. Отысь адӟыны луэ калыклэсь улэмзэ. История - со нырысь ик адямиос. Асьмемын берло 100 ар куспын мар луиз шуыса валан понна вань документъёсты учкыны кулэ ӧвӧл. Тӥ кулэ тодыны асьтэ семьядылэсь историзэ, выжыдэс, маин пӧртэм дыре выризы песянай-песятайёсты. Историкъёслэсь ужъёссэс лыдӟыку, котьку лыдэ басьтоно, соос кин ке пала дурбасьто шуыса. Отын фактъёс мылкыдъёс мышкы ватскемын. Озьы ик луэ лыдӟыны тодэ ваёнъёсты. Ваньзэ тае пыр-поч учкыса, пыртӥд поттыса, валаны луэ историмес, со вакытысь политикаез. Нош историез тодыса, валаломы туала улонмес но.- Кыӵе геройдылы асьтэлэсь сямдэс кузьмады?- Писатель котькуд геройзэ ас пыртӥз поттэ. Но мынам альтер-эгое пыӵамын «Золотой песок» романысь Никита Ракитинлы. Со но писатель. Кыӵе югдуре сюре солэн семьяез, сыӵе ик учыре мынамез но вуыны быгатысал. Одӥг пол мон доры вазиськиз городысь лушкаськисьёс пӧлысь тодмо адямилэн пиез. Со малпа вал, улонэз сярысь книга гожтыны кулэ шуыса. Со одно ик луысал бестселлер, соя Голливудын кино пуктысалзы, валтӥсь героез шудысал Киану Ривз. Мон син азям пуктӥ, кызьы бугыръяськоно луоз йыртэмасьёслэн улоназы. Но мар луысал собере мынам улонэным? Мон соосъя ӧй кариськы, нылкышно роман гожъясь авторъёс доры вазиськы, шуи. Со понна та учыр «Золотой песок» книга гожтыны мылкыд сётӥз.- Шуиськоды, ныры-сетӥ книгады бере ик тодмо луиды?- Кызьы озьы пӧрмиз, мон уг тодӥськы. Мынам одӥг лэчыт веранэз тодам ваеме потэ - лэсьты мае быгатӥськод, мар луоз - луоз. Яратоно уждэ одно ик сюлмысь лэсьтоно. Мон тодӥсько сыӵе адямиосты, кудъёсыз, пӧртэм амалъёсты кутыса, тодмо луыны тыршо. Но талант ӧвӧл ке, со кемалы ӧвӧл. Урод-а, умой-а нырысетӥ книгаед, сое калык пӧлы чаляк вӧлмытыны луэ. Нош басьтозы меда сое, 10 ар ортчыса, лыдӟозы на меда тынэсьтыд мукет книгаостэ? Таиз сярысь писательлы умой малпаськыны кулэ. Ӟуч литератураын вал сыӵе вакыт - гожъяллязы йыружъёс но йыртэмасьёс сярысь, ӵемысь асьсэос бандитъёс куремъя ик. Сыӵе книгаосты жаг пӧлы куштэм потэ. Таӵе литература ог 5 ар возиськиз, собере куашказ. Сое воштӥз гламур. Таиз но кема ӧз возиськы. Угось мода сьӧры уйиськыса гожтэм книгаос калык пӧлын кема уг уло.Валантэм вакыт - Нош кызьы тӥ дунъясалды туала литератураез?- Ӧжыт сыӵе книгаос, кудъёссэ лыдӟыса быдтӥськод но соку ик выльысен нырысетӥ бамзэ усьтӥськод. Мон понна со Ф. Достоевскийлэн «Братья Карамазовы» романэз. Мон уг лыдӟиськы Д. Донцоваез, Т. Поляковаез, уг яратӥськы соосты дунъяны но. Ми ужаськом пӧртэм жанръёсын. Шуом, туала «конвейерной литератураын» лыдӟымон авторъёс ӧжыт, но соос вань. Зэмзэ ке, умой писательёслэн конкурентъёссы ӧвӧл. Ӟеч книга гожтӥське кема, нош лыдӟиське чаляк. Адями одӥг авторлэсь усто книгазэ лыдӟиз ке, лыдӟоз солэсь мукет произведениоссэ но.- Туала вакыт сярысь гожтоды-а?- Али мон уг валаськы, мар луэ Россиен, мар даурто адямиос. Телевизорме 2 ар воксё но уг лэзьяськы ни. Отысь сомында вожпотон кисьтӥське - мыным урод луэ. Мынэ ожен ӵошатымон пропаганда. Адямиос ваньмызлы талы оско. Украинаен герӟаськем югдур буйгатскиз ке, ваньзэ тае йырам бергатыны кутско ни. Оло, соку валало, мар бордысен кутскыны. Нош али мон гожтӥсько 1970-тӥ аръёслы сӥзем роман.- Кызьы семьяяды учко тодмо луэмды шоры?- Семьяе но матысь эшъёсы пӧлын мон огшоры адями, соос мынам тодмо луэме сярысь кыл но уг поттыло. Соосты мукетыз сюлмаськытэ: тазалыке гинэ умой мед луоз.- Туала дыре литератураен вырон сюдэ-а?- Мон котьку малпасько вал, сюдэ шуыса. Но али малпанэ воштӥське ни. Чаклалэ асьтэос: гожтӥд роман, али дунъёсты лыдэ басьтыса, одӥг книгаед сылоз 500 манет. Собере со потэ вотэсэ - кинлэн мылыз потэ, лыдӟе. Нош книгаос кыллё ӝажыос вылын, уг вузасько, нош милям гонорармы ӧжытгес но ӧжытгес кыле. Со бадӟым ужпум. Западын вотэсысь литератураез дунтэк лыдӟисьёс бадӟым штрафъёс тыро. Нош милям писательлэсь ужзэ уг дунъяло. Но сюлэмез мукетыз шунтэ. Одӥг пол вуз каронниын мон доры лыктӥз песянай но кузьмаз Паскалы пӧзьтэм курегпуз но дун-чылкыт Пантелеймонлэсь оброссэ. Мынэсьтым книгаосме лыдӟыса, госпитальын кыллись пиезлэн азьлань улонэзлы осконэз ӝуатскем, пыд йылаз султоз шуыса, аслыз кыл сётэм. Мон улонысь таӵе учыръёсты трос тодӥсько. Соос бере валаськод, юнме та сюресэз ӧд бырйы шуыса.Мария Векшина Теги: даноадямиос Кенешон литература туалалитература | Лулчеберет |
Виталий Пронин П. Чайковскийлы сӥзем 58-тӥяз крезьгуро фестивальын воштӥськонъёс вань. Со сярысь журналистъёслы веразы культурая но туризмъя министр Владимир Соловьёв но Удмурт кун филармонилэн кивалтӥсез Алексей Фомин.П. Чайковскийлэн вор-дӥськем нуналаз Воткинскын концерт сётыны кулэ вал Хибла Герзмава но Даниил Крамер. Но Х. Герзмава 7-тӥ куартолэзе лыктыны уг быгаты. Удмурт кун филармонилэн кивалтӥсез Алексей Фомин та кырӟасьлэсь творчествозэ гажасьёсты буйгатӥз.- Хибла Герзмава Удмуртие одно ик лыктоз. Д. Крамерен соос концерт сётозы Воткинскысь «Юбилейный» культура юртын 25-тӥ куартолэзе. Пусйыны кулэ, 7-тӥ мае Воткинске вуозы мукетъёсыз кизилиос - 21-тӥ даурысь теноръёс Максим Пастер, Александр Богданов, Георгий Фараджев, Дмитрий Сибирцев но Александр Скварко. Соос концерт сётозы Удмуртиысь «Золотая мелодия» оркестрен. Программалэн нырысетӥ люкетаз чузъяськоз П. Чайковскийлэн крезьгурез, нош кыкетӥяз учкисьёс кылзозы Быдӟым ожлы сӥзем произведениосты, - шуиз Алексей Юрьевич.П. Чайковскийлы сӥзем крезьгуро фестивальлэн программаяз эшшо одӥг выль ним - Михаил Казиник. Та искусствоведэз, крезьгурчиез но философез дорамы ӧтьыны сюлмаськиз Ижысь школалэсь азьло визьноданъя управленилэн кивалтӥсез Елена Казакова.- Елена Васильевна туж гажа но яратэ Михаил Казиниклэсь творчествозэ. Ог ӝыны ар талэсь азьло со дэмлаз Михаил Семёновичлы пыриськыны П. Чайковскийлы сӥзем фестивале. Толэзь талэсь азьло ачиз вуылӥз Казане, М. Казиниклэн отын концертэз вал. Соку ик искусствовед Удмуртие лыктыны соглаш луэмзэ вераз. Маин гочатӥмы? Веранмы одӥг - татын вордӥськиз П. Чайковский, - шуэ Алексей Фомин.Михаил Казиник Воткинскын но Ижын 4 концерт-лекция сётоз. Со сяна, Удмуртиысь учкисьёс адӟозы Ульяна Лопаткинаез. Россиысь калык артистка, Санкт-Петербургысь Мариинской театрысь прима Иже вуоз 22-тӥ оштолэзе.- Туж умой, шаерысьтымы одӥгзэ данозэ фестивалез радъянэ пырисько ке ужбергатӥсьёс. Кылсярысь, Ульяна Лопаткинаез шаерамы ӧтьыны бюджетысь уксё ӧм быдтэ, солы коньдон висъязы ужбергатӥсьёс, - шуиз министр Владимир Соловьёв.Культураез гажась ужбер-гатӥсьёс сокем трос ик ӧвол, дыр. Соос мыло-кыдоесьгес луысалзы ке, П. Чайковскийлы сӥзем 58-тӥяз фестивале билетъёс сокем дуноесь ӧй луысалзы. Со одӥг ласянь, мукет ласянь, В. Гергиев, Д. Мацуев кадь артистъёс дунтэм луыны кулэ но ӧвӧл, дыр. Куд-ог билет дунъёс (5-8 сюрс манет) кышкато ке но, та быдӟа артистъёс пичи Удмуртие вуо шуыса, шумпотоно.Галина Семёнова Теги: фестиваль Чайковскийлы-175ар | Лулчеберет |
Виталий Пронин 20-тӥ апреле 12 часын Ижкарысь Шор площадьын Дуннеысь калыкъёслэн эктонъёссыя ӝыт ортчоз. Со радъяськоз бадӟым экран дорын.Вань мылкыд карисьёс шулдыр концерт учкыны, удмурт, ӟуч, бигер эктонъёсъя но шудонъёсъя мастер-классъёсы пыриськыны быгатозы. Умой луысал, адямиос отчы калык дӥсен вуысалзы ке.Туспуктӥз Владимир Беломорских Теги: Ижкар Шорплощадь | Иворъёс |
Виталий Пронин Выльдэм Операя но балетъя театр усьтӥськиз П. Чайковскийлэн "Лебединое озеро" балетэныз.Таяз арняе ӧсъёссэс усьтӥзы Ижысь Операя но балетъя выльдэм театр но Воткинскысь П. Чайковскийлэн тупатъям музей-усадьбаез. Сӥё-дано ужрадъёсы вуылӥзы Удмурт Республикаысь кивалтӥсьёс.Ижысь Операя но балетъя театрез тупатъян ужъёс кыстӥськизы кык ар пала. Табере театр нуллоз П. Чайковскийлэсь нимзэ. Выльдэм театр усьтӥськиз П. Чайковскийлы сӥзем 58-тӥез крезьгуро фестиваль азьын. Сцена вылын вал премьера - дано крезьгурчимылэн «Лебединое озеро» балетэз. Удмуртилэн Тӧроез Александр Соловьёв шуиз:- Асьмелэн валтӥсь театрмы быдэсак воштӥськиз. Татын ваньмыз шудэ выль буёлъёсын, шока искусствоен. Татын артистъёслы но ужаны лякыт но тунсыко луоз, учкисьёслы но кельшоз.«Лебединое озеро» балетлэн премьераез синмаськымон ортчиз. Валтӥсь партиосты быдэстӥзы калыккуспо конкурсъёслэн лауреатсы Михаил Тимаев но егит балерина Эйми О, Донохью.Нош Воткинскысь музеез усьтонэ лыктӥзы на дано крезьгурчилэн ӵыжы-выжыосыз но Клинысь, Алапаевскысь П. Чайковскийлы сӥзем музейёсысь куноос. Ӟуч йылолъя выльдэм юртэ нырысь ик пыриз коӵыш. Маша нимо писэй - П. Чайковскийлэн музеяз мурт ӧвӧл. Музей-усадьбаысь иворъёсъя ёзэн кивалтӥсь Маргарита Метлякова ивортэмъя, коӵыш татчы шедиз 3 ар талэсь азьло, сое кин ке куштэм.- П. Чайковскийлэн семьяез туж яратӥз пудо-животъёсты. Асьмеос тодӥськом, кызьы вуоно крезьгурчи, пичи Петя, огпол доразы вайиз писэйпиез, кудзэ выйтыны туртто вал. Соин ик та коӵышез но ми ӧм уллялэ. Со музейлэн утисез выллем луэ. Туж яратэ адямиосты, экскурсиос дыръя но кузё сямен ассэ возе, - шуэ М. Метлякова.Выльдэм музейын ваньмыз туж чебер но туала, со дыре ик малпан кылдэ, Чайковскийёслэн семьязы али гинэ кытчы ке потӥз но тани-тани выльысен та юртэ пыроз кадь. Музейын усьтӥськиз «Пичи дырысь вуэм крезьгур» экспозиция. Отысь трос выль экспонатъёсты но материалъёсты адӟыны-тодыны луэ, кудъёсыз музейлэн фондысьтыз та дырозь поттамын ӧй вал на.Выльдэм юртэз учкыса, Удмуртилэн Тӧроез Александр Соловьёв пусйиз:- Та музеез тупатъян-выльдон ужъёслы трос кужым понэмын. Шӧдӥське, котькудӥз, сюлэмзэ сётыса, со бордын тыршем. Ваньмызлы тау шуэме потэ со понна. Туннэ усадьба югыт, чебер, табере тыршоно, татчы уногес калык мед ветлоз но ас пал эшмы, дано крезьгурчимы сярысь тросгес мед тодозы шуыса.Воткинск городлэн йырыз Владимир Перевозчиков шуиз:- Воткинск городмылэн валтӥсь тодметэз - П. Чайковскийлэн музей-усадьбаез - туннэ нош ик ӧсъёссэ усьтэ калыклы. Ӵапак та юртын крезьгурез нырысьсэ кылӥз П. Чайковский. Быдэс дуннелы тодмо крезьгурчилэсь нимзэ нулло крезьгуро школамы но крезьгуръя педколледжмы. Ми, П. Чайковскийлэн землякъёсыз, данъяськиськом соин.Туннэ музей-усадьбаысь валтӥсез юрт усьтӥськиз ке но, выльдӥськон ужъёс мынозы на. Озьы ке но мылкыд карисьёслы 1-тӥ оштолэзьысен экскурсиос ортчыло ини. Нош музейлэн азбарез но котырыз чебертӥськозы ини лымы быдэсак шунам бере, соку музейын ужасьёс татчы сяськаос мерттозы.Елена Иванова Туспуктӥз Эдуард Карипов Теги: Воткинск Операянобалетъятеатр Чайковскийлы-175ар | Лулчеберет |
Виталий Пронин Удмуртиын «Демография» нацпроект улсын 27 ясли пуктэмын, тросэз али ужан лицензия басьто ни, март толэзь пумозь ваньзы усьтӥськозы. 1-тӥ нылпи садэз усьтонТуспуктэм: udmedu.ruВаньмызлы инты шедёз 6-тӥ феврале 2 таӵе ясли Эгра каргуртын усьтӥськиз. Огез Чернышевский ульчаын, мукетыз — Степной. Та ульчаос токма шорысь быръемын ӧй вал. Пуктӥськон борды кутскон азьын трос эскеронъёс ортчытэмын. Кылсярысь, учкизы, кыӵе интыын тросгес егит семьяос уло, кытысь мумы-бубыос пиналзылы яслие инты ӵемгес куро. — Милям каргуртамы трос калык улэ, — вераз Эгра ёросысь дышетонъя, мугорез кыдатонъя но спортъя управленилэн кивалтӥсез Елена Ускова. — 3 аресъем но солэсь бадӟымгес пиналъёслы садикъёсын места окме, но тросэзлэн пичиоссэгес но садике сётэмзы потэ. Та дырозь сыӵе луонлыкмы ӧй вал, та 2 яслиос югдурез тупатозы: отчы 160 нылпиос тэрозы. Эскереммыя, азьланяз но яслиос тырттэм уз улэ, арысь аре выль пиналъёсты кутозы. Анай-атайёс пиналзы вордӥськем бере ик садике гожтӥськыны дырто вал, соин ик черодын 300-лэсь трос покчиос люкаськылӥзы. Но бӧрысь тодмо луиз: тросэз пиналзэс сыӵе вазь садике келяны уг дӥсьто, гуртазы кемагес пуко. Выль яслие интыяськон сярысь вераськизы черодысь котькуд анай-атаен. Кинлы зэмзэ но инты кулэ вал — соос яслие шедизы. Е. Ускова Эгра ёросысь дышетонъя, мугорез кыдатонъя но спортъя управленилэн кивалтӥсез Елена Ускова: — Дышетскон арлэн кутсконаз ёросамы нылпи садэ черодын 499 пинал сылӥз. Одӥг аресозь — 142 пинал, 2 аресозь — 126, 3 аресозь — 61. Нош 3 ареслэсь бадӟымъёслы инты тырмиз. — Ми шумпотӥськомы, табере милям но яслимы вань, — вераз Эграысь анай Ирина Антонова, — мынам 3 нылпие, пичиосыз — кыктоос, али соослы 1 арес но 9 толэзь. Азьло 3 ар гуртын пукысал, нош али, соосты яслие сётыса, вазьгес ужаны пото. Яслилы пумен дышиськомы, нуналаз 2 час гинэ ветлӥськомы ай. Аслым туж яра: ваньмыз ӵыж-выль, трос шудонъёс, умой, шуныт. Ужаны мылкыд лӧптэ Выль юртъёслэн вылтуссы синмаськытэ. Вуоно арняе татчы гыжыр гинэ пиналъёс вуозы ни. Яслиын соосты пумитаны дась: выль шудонъёс, трос манежъёс сыло, котькуд группаын пыдкук куасьтыны туала шкафъёс пуктэмын. — Ачим анай бере, нырысь ик юасько: сётысал-а мон татчы пиналме? Пӧятэк шуисько — сётысал, — вераз Правительстволэн Тӧроезлэн воштӥсез Анастасия Муталенко. — Группаос, выль стандартъёсты, технологиосты чакласа, кылдытэмын, юрт выль ке но, краска зын воксё уг шӧдӥськы. Соку ик синйылтӥ шудонъёсты. Соос пулэсь, экологичной материалъёслэсь Россиын лэсьтэмын. Яслиысь пӧраськон интыТуспуктэм: udmedu.ruПиналъёсты чидатэк возьмало ини яслиосын ужасьёс но. Вуоно арняысен пӧраськисьёс выль цехъёсазы эскерозы тусьты-пуньызэс, мисьтаськисьёс — куасьтонъёссэс. Шумпотто педлон поръян интыос но. Котькуд группалэн аслаз азбарез, вань шудонъёс — лопатаос, ведраос — соос пытсаськись шкафъёсын улозы, нуналлы быдэ мисьтӥськылозы. — Ясли пуктӥськыку, туж сюлмаськимы, ужасьёс шедёзы-а, уз-а шуыса, — вераз 5-тӥ нылпи садлэн кивалтӥсез Наталья Скворцова. — Ужаны берытскизы 5 пенсионеръёсмы, декретын пукись воспитательёсмы потӥзы, егит специалистъёсты но кутӥмы. Азьло пиналъёслэсь черод вал, нош табере — татын ужаны мылкыд карисьёслэсь. Ма, кинлэн уз поты выль садикын ужамез! Мария Емельянова | Улон-вылон |
Виталий Пронин Та вакытэ Удмурт шаерын ужтэк пукисьёслэн лыдзы 8 сюрс 231 мурт пала лыдъяське. Та сярысь ивортӥз Президентлэн но Правительстволэн пресс-службазы. Та лыдпус, кылем толэзен ӵошатыса, 1 процентлы гинэ ятыргес. Со вие кылем арлэн та вакытэныз ӵошатыса, ужтэк пукисьёслэн лыдзы та вакытэ 22,3 процентлы ичигес.Елена Тугашова Туспуктэм: reporterru.com Теги: уж экономика | Иворъёс |
Виталий Пронин Сочиын йылпумъяськизы калыккуспо шашкиосъя Россилэн чемпионатэз но первенствоез. Отын ик вал ӟуч шашкиосъя ӵошатскон.Элькунмылэсь данзэ отын утизы Пичи Пурга ёросысь 9 пиналъёс. Рекорд пуктӥз, шуыны луоз, тужгес покчиез шудӥсь - Ульяна Иванова. Со 4 зарни медаль утӥз. Азвесь медаль басьтӥз Кирилл Возняков. Быдэн бронза утӥзы Елизар Моторин но Максим Волков, 2 бронза медальёс басьтӥз Юлиана Тимофеева.Районысь делегацилэн кивалтӥсез Фирдус Абдрахманов верамъя, мукет улосвылъёсысь пиналъёслэн сомында вормонъёссы ӧвӧл.Сергей Захаров | Спорт |
Виталий Пронин Капчи атлетикая дуннелэн чемпионатысьтыз азвесь медален Удмуртие вуиз Шаркан ёросысь Малой Ита гуртысь Сергей Широбоков. Ижысь аэропортын туннэ котькулэсь трос пумитасьёс вал. Сергей Широбоковез сӥё-дано пумитазы.Сое сяськаосын но шуныт кылъёсын пумитазы шаерысьтымы мугор кыдатон культурая, спортъя но егитъёсын ужан политикая министр Игорь Краснов, шаерысьтымы капчи атлетикая секцие ветлӥсь нылпиос но тренеръёс, Шаркан ёросысь кивалтӥсьёс но спортсменлэн анаез, ӵыжы-выжыосыз. Матысь дыре Сергей Широбоков малпа вордскем палъёсаз ӝамдэ шутэтскыны, нош толэзь ортчыса, бадӟым стартъёслы выль кужымен дасяськыны.Валентина Емельянова | Улон-вылон |
Виталий Пронин Шаерысьтымы 3 паралимпиецъёслэн Владислав Лекомцевлэн, Иван Кузнецовлэн но Евгений Петровлэн табере ас улон интызы луоз, али соос уло вал социальной наймъя сётэм квартираосын. Со квартираослы кузё луыны право сётӥсь документъёсты дасяз Ваньбур кусыпъёсъя министерство. — Нош таӵе дэмланэн потӥз Удмуртилэн Тӧроез Александр Бречалов, - вераз ваньбур кусыпъёсъя министр Анна Боталова. - Оскиськом, паралимпиецъёслэн спортын эшшо вормонъёс басьтыны мылкыдзы ӝутскоз.Кун Кенешысь депутатъёс таӵе кичӧлтонэн одӥгтэмак соглаш кариськизы. Тодады вайытон вылысь: Владислав Лекомцев 2014-тӥ арын Сочиын ортчем Олимпийской шудонъёсын куасэн бызьылонын но биатлонын 2 зарни но 3 бронза медальёс басьтӥз, нош следж-хоккеистъёс Иван Кузнецов и Евгений Петров Олимпийской шудонъёсысь азвесь медален бертӥзы. Элина Кумачёва Фото: "Удмурт дуннелэн" архивысьтыз | Улон-вылон |
Виталий Пронин Улэп крезьгурез кылзыны котыр азбаръёсысь сяна, огшоры поръясьёс но дугдылӥзы. Час но ӝыны пала калыкез шулдыртӥзы «Восточный» лулчеберетъя юртысь коллективъёс. Люкаськем калык понна татын сюлэмлы тодмо гуръёс чузъяськизы. Ужрад ретро стилья ортчиз - артистъёс тодэ вайытӥзы азьвыл даурысь кырӟанъёсты. Но соос огкадь матын вал, бульваре лыктэм егитэзлы но, арлыдоезлы но – ваньзы кырӟасьёс борды итӥськылӥзы. Ӧй вал адями, кинлэн пыдъёсыз асьсэос эктыны ӧз куриське. Кырӟам улсын – кин ке вальс бергаз, кин ке круген эктӥз. Пӧсь кичабонъёс чузъяськизы саксофононэн, арганэн, гитараен шудӥсь коллективлы. «Встреча» но «Ретро» ансамбльёсын нылкышноосын но воргоронъёсын ӵош вань люкаськем калык кырӟаз.Город калыкез праздникен - туннэ Ижын азбаръёслэсь нуналзэс пусъё - вуылӥз Индустриальной ёрослэн йырыз Любовь Зайцева.- Котькудмылэн вань яратоно азбаръёсмы, урамъёсмы, кытӥ нуналмысь уже мынӥськом, дорамы бертӥськом, нылпиосын поръяськом. Соосты улэп, шулдыр кариськоды асьтэос ик, нош тӥ ваньды – со бадӟым но кужмо Россиялэн оглюкетэз. Праздникен тӥледыз, - шуиз Любовь Евлампиевна.Шулдыр кырӟанъёс гочатӥзы газетмылэсь эшсэ Надежда Бочкарёваез но.- Крезьгурез кылӥ но, пыдъёсы асьсэос ураме нуизы, - варез та азбарын улӥсь Н. Бочкарёва. - Сыӵе чебер крезьгуро кузьым малпам калык понна город администрация.Татын со пумитаз но эшъяськиз удмурт кышномуртэн Алевтина Кучеренкоен. Со но котыр чузъяськись крезьгурез кылзыны юромо лыктэм. А. Кучеренко алигес гинэ татчы улыны выжем ай. Озьы та кык кышномуртъёсты, шуыны луоз, азбарысь крезьгур эшъяськытӥз. Ангелина Снигирева Туспуктӥз А. Снигирёва | Улон-вылон |
Виталий Пронин Туэ ар пумын Ижын Vesta SW но Vesta SW Cross автомобильёс поттыны кутскозы. Со сярысь Александр Бречаловен пумиськонын ивортӥз «АВТОВАЗ» огазеяськонлэн кивалтӥсез Николя Мор. Удмуртилэн Тӧроезлэсь ужзэ быдэсъясьлы заводын возьматӥзы Vesta SW но Vesta SW Cross машинаосыз.Удмуртилэн Тӧроезлэсь ужзэ быдэсъясьлы заводын возьматӥзы Vesta SW но Vesta SW Cross машинаосыз. Презентациез ортчытӥз дизайнъя директорез Стивен Джеймс Маттин. Со вераз, маин выль модельёс висъясько 2015-тӥ арысен шаерамы потӥсь седанлэсь. Пыр-почгес мадиз багажниклэн конструкциез сярысь. Со сяна, ивортӥз: Vesta SW Cross потоз нап-ӵуж буёлэн, сыӵе ик буёло машиналэн пушкыз но луоз. Бӧрысь Александр Бречалов но Николя Мор тест-драйве пыриськизы. Удмуртилэн Тӧроезлэсь ужзэ быдэсъясьлэн мылкыдыз умой кылиз. УД Туспуктӥз Э. Карипов | Улон-вылон |
Виталий Пронин Кизёнзэс йылпумъязы гинэ, гуртоос пудо сиён дасян борды гижысь-пиньысь басьтӥськизы ни. Гужем шокчыны маза ӧвӧл. "Югдон" хозяйствоын сенаж дасяны потӥзы Туспуктӥз Фёдор ВерёвкинШаерамы гурт предприятиосын но фермер хозяйствоосын 118 сюрслэсь ятыр скал вордо. Январь-апрель толэзьёсы 37 сюрс 511 кунян вордскемын. Трос пудо сюдоно. Котькуд скаллы толэз потон вылысь ичизэ 25 центнер сиён дасяны ужпум пуктэ Гурт удысъя но сиён-юонъя министерство. — 2-тӥ июньлы 14 ёрос турнаны потӥз ни, — вера министерствоысь будосъёсъя но музъем кусыпъёсъя ёзэн кивалтӥсь Алевтина Бурдина. — Май толэзе пӧсь но кӧс возиськемен, туэ турын вакчи но интыен-интыен шер-тур будэмын. Но сиёнтэк кылёмы шуыса кышканэз ӧвӧл. Кылем арын дасям силос, турын, сенаж кылемын на. Кӧс 2010-тӥ ар гуртоосты 1,5-2 арлы азьпала ужаны дышетӥз. Гаражын пукыны дыр ӧвӧл. Клевер, люцерна, тимофеевка йыръёссэс ӝуто ни. Котькуд будослэн утялтон дырыз аслаз. Алевтина Михайловна пусъемъя, ӝоген вань ёросъёс лудъёсы потозы ни. 14 ёросъёсысь хозяйствоосын али турнамын ни ог 3 сюрс гектар вылысь турынъёс, оглом шаерамы 260 сюрс гектарез утялтыны чакламын. Пичи Пурга, Вотка, Дэбес, Дэри, Кез, Кияса, Можга, Шаркан, Яр, Сарапул, Сюмси, Ува ёросъёс сенаж дасяны кутскизы ни — 5,3 сюрс тонна гуосы тыремын, чакламын ог 726 сюрс тонна дасяны. Силос борды басьтӥськемын Дэри, Камбарка но Шаркан ёросъёсысь хозяйствоос — ог 3 сюрс тонна люкамын ни. — Арня мында турнаськомы ни козлятникез, — шуэ Пичи Пурга ёросысь «Югдон» СПК-ен кивалтӥсь Фёдор Верёвкин. — Кылем арын кӧня ке ӝегамы но, сенаж модосогес луиз. Соин ик туэ механизаторъёсмес возь вылэ потыны дыртытӥ. Косилкаос дасесь вал. Тракторъёс тупатъямын. Кизёнэз быдтыса, жадемзы ӧз ортчы на, но огзы но уг ӝожтӥсько. Ваньзы валало, ужаны кулэ шуыса. Бусыос шоры учкыса, мылкыд куддыр пуксе ик. Тани козлятник туэ лябгес, но басьтонтэм ӧвӧл. Мукет будосъёс но пушъёзы ай, бусыос воксё пилеш уз кыле шуыса оскисько. Комбайнмес туннэ-ӵуказе тупатом но, ог 2 арня ортчыса, силос дасян борды басьтӥськом. 1 сюрс гектар котыр бусыос пудо сиён дасяны висъямын. 500 йыр скалъёсты сюдоно. Оглом 1 сюрс йыр пудомы. Силос 3-4 толэзьлы сяна тырмымон ӧвӧл ни — та тужгес зол сюлмаськытэ. Зор возьмаськомы. Сотэк будосъёслэн ӝужаны кужымзы уз луы. Елена Сараматова | Иворъёс |
Виталий Пронин Александр Комлев.Визьмо, кышкасьтэм, кужмо воргоронъёс вӧзын ӵуказе нуналлы оскон юнма. Соос бордын шуныт но гань-гань. Атыкай музъемзэс яратӥсь, ӟеч, кышкасьтэм пиосъёсты будэтон сярысь вераськиськом Удмуртиысь военной комиссарен, запасысь полковникен Александр Комлевен. - Александр Георгиевич, тӥ военной семьяын вордӥськымтэ. Озьы ке но быдэс улондэс сӥзиды армилы, военной службалы. - Мон вордӥськи огшоры семьяын. Атае быдэс улонзэ ТЭЦ-ын ужаз, анае бухгалтер вал. Пичи дыръям йырам ӧз но чилектылы военной луон сярысь. Военной училищее дышетскыны пырон сярысь малпан шӧдтэк шорысь 3 нунал куспын лыктӥз. Мон школаме Барнаулын йылпумъяй, нош артысь Кемеровоын, кытын вордӥськи, военной училище вал. Анай-атае та удысэз быръемелы пумит ӧз кариське, валазы: военной училищеысь курсант дышетӥсьёслэн син азязы, дӥсямын, сюдэмын, тӧлэз ӵыжаса, ульча кузя уз ветлы. - Нош Удмуртие кызьы сюриды? - Кемеровоысь училище бере распределениея сюри кунгож сьӧры - Германие. Отчы кыльыны но ӵектӥзы вал, но семьяеным кенешим, Россие берытскыса ик умойгес луоз шуыса. Нырысь службаме нуи Оренбург улосысь Тоцкое черкогуртын. Со вакытэ, 1990-тӥ аръёсы, армия, быдэс кунмы сямен ик, секыт югдуре шедемын вал. Шуг-секытъёс шоры учкытэк, быгатӥ пырыны Москваысь общевойсковой академие. Сое йылпумъяме бере келязы Башкирие. Отысен улон сюрес монэ тодмотэм Удмуртие вуттӥз. Ужаны пыри Удмуртиысь военкоматэ. Озьы та удысын пӧртэм ёзъёсын, должностьёсын 2000-тӥ арысен тыршисько ни. Нош 2007-тӥ арын монэ пуктӥзы военной комиссаре. Быгатонлыкез волятоно ялан.- Военной комиссариат арлы 2 пол - тулыс но сӥзьыл - пияшъёсты армие келянэн выре. Мукет дыръя кыӵе ужен выриськоды? - Зэм но, валтӥсь ужпуммы - 18 арессэс тырмытэм егит пияшъёсты военной службалы дасян, кутон, контрактъя мынӥсьёсын ужан. Озьы ик ми вылын, ожмаськон кутскиз ке, шаерысьтымы вань пыӵал возьыны быгатӥсьёс пӧлын мобилизация ортчытон. Та сяна, ми военной пенсионеръёслы пенсия тыронэн выриськомы на. Бадӟым уж нуиськомы егитъёс пӧлын, соослы Атыкай музъемез яратон мылкыд пыӵатон сярысь сюлмаськиськом, ужаськомы юнармиен, кадетъёсын. Та ужез берыктыны милемлы юртто «Инвалиды войны», «Боевое братство» но мукет ветеран огазеяськонъёс. - Ӵемысь вераськиськом патриотизм, Атыкай музъемез яратон сярысь. Та ужлэн кулэлыкез зэм ик трос-а? - Та пумысен военкоматлэн ужез шоры учконо ке, со кадет классъёсын кусып тупатон гинэ ӧвӧл. Со трос пумо ужрадъёс ортчытъян, кытчы пырисько нылпиос но соослэн анай-атайёссы, дышетӥсьёс, военной комиссариатъёс, ДОСААФ система. Улонын буш интыос ӧвӧл ук: отчы умойзэ уд выжыятӥськы ке, соку ик уродэз пушъе. Асьмеос егитъёсты вордскем музъеммес, кунмес яратыны ӧм дышетэ ке, со борды мукетъёсыз басьтӥськозы. Туж умой, адями вань сюлмыныз анай-атайзэ, вордӥськем дорзэ, кунзэ яратэ ке. Умоен уг лыдъяськы, куке вылӥ кивалтӥсьёслэн нылпиоссы кунгож сьӧрын уло. Со чебер ӧвӧл кадь. Угось ӵапак бадӟым кивалтӥсьёслы, нырысь ик асьсэ улонэнызы, будӥсь нылпиослы шонер улон сюрес возьматоно. Кужмо кун нырысь ик дорзэс яратӥсь кужмо адямиос бордысь кылдэ. Патриотической ужрад дыръя: калыклы - праздник, ожгарчилы - уж.- Школаосын кадет классъёс кылдыло, военнойлэсь сюрессэ бырйисьёс арысь аре тросгес луо. Со вакытэ ик ичи ӧвӧл сурон сапег кутчанлэсь пегасьёс но. - Зэм, военнойлэн удысэз берло дыре троссэ егитъёсты гочатэ. Со бадӟым уждунэн, военнойёслы улон инты сётъямен гинэ герӟаськемын ӧвӧл. Тросаз школаосын кадет классъёс вань ини, отысь нылпиос пичиысен асьсэдыз Атыкай музъемез утисьёсын адӟо. Соос озьы ик сюлэмзы куремъя военнойлэсь профессизэ быръё, кызьы мукетъёсызлэн дышетӥсь, врач, адвокат луэмзы потэ. Армие мыныны пумит луон сярысь ке... Уноезлэн пияшъёслэн сурон сапеглэсь, военной формалэсь пеган мылкыдзы асьсэлэн ӧвӧл - анай-атайлэсь выжем малпанъёс озьы кузёясько. Угось ӵемгес ӵапак мумы-бубыос пиналзэс армие келяны кышкало. Мон малпамъя, сыӵе мылкыдъёс калыкын 1990-тӥ аръёсы кылдӥзы. Соку быдэс Россиын, армиын сямен ик, секыт аръёс вал. Нош али армие мыныны ӵапак вуэмын со вакытъёсы вордӥськем пиналъёс. Туннэ тросэз шугъяськонъёсмы со вакытысь пото, кылсярысь, патриотической воспитанилэн тырмымтэосыз. Туала армия чылкак мукет ни. Собере, государство ваньзэс эшелонъёсын кунгожъёсты утьыны уг келя ук - кунмы пияшлы дышетскыны, тазалыксэ тупатыны, висись мумы-бубыоссэ утялтыны луонлыкъёс сётэ. Нош мугъёстэк армилэсь пеган - со законэз тӥян, сыӵеос кыл кутон улэ кыскемын луыны кулэ. Собере, валаны кулэ, вордскем шаерез утён - со одно ик границаос дорын пыӵалэн сылон ӧвӧл, со паськытгес, бадӟымгес валан. Мон малпамъя, али асьме спортсменъёсмы олимпийской медальёс утыло, соос но Атыкай музъемзэс утё. Асьме специалистъёсмы быдэс Европаетӥ газ кыско, кунмылы пайда потто - соос но утисьёсмы. Удмуртиысь гурт удысын ужасьёс йӧл кыскемзыя быдэс Россиын 3-тӥ инты басьтӥзы. Соос шат ӧвӧл асьме утисьёсмы? Котькудмы бадӟым музъеммес утён вылысь пичи ке но уж быдэстӥськомы. Юнме шорысь уг сётъяло Россиысь но Ужысь Герой нимъёс. Уж - туж бадӟым, секыт ныпъет. Оборона удысысь ветеранъёссэс син азязы возё.Зэм, солдат кышкыт югдуре ӵемгес учыраны быгатэ. Но со понна государство солы трос сётэ. Учке, кыӵе умой условиосын службазэс ортчыто туала ожгарчиос, кыӵе ӟеч техника армиын. Государство трос сюлмаське военнойлэсь улонзэ ӟечомытон сярысь. Призывной пунктэ вуэм егитъёс шуныт, чылкыт дӥсь басьто, ӟеч сисько. Асьме сухпаёкмы быдэс дуннеын тужгес ӟечен лыдъяське. Улӟытэмын спортивной ротаос, отын егитъёс асьсэлэсь быгатонлыксэс волятыны быгато. Али егитъёс мыло-кыдо мыно научной ротаосы. Кылем сӥзьыл гинэ та удысъя службазэ нуыны кошкиз 12 пияш. Тросэз, армилэсь азинскемзэ адӟыса, службазэс контрактъя азинто. - Туала армиез курортэн ӵошатыло ни. Зэм но, туала солдатлы, азьвыл сярысь, тросгес эрик сётӥське кадь. Озьы пияшлэсь солдат пӧрмытыны луэ шат? - Али солдатъёслэн нуназе куазен изён дырзы но вань! Нош серекъятэк ке, туала армиын служба ӟеч радъямын, вакчи дыр куспын пияш басьтэ специальность но дась луэ пӧртэм ужпумъёсты быдэсъяны. Егит мурт басьтэ тактикая, ожез нуонъя тодон-валанъёс, строен ветлыны дышетске. Вань солдатъёслы ыбылӥськонъя норма сётэмын, берло дыре солы висъяськись патронъёс 2-3 поллы гинэ ӧвӧл, трослы будэтэмын. Меӵак вераса, азьвыл 2 ар куспын солдат 2-3 пол пыӵалэн ыбылӥськиз, мукет дыръя казармаын чыры-пыры ужъёсты быдэсъяса улӥз. Али пияш солдатлэсь улонзэ котыр ласянь шӧмъя. - Озьыен, 1 ар тырме зэмос солдатэз будэтон понна? - Та юан пумысен али но трос споръяськонъёс мыно. Но ми валаськомы: туала егитъёс азинскемзыя, тодон-валанъёссыя быдэс йырлы вылӥын 10 ар талэсь азьло службазэс нуэм адямиослэсь. Туалаосыз трос ивор басьто Интернетысь, котырысьтызы адямиослэсь. Егитъёсмы валасагес быръё ини военной профессиосты. Куд-огез, 1 арлы армие мынытэк, 2 арлы контракт гожто но ӟеч уждун басьто. Зэм, отчы куто профессия басьтэмъёссэ гинэ. Службаез одӥг ар карыса, государствомы, мон малпамъя, лыдъя: егит мурт армия сярысь нырысетӥ тодон-валан басьтӥз ни, пӧртэм патриотической ужрадъёсы пыриськыса, школаын ОБЖ урокъёс дыръя. Вуоно солдатъёсын пумиськон.- Берло кӧня ке аръёсты учконо ке, армие кошкем пияшъёслэн лыдзы ичигес луэ. Маин со герӟаськемын? - Шонер, срочной службае кошкемъёслэн лыдзы пумен ичия. Кылем сӥзьыл сурон сапег дӥсяз 1 сюрс 400 адями, солэсь азьвыл та лыдпус 1 сюрс 500 пала вал. Государство туала армиез тырмытэ контрактникъёсын. Соос арысь аре тросгес луо. Кин ке шуоз, оло, армиез быдэсак контрактникъёс чотын гинэ возёно. Но мон малпасько, государство та ныпъетэз вормыны узгес быгаты на, угось армия возьыны туж трос коньдон кошке. Эшшо ке, ваньмыз тазалыксыя тупась пияшъёс армиын каданы кулэ. - Али чылкак таза адямиос ӧвӧл ни, шуо. Секытгес ик йӧтэ, дыр, призывникъёс ласянь пуктэм планэз быдэстыны? - Удмуртия - аспӧртэмлыко улос. Асьме дорын малы ке, огъя Россиез учконо ке, тазалыксыя армие мыныны тупась пияшъёс 9-10 процентлы ӧжытгес. Шуом, кунамы 78 процентэз егитъёс служба ортчыны тупало, нош Удмуртиын та лыдпус кема аръёс ӵоже 65-68 процент вылын возиське. Соин ик Удмуртиысь Тазалыкез утёнъя министерствоен валче призывникъёсъя планэз секытэн быдэстӥськом. 9-тӥ Май парад дыръя.- Армилэсь пеганы мылкыд карисьёс пӧлын кузьмаськисьёс но планэз быдэстыны люкето, дыр? - Кузьмаськонэн нюръяськон - военкоматъёслэн ужпумзы ӧвӧл. Но ог 5 ар талэсь азьло, зэм, вал сыӵе учыр военкоматын ужась враченымы. Со армилэсь пегась пияшъёс чотын узырмыны малпам. Но кырсь ужез шараяськиз, со кыл кутон улэ кыскемын. Кузьмаськонъёсын герӟаськем учыръёсты алон вылысь вазиськыны кулэ Югдурез утёнъя министерствое но военной прокуратурае. - Та арня пумын воргоронъёс Атыкай музъемез утисьёслэсь нуналзэс пусъё. Тӥ понна кыӵе со праздник? Кызьы пумиталоды асьтэ пӧлады? - Малпасько, 23-тӥ февраль - погон нуллӥсь ваньмыз адямиос понна бадӟым праздник. Мон понна но со данъяськон нунал. Туэ 100 ар тырме Советской армилэн кылдэм дырысеныз. Ми сое быдэс Россиен пумиталом. 100 ар куспын кыӵе зол воштӥськиз асьме армимы. Али отын ӟеч военной техника, со Сириын пуромем ожмаськонэз дугдытыны юрттӥз, кӧня адямиослэн улонзы утемын. Удмуртиын поттэм ож тӥрлыкез Россиын гинэ уг, кунгож сьӧрын но кулэ каро, дунъяло. Кӧня ке ар талэсь азьло военной удысын беспилотникъёс чиньыен лыдъямон вал, нош али соос троссэ секыт ужпумъёсты быдэстыны юртто. 23-тӥ февралез пусъён чотын ортчытомы пӧртэм ужрадъёс, отчы ӧтёмы но ӟечкылаломы оборона удысысь адӟем карымон муртъёсты, ветеранъёсты. Трос ужрадъёс чакламын пиналъёслы. Александр Комлев: Армия нырысь ик монэ дышетӥз сётэм кылдэ пумозяз вуттыны, тыныд оскем ужез ӟеч быдэстыны, ваньмон дырез дунъяны.- Патриотизм пичиысен кутске: анай-атайдэ яратон, дор палъёстэ гажан бордысен. Нош тӥ ошмесо шаере лыктэмды дырысен вуиды-а яратыса Удмуртиез? - Мон вордӥськи Кузбассын, отын одӥг кадь фамилиен адямиосты туж шер пумиталод. Удмуртие лыктыса, туж пайми: татын сомында Комлевъёс вылӥллям. Соин ошмесо шаер мон понна кыӵе ке мурт инты ноку ӧз потылы. Пӧяськысал, дыр, шуысал ке: Удмуртиез яратӥ, татын вордӥськем но будэм мурт сямен. Но мон татын улӥсько ини сомында ар, кӧня мукет интыын ноку ӧй улылы. Мон туж гажасько республикамес, татын улӥсь ужез яратӥсь адямиосты, мыным туж кельше Ижкармы, сюлэмме нырысетӥ нуналъёсысен басьтӥз татысь кылын вераны луонтэм чебер инкуазь. - Тӥ 30 арлэсь кема ини ужаськоды оборона удысын. Марлы тӥледыз дышетӥз армия, военной улон? - Армия нырысь ик монэ дышетӥз сётэм кылдэ пумозяз вуттыны, тыныд оскем ужез ӟеч быдэстыны, ваньмон дырез дунъяны. - Вералэ семьяды сярысь. Нылпиосты асьтэ удыстыя вамыштӥзы-а? Маин яратӥськоды вырыны ваньмон дыръя? - Семьяе туж огшоры, инмысь кизилиосты кутыны ноку ӧм тыршылэ. Кузпалэным будэтӥмы 2 пиосмес. Бадӟымезлы тазалыкезъя армие ветлыны ӧз кылды, али тырше аслэсьтыз бизнессэ азинтыны. Покчиез пимы сурон сапег мерталляз. Али Удмуртиысь Кыл кутытонъя управлениын службазэ нуэ. Кузпалыным ум ӵыдӥське внукмылэсь но внучкамылэсь. Ваньмон дыръямы туж яратӥськомы Удмуртиез котыръяны. Туж кельше Кам шурмы. Со гань-гань луэменыз, син сузёнтэм ӧръяськеменыз кужым сётэ. Ангелина Снигирёва Туспуктэмъёсыз геройлэн | Улон-вылон |
Виталий Пронин 26-тӥ декабре Кун Кенешлэн сессиез ортчиз. Депутатъёслы но ведомствоослэн кивалтӥсьёссылы вазиськонэн потӥз Удмуртилэн Тӧроез Александр Соловьев, шаермес 2017-тӥ арын азинтонъя ужпумъёс пуктӥз. 29-тӥ августэ Юкаменск ёросысь Шафеево гуртын усьтӥськиз выль ФАП.Аналтэм 212 сюрс гектарез кизёноАлександр Соловьев пусъемъя, 2016-тӥ арын Удмуртия азинскон сюресаз эшшо одӥг бадӟым вамыш лэсьтӥз. Кылсярысь, туэ шаерамы кыскыны быгатӥмы ог 85 миллиард манет тыр инвестициос. 2017-тӥ арын та лыдпусэз тыршоно 90 миллиардозь вуттыны, шуэ Тӧро.Ужано моногородъёсын улонэз ӟечомытон бордын. Моногородъёсты азинтонъя федерал фондэ 2017-тӥ арын куриськонъёс ыстоно. Соку Сарапул, Вотка, Глазов городъёсы федерал бюджетысь уксё кыскыны луонлык кылдоз.Лэсьтӥськон, промышленность, энергетика, гурт удысъёс азинскыны мед быгатозы шуыса, республикалэн бюджетысьтыз 1 сюрс 700 предприятилы юрттэт сётыны пӧрмиз. Субсидиос азьланяз но луозы. Бадӟым саклык висъяськоз импортозамещениен вырисьёслы.Асьмемыз асьмеос сюдыны быгатӥськом. Туэ 17 сюрс скаллы инты лэсьтэмын. Гуртын таӵе зол пуктӥськонэз ӧм адӟылэ на. Адямиос ужаны дасесь, шуэ А. Соловьев. Туэ 743 сюрс тонна йӧл люкаськоз. Чакламын вал 750 сюрс тонна кыскыны. 2017-тӥ арлы ужпум пуктэмын: кысконо 765 сюрс тонна йӧл. Но со понна басьтӥськоно аналтэм музъемъёсты гырон-кизён борды. Асьмелэн ог 212 сюрс гектар вылын жаг будэ. Вань гыроно-кизёно бусыос пӧлысь со 15 процентэз. Со музъемъёсын кӧня пудо сиён дасяны луоно. Соин ик матысь толэзь ӵоже Гурт удысъя но сиён-юонъя министерство ёросъёсын ӵош бусыоссэс паськытатонъя план лэсьтыны кулэ.Калыклэн гуртын ужаны но улыны мылкыдыз медло шуыса, улон-вылонэз умоятон сярысь сюлмаськоно. Гуртъёсысь 56 процентэз культурая юртъёс тупатъямез-выльдэмез кулэ каро. Правительстволы вазиськемын укноосты но липетъёсты вошъян ужез ӝоггес ортчытыны.2017-тӥ арлы Удмуртилэн Сюрес фондаз ог 5,5 миллиард манет люкаськыны кулэ. Чакламын 49 иськем выль сюрес кисьтыны. Уноез соос пӧлысь - гуртъёсын. Со сяна, 69 иськем сюресэз тупатъялозы. Муниципал кылдытэтъёслы субсидия висъяськоз сюресъёссэс лэсьтыны. Жаляса верано, сюрес лэсьтӥсьёс туэ 600 миллион манетэз уже кутыны ӧз быгатэ. Та коньдонэз берен берыктоно. Азьланяз таӵе учыръёс медаз луэ ни, чурыт вераз Тӧро.Усьтӥськоз 4 школаТуэ ӝутэмын 615 квадрат метр улон инты. Кылем арын сярысь, со 5,3 процентлы уногес. «Егитъёслы квартира» программая висъямын 141,5 миллион манет, 566 семья улон интызэ умоятыны субсидия басьтӥз ни.Со сяна, куашкан калэ вуэм коркаосын улӥсьёсты интыянъя уж мынэ. 173 адями выль но шуныт квартираосы выжиз ни. 2017-тӥ арын программа йылпумъяське. Соин ик А. Соловьев куриз: пуктӥськон ужез малпаськыса лэсьтоно, нокин ӝоже медаз кыльы.Жаляса верано, берло дыре йылӥзы пӧяськеме кылем дольщикъёс. Тужгес но секыт югдуре шедемын Иж городын но Дэри ёросын пуктӥськись коркаосы квартираос басьтэм муртъёс. Правительстволы матысь дыре ик малпаськоно, кызьы югдурысь потоно, маин но кызьы адямиослы юрттоно, шуиз А. Соловьев.Со дыре ик вунэтоно ӧвӧл мукет пуктӥськон объектъёсты. Шаерысьтымы школаосын 28 сюрс пинал 2-тӥ сменаын дышетске. Ваньмыз пӧлысь со 17 процентэз. Матысь дыре соос но ӵукнаысен дышетскыны кулэ ини. Выль дышетскон интыос кылдытон сярысь федерал программая Ижысь «Столичный» микрорайонын али ӝутӥське 825 интылы чаклам школа. Городын эшшо одӥг школа пуктӥське. Со сяна, лэсьтӥськон ужъёс мытэмын Можгалан но Алнашын. Та школаос усьтӥськыны кулэ вуоно арын.Экономикаын кризис ке но, спортлэсь инъетсэ юнматыны пӧрмиз. Кылсярысь, Эграын куас база лэсьтэмын, Сарапул ёросысь Сигаевоын ӝужаз стадион, выльдэмын Ижысь «Торпедо» стадион. Азьланяз школа котырысь стадионъёсты лэсьтон борды кутсконо. Вуоно арын 3-зэ ке но усьтоно. Со сяна, Ижысь Калашников проспектын Единоборствоосъя дворец ӝутонъя ужъёсты азинтоно.3 аресозь нылпиосты садъёсы интыяны пӧрмытӥмы, но табере покчиоссэ интыян сярысь сюлмаськоно. Та ласянь Правительстволэсь ӵектонъёссэ возьмасько, шуиз А. Соловьев.Кылдоз 22 ФАПТазалыкез эмъян удысэз азинтон вылысь шаерамы туэ ӝутэмын 25 фельдшер-акушер пункт. Усьтӥськизы соос 22 ёросын, 2-ез - Ижын. Вуоно арын чакламын эшшо 16 ёросын 22 фельдшер-акушер пункт усьтыны. Соин валче котькуд ёросын ФАП улэ висъяно музъемез чакланы, кулэезъя документъёс лэсьтыны косэмын.Берло 10 ар ӵоже туэ нырысьсэ рос-прос выльдэмын «скоройёс». Басьтэмын 106 машина. Быдэс паркез учконо ке, со ӝыныез луэ. Вуоно арын но та ужез азинтоно.Шаерамы кулӥсьёслэн лыдзы кулэсме. Туэ, кулӥсьёс сярысь, 2 сюрс 40 пиналлы уногес вордскемын. Котьма ке но буйгатскыны уг яра. Тазалыкез утён удысын азинтӥське вылӥ технологиосты кутон. Соя 3 сюрс 732 мурт юрттэт басьтӥз ни. Озьы тужгес секыт висисьёсты бурмытыны, улонзэс капчиятыны пӧрмиз. Вуоно арын та удысэз эшшо но юнматоно. Озьыен, шаермылэн палэназ потатэк но, уногес адями эмъяськыны быгатоз.Со сяна, 2017-тӥ ар сӥземын луоз лек пыктосъёсты алонлы но соосын нюръяськонлы.Туэ 11 толэзь ӵоже шаермылэн бюджетаз промышленность но мувӧй кыскон удысын ужась предприятиослэсь ватсаса лыктӥз 5 миллиард манет. Та шӧдскымон юрттэт сётӥз. Кадръёсты кулэстэмен, шыръяны луиз 1 миллиард манет. Расходъёсты чакланъя, доходъёсты йылтонъя эшшо ужано на. Азьланяз но кун но муниципал служащийёсты кулэстон сярысь малпаськоно. Ог 10 процентлы шымыртӥськоно на.Туэ ведомствоослэсь но министерствоослэсь ужамзэс нимысьтыз эскеризы. Вуоно арын но сыӵе ик эскерон радъямын луоз. Со сяна, ёрос йыръёслэсь но макем пайдаё ужамзэс чаклало.- Нокинлы но зарни гурезьёс сӥземмы уг луы. Но вормонъёсмес утьыны но азинтыны асьмеос дэмен кулэ, - вазиськиз Тӧро.Елена Сараматова | Улон-вылон |
Виталий Пронин 17-тӥ оштолэзе Удмуртиысь учкисьёсты паймытӥз Екатеринбургысь Сергей Смирновлэн эксцентрик-балетэз. Концерт ортчиз Удмурт филармониын искусствоосъя «П. Чайковскийлэн дор палъёсаз» фестиваль улсын. Фестиваль Удмуртиын 62-тӥзэ ортче. Туэ со усьтӥськиз 13-тӥ оштолэзе Воткаысь «Юбилейный» культурая дворецын Санкт-Петербургысь кун академической капеллалэн концертэныз. Нош Екатеринбургысь эктӥсь труппа П. Чайковскийлы сӥзем фестивале 2-тӥзэ пыриськиз: Ижкаре соос вуылӥзы ини 2017-тӥ арын. Туэ эксцентрик-балет 2 постановка возьматӥз: «Чусовская тетрадь» но «Собрание сочинений». С. Смирнов верамъя, «Чусовская тетрадь» постановка та дырозь огпол гинэ Сочиын возьматэмын вал. Эктон бордын али но ужало на. Но С. Смирновлэн сое Удмуртиысь калыклы возьматэмез потӥз, угось отын удмурт кырӟан чузъяське. — Асьмеос, Урал палан улӥсь калыкъёс: ӟучъёс, бигеръёс, удмуртъёс но мукетъёсыз - ваньмы одӥг пуртыын пӧзиськом, - вера С. Смирнов. - Асьмемыз огазеясь культура матын, туж матын луэ. Удмуртилэн лымшорысьтыз ми шедьтӥм туж тунсыко кырӟась Глафира нимо песянаез. Мон но, крезьгур понна кыл кутӥсьмы но солэн куараезлы синмаським. Вашкала кырӟанэзлэн пуштросэз но туж мур: улон шур, гумыр, ӝог ортчись егит дыр сярысь. Нош Чусовая шур - со асьме палась Волга. «Чусовская тетрадь» - зэмос спектакль. Эктӥсьёслэн мугоръёссы, тыл, вужеръёс но крезьгур пӧрмо йӧспӧрэм кыллы. Со кылын С. Смирновлэн эксцентрик-балетэз вера бадӟым кунмылэсь историзэ, возьматэ ӟуч литератураысь «пичи адямиез». Кунмылэн историысьтыз секыт вакытъёс - война, сютэм аръёс, репрессиос - котькуд адямиез вӧсь каризы. Но нимаз адямилэн вал на аслаз адӟонэз, кайгуэз, шудэз. Озьы ке но ваньмыз ортче. Ваньзэ тае эктӥсьёс быгатыса возьматӥзы дырекъясь чиньыосынызы, зуркыт выремъёсынызы, чигиськись кадь мугоръёсынызы. Озьы, туала эктонэз учкыса, Ф. Достоевскиез лыдӟем кадь потӥськод. «Собрание сочинений» постановкаез эктон миниатюраос кылдыто. Котькудӥз нимысьтыз историез вера - яратон но вожъяськон, ыштон но шумпотон сярысь. Огазьын соос улонлэсь куӵо туссэ возьмато. — Эктонъёсы шӧдонысь кылдо, интыен-интыен уйбыртонлы но тупало, - вера С. Смирнов. - Мон азьвыл академической но, калык эктонъёсын но асме эскери. Вань тодон-валанме ужам кутӥсько. Труппаям артистъёс пӧртэмесь: пӧлазы калык эктонъёсын вырисьёс но, гимнастъёс но, спортсменъёс но вань. Эктыны быгатонлык кулэ, но со валтӥсез ӧвӧл. Эктӥсь нырысь ик тунсыко адями мед луоз. Егит дыръяз С. Смирнов военной ансамбльын калык эктонъёсын вырем. Соку сое синйылтэм Удмуртиысь «Италмас» ансамбльлэн балетмейстерез Александр Исупов но Ижкаре ӧтем. С. Смирнов Удмуртие мыныны дасяське вылэм ини, но соку сое дышетӥсе чортӥллям. Со малпам: дышетон удысын ужаны пӧрмытӥ ке, дышетӥсе кылё, ӧй ке - Ижкаре мыно. Удмуртие С. Смирнов вуиз ини дано эктӥсь луыса, аслаз труппаеныз. Та дырлы соос пӧртэм кунъёсы вуылэмын, нош хореограф но солэн эксцентрик-балетэз «Зарни маска» театральной премиез трос пол басьтэмын. Анастасия Шумилова Туспуктӥз Владимир Исупов | Лулчеберет |
Виталий Пронин Туннэ, Универсиадалэн Тыл эстафетаез мынон дыръя, Ижкарысь куд-ог ульчаостӥ транспорт понна ворсалозы 13.00 часысен 14.30 часозь. Транспортэн ворттылыны уз лэзе Студенческая, Вормонлы 30 ар, Лихвинцев, Красногеройской урамъёс кузя. Огдырлы ворсалозы Киров ульчалэсь бур палзэ, Песочнойысен кутскыса Удмурт урамозь; машинаен ветлыны уз луы Удмурт урамлэн бур палтӥз, Киров урамысен Совето ульчаозь; озьы ик Пушкин урамтӥ, Совето ульчаысен Киров ульчаозь.Тыл эстафетае пыриськисьёс Ижкартӥ ог 6 иськем ортчозы. Ужрад дыръя митинг луоз, 14.30 часын Шор площадьын Универсиада тыллэсь ӵашазэ ӝуатозы.Туспуктэмез: m.ruvr.ru Теги: Универсиада | Иворъёс |
Виталий Пронин Бакчаосын но юртъер котырын утялтӥськон вакытэ жуг-жагез сутыны лэземын ӧвӧл. Спасательёс нимысьтыз вазисько гуртын улӥсьёслы, гараж но сад-бакчаос возисьёслы: утялтӥськиськоды ке — валаса. И. Кузнецов но "Южный" СНТ-ысь возьмаськись Людмила ТарасоваТуспуктӥз Валентина ЕмельяноваМЧС-ыськышкытлыклэсь утиськонъя но тылпуэзалонъя ёзэн кивалтӥсьлэн воштӥсезАндрей Татаркин ивортэмъя, шаерамы383 пол тылпу гомаз ни, кылем арысь тавакытэн ӵошатыса, 26-лы ичигес. Со вакытэ37 мурт бырыны шедиз, кылем арын сярысь,14 муртлы тросгес, 28 мурт сӧсырмиз, таизлыдпус но, кылем арын сярысь, 4-лы тросгес. Спасательёсало: кӧс турынэз сутыны уг яра. Солэсьбадӟым ыштонъёс адӟоно. Кылсярысь, кылемарын тулыс ӵоже шаерысьтымы спасательёсӝуась кӧс турынэз 353 пол кысӥзы, эшшо449 пол — ӝуась жуг-жагез. Тужгес пӧсьйӧтӥз май толэзьлэн кутсконэз. Дэриёросысь Якшур гуртын бадӟым тылпу вал.Юртъер котырзэ утялтӥськись мурт жагзэсутэм, тӧло куазен тыл коркаяз вуиз,бускелезлэн но юртъерез сутскыны шедиз.«Колюшево» сад-бакчаын огкутскемен 3корка пеньлы пӧрмиз. Таяз учыре воргоронкорт гумыосты пилаен вандылэм но,тылгизьыос кӧс турын вылэ усьылӥллям.Воргорон, коркатэк кылем сяна, артэулӥсьёсызлы 670 сюрс манет тыриськиз на. Та вие нобусыосысь лымы шунаса ӧз вутты на, ношСарапул но Дэри ёросъёсын, Вотка городынкӧс турын ӝуаз ни. Та арня кутсконынгинэ турын гомаз Дэри ёросысь Шабердыно Люк-Шудья гуртъёс котырын, озьы иктылпу потӥз Ижысь Ленин ёросысь одӥгазсад-бакчаын. Шаерысьтымыпожарной инспекторъёслэнужзы лачак: тылпу кысыны потам сяна,калык пӧлын валэктон уж нуо, бадӟымобъектъёсты (нылпи садъёсты, школаосты,больницаосты, мукетъёссэ) эскеро,сад-бакчаосын но вуылыны тыршо. ИжысьЛенин ёросын 2-тӥ арзэ инспектор луысаужа Илья Кузнецов. Ёросазы 18 сад-бакчаос,инспекторъёс котькудаз арлы одӥг полке но вуылыны тыршо, югдурез эскеро. — Кылемар ӵоже ёросысь сад-бакчаосын 15 полтылпу гомаз, 2 мурт быриз, — шуэ инспекторИлья Кузнецов. — Тылпу ӵемысь потэ уродезъёслы но пилиськем плитаослы луыса,нош куд-ог дыръя асьсэос но адямиосянгыш луо, кылсярысь, кудӟыса кысымтэтамак пумен умме усё. Жуг-жаг сутӥсьёсно шедё. Бадӟым штрафъёс но адямиостыуг кышкато, лэся. Туэар куспын гинэ Ленин ёросысь сад-бакчаосын3 пол тылпу гомаз ни, берлоез учыр вал6-тӥ апреле «Южный» СНТ-ын: корка ӝуаз,2 мурт сӧсырмиз. Татын ужась сторожЛюдмила Тарасова ивотэмъя, 17 ар ужатозяз,таиз 3-тӥез тылпу. Бакчаязы 260 участоклыдъяське, со пӧлысь 70-аз быдэс ар ӵожеуло. Котькуд юртын ву вань, та вие газкыскон мынэ. Адямиос юртъер котырзэсутялтыса возё. Бакчаязы вулы бадӟымбекчезы вань. Со сяна, котькуд участокын200 литръем вышкы возьыны куремын,куд-огезлэн огнетушителез но вань.Матысь дыре массиве эшшо одӥг бекчепуктыны малпало. Бадӟым тылпу потондыръя, пе, вулы кыдёке ветлоно медазлуы. Валентина Емельянова | Югдурез утён |
Виталий Пронин Бырыны шедиз 1 мурт - ог 39 аресъем нылкышно.Эскеронъёс возьматӥзы: пуштӥз газ. Кышкыт учыр луэм интые ӝегатскытэк потӥзы спасательёс, югдурез утисьёс, следовательёс. - Коркась калыкез поттыны кулэлыкез ӧй вал, - веразы город администрациын. - Газ пуштэм бервылын тылпу ӧз гомӟы, коркалэн борддоръёсыз ӧз зуркалэ. Пильылӥськизы укно пиялаос гинэ. Та вакытлы тодмо луиз: бырыны шедиз 1 мурт - ог 39 аресъем нылкышно. Правительстволэн Тӧроез Ярослав Семёнов верамъя, квартиралэн кузёез со уг луы вылэм, семьяеныз мурт патерын улэм. Нылкышнолэн 4 пиналъёсыз кылизы, 3 бадӟымъёсыз - школьникъёс, пичиез нылпи садэ ветлэ. Анайзы бырем сярысь тодмо луэм бере, нылпиосын соку ик ужаны кутскизы психологъёс.Мар муген пуштӥз газ - эскеронъёс мыно. Элина КумачёваТуспуктэм: vk.com (Анна Федотова) | Югдурез утён |
Виталий Пронин Тимофеев кузпалъёсЕлена Тимофеева - Пичи Пурга ёросысь Куреггуртысь нылпи садэн кивалтӥсь. Сайкыт, небыт куараё паймымон нылкышно. Россия Федерациысь дышетон удысысь дано ужась.- Вордски мон Пичи Пурга ёросысь Курег казармаын (чугун сюрес вылын ужасьёслы пуктэм коркаосын ульчаез озьы шуиллям). Семьямы бадӟым вал - вить нылпиос, ваньмы ик кырӟаны, арган кысканы, эктыны мыло-кыдоесь. Атаймы арганэн шудэ, анае но пинал дыръяз кияз кутылэ вылэм.- Елена Ивановна, нош тӥ ку кутскиды крезьгурен тунсыкъяськыны, арган борды ик кырмиськиды-а?- Школае мыныса, крезьгуръя урокъёсты туж яратылӥ. Нош арганэн шудыны дасэтӥ классын гинэ дыши ай. Мынам вынъёсы но, сузэре но арган борды бурмемын. Тани сузэре - Ольга Зайцева - нылыным Лариса Тимофееваен (Петроваен) ӵош «Айкай» театрын ужало. Вася выны, 1-тӥ классын дышетскыкуз ик, Москвае но вуылэмын, арганэн шудыса. Москвичъёс, пе, паймыса учко аслэсьтыз бадӟым арганэз кыскась пияш шоры, «этот хлопчик сам играет, что ли?» юало, пе. Милемыз нокин но нимысьтыз шудыны ӧз дышеты. Туж кельше вал мыным, кызьы атае удмурт эктон гуръёсты капчияк гинэ пуктэ, пыдъёс асьсэос эктыны курисько, таизлы сыӵе вожъяськылӥ. Соин, вылды, мон но эктон гур бордысен ик кутски. Нотаосты кылэмея-шӧдэмея утчасько вал. Собере сюанъёсы но шулдыртылыны ӧтчазы ни.- Нош мар муген филология удысэз бырйиды, Удмурт кун университетэ вамыштӥды?- Университетэ мынӥ «Чипчирган» ансамбль понна. Сокем отчы ветлэме потэ вал. Студент вакытме малпасько ке, йырам утыр ик берганы кутске «Чипчирган». Ансамбле куриськыны мынӥ но, быгатэмме возьматыны косӥзы. Арганэн шудыны быгатӥсько шуыса, кытысь ке тодӥллям ни. Кырӟаны косӥзы на - тазэ мон копак уг пӧрмытӥськы ук, малпасько, нёшто уз басьтэ? Кутӥзы - сюрес усьтӥз ӵапак арганэн шудыны быгатэме. Кытчы но ӧм вуылэ ансамблен!!! Кыӵе но учыръёсы ӧм сюрылэ.Одӥг пол Чувашие ветлӥм. Новочебоксарск городын шудыкум, вӧзам пуны пуксиз но ну, кырӟа ук! Нош огаз колхозын клубзы уг ужа, тылзы, пе, кысэмын. Куазь югыт вал али, шуныт. Кырын, пе, кырӟалэ-эктэлэ. Сцена ӝужыт, медам усе шуыса, кирпичъёс пуктылӥзы но визьмазы: татӥ-татӥ ветлыны уг яра. Нош ми эктӥськом ук! Тапыртон вискын огезлэн нылмылэн пал пыдыз пулъёс вискы кошкиз. Таӵе дыръя кырӟалод на, пе - гориськом. Выльысь кырӟаны кутскиськом но - мукет нылашмылэн серемез потэ, нош ик гориськом. Одӥг кырӟанмес, ньыль пол-а, мар-а кутскыса, мырдэм йылпумъям. Та учырез Розита Андриановна Анкудинова, «Чипчирган» ансамблез кылдытӥсь но кема аръёс ӵоже кивалтӥсез, ансамбльлы сӥзем книгае но гожтэм вылэм.- Озьыен, Инмарен сётэм быгатонлыктэс Розита Андриановна шараяны тыршем...- Озьы луэ, мон ноку но сое вунэтыны уг быгаты. Улонысь кошкиз шуыса ивор вуиз но - синкылиосме дугдытыны ӧй ни быгаты. Весяк улоз малпасько вылэм-а, мар-а. Кыӵе со нотной грамоталы милемыз дышетыны турттэ вал. Улонады со кулэ луоз ай, берло валалоды, шуылӥз. Ӧз янгыша. Макем паймымон кышномурт вал со! Выжыезъя ӟуч адями пыӵатыны быгатӥз удмурт культураез, сямъёсыз гажан мылкыд. Малпасько, солы луыса но мон адямие потыны быгатӥ.- Артист луыны мылкыдды ӧз-а кылды?- Ӧз, ӧз. Артист луыны ноку ӧй малпалля. Сокем кепырась-а, мар-а мон. Сцена вылын сомында эктыса-кырӟаса но, мон нокызьы но возьдаськонме ӧй вормы.Университет бере ужан сюресэ туж огшоры кутскиз. Роно ыстэмъя одӥг ар ужай Пугачёвоысь школаын, ӟуч кыллы дышетӥ.Пичи Пурга районысь Куреггуртэ ик бызи но - гуртысь калыкез коллективе люкай. «Чипчирган» бере таӵе самодеятельной коллективен кивалтыны быгатӥсько вал. Туж трос адями - 40 пала - мыло-кыдо ветлӥзы. Клубмы но ӧй вал. «Конюховка» шуо милям, отын люкаськылӥмы. Собере клубмы но кылдылӥз, отын ужаса вуттӥм. Сыӵе мыло-кыдо ужан вакытамы Эстоние фин-угор фестивале но потаммы вань. Нош 1985-тӥ арын Куреггуртысь нылпи садэн кивалтыны кутски.- Кырӟась-верась муртлы удалтэ, вӧзаз сыӵе ик адями тупа ке...- Эн но вера. Картэ ачим кадь ик - кырӟалоз но, эктоз но. Ивиеным кузпалъяським дышетсконме быдтэме бере. Ар ортчыса, Алёшамы вордӥськиз, эшшо кык но ӝыны ар улыса, Лариса нылмы кылдӥз на. Картэ мынам туж умой, лякыт. Тани монэ быдэс улонмес ини доча шуэ, со понна Ларисалэн но мукет нимыз - кенак.Нылпиосы пичи дыръя мынам ӵапак тужгес азинлыко ужан вакытэ вал, дыр. Пӧртэм конкурсъёсы потамы. Нылпиосылэн но Инмарен сётэм быгатонлыксы вань. Тани Ларисамы кык арескын сцена вылэ потӥз. Витетӥ классэ со мынӥз ни Иже - республикаысьтымы усточи нылпиослэн школа-интернатазы. Собере крезьгуръя училищеез быдтӥз, табере «Айкайын» ужа.Алёшамес крезьгурлы нимысьтыз дышетскыны нокытчы но ӧм ӝуткалэ. Шӧдонэз солэн инкуазен сётэмын. Куараез туж паськыт. Мугорыз пичи ӧвӧл, но куддыръя туж паймоно: кытысьтыз та куаразэ поттэ? Пӧртэм инструментъёсын шудэ: арган но, гитара но, флейта но кияз кутылэ. Студент дыръяз «Чипчирганэ» ветлӥз. Собере, Баграш-Бигра школаын ужаны кутскемез бере, Пичи Пурга районысь «Зарни шеп» ансамбле эшъёсыныз ӵош пыриськиз. Али Баграш-Бигра школалэн директорез.- Табере тӥ песянай но ӵужмемей ни. Нылпиосты асьсэлэсь пиналъёссэс тӥ сямен удмурт культураен герӟало-а?- Ой, Лёшамы удмуртлык понна туж висе. Ларисамы но удмурт вераськыны дышетэ. Нылы семьяеныз городын улэ, пичи пиенызы удмурт верасько, вӧзысьтызы ӟучъёс талы, пе, дотово паймо. Нош мынам малпанэ одӥг: удмуртлы адямие потыны анай кылэз ик юрттэ.- Нош нылпи садын удмурт кылэз кызьы пыӵатӥськоды?- Милям Куреггуртмы ӟучомемын ӧвӧл. Садике ветлӥсь нылпиосмы - удмуртъёс. Соос ми доры удмуртэсь лыкто, удмуртэсь ик кошко. Удмуртлык понна нимысьтыз ум выриське - со милям нуналмысь ужмы, шулдыръяськон-а со, концерт-а - татын удмурт кырӟанъёс, кылбуръёс. Школаен туж кенешыса ужаськом. Ачим ик крезьгуръя занятиос но нуисько. Сюлмаськонэ бадӟым: пичи арганъёсы аламаесь ини, быремын. Верасько ке, ваньмыз сётом-сётом шуо, но арган мон дорозь ӧз на вуы.- Тӥ зэмос удмурт нылкышно, котьку ветлӥськоды удмурт дэремен.- Мон туж яратӥсько удмурт дӥськутэз, удмурт ужрадъёсы удмурт дэремен ветлыны тыршисько.Анжелика Петрова Теги: Баграш-Бигра ПичиПурга РозитаАнкудинова Чипчирган | Лулчеберет |
Виталий Пронин «Удмуртия» телерадиокомпанилэн кивалтӥсез М. Городилова.«Удмуртиез» шедьтоды 21-тӥ кнопкаысь Апрель толэзьысен телевизор пультлэн 21-тӥ кнопкаысьтыз шедьтыны луэ «Удмуртия» телеканалэз. Кыӵе со канал, мае отын возьмато, валэктэ «Удмуртия» телерадиовещательной компанилэн кивалтӥсез Марина Городилова. - Ми ивортылӥм ни вал, «Удмуртия» телекомпания дунтэк кабельной телеканалъёс пӧлы сюриз шуыса. Телевизор пультысь 21-тӥ кнопка табере «Удмуртия» телеканал борды юнматэмын. Марина Эдуардовна, вералэ вал, кызьы та ужпум радъяськиз.- Туэ 22-тӥ феврале компанимы пыриськиз Россиын дунтэк телеканалъёсыз быръёнъя вожвылъяськонэ. Та конкурсын ми вормим. Со понна трос ужано луиз. 4 ар талэсь азьвыл, куке валамы, телевидение цифровой амалэ выже шуыса, выльдӥськон ужъёсмес кутским: универсальной лицензия басьтыны пӧрмытӥм, кулэ луись оборудование, программаос басьтӥмы, со сяна, ужасьёсмы тодон-валанзэс будэтӥзы, дышетскизы. Озьы 1 но ӝыны ар талэсь азьло кабельной телеканалъёс пӧлын кылдӥз 24 час ӵоже ужась «Удмуртия» телеканал.- Цифровой амалэ потон кунамы кемаласьгес мынэ ни.- 2009-тӥ арын Россиын эфирной телевидениез цифровой амалэ поттыны кутскизы. Солы инъет луиз Россиысь Правительстволэн 2009-тӥ-2015-тӥ аръёслы телерадиовещаниез азинтон сярысь программаез. Та программа быдэсъяськемъя Россиысь калык быгатоз дунтэк телеканалъёсыз цифровой амалэн учкыны.- Уноез телевизор учкисьёс кылӥллям ни мультиплекс сярысь, но ваньмыз ик уг на валало, ма со сыӵе.- Мультиплекс - одӥг цифровой пакетэ телеканалъёсты огазеян. 2015-тӥ арын аналоговой (огшоры антеннаен ужась) каналъёсыз кысылыны кутскизы. Али 2 цифровой мультиплекс кылдытэмын: дунтэк каналъёс но коммерческой телеканалъёс. Нырысетӥез мультиплекс кылдытэмын бюджет чотын. Отчы пыризы 10 телеканалъёс: «Нырысетӥ канал», «Россия 1», «Россия 2», НТВ, «5-тӥ канал», «Россия Культура», «Россия 24», «Карусель», «Россиысь общественной телевидение» но ТВЦ. Кыкетӥяз - СТС, ТНТ, РЕН ТВ, «Домашний», «Спорт 1», «Спорт Плюс», «Звезда», «Мир» но «Муз-ТВ». Дунтэк 20 каналъёсыз котькыӵе телевизорысь учкыны луоз. Со понна телевизор пушкын приставкаез (декодерез) одно луыны кулэ.- Кызьы ортче элькунамы цифровой амалэ выжон?- Удмуртиысь 70 процентэз калык цифровой каналъёсыз учке ни. Кызьы верай вал ни, кинлэн телевизораз вань нимаз приставкаез, соос быгато дунтэк 20 федеральной каналъёсыз учкыны. Но приставка вӧзы одно ик антенна кулэ. Городын улӥсьёс телевизорез кабель пыр учко, соослы приставка но, антенна но басьтыны кулэез ӧвӧл. 21-тӥ каналэз озьы ик дунтэк учкыны луэ. 80 процентэз гуртоос телевизор учко спутник пыр, кылсярысь, «Триколор» но «Телекарта» пыр. Соос понна 20 канал озьы ик дунтэк луэ. Нош вань на эфир пыр ужась аналоговой телевидение, сое огшоры антенна пыр учко. Таӵе амалэн учкисьёслэн дунтэк 20 федеральной каналъёссы ӧвӧл, огшоры антенна цифровой амалэн ужась каналъёсыз уг куты угось.- «5-тӥ каналысь» «Мынам Удмуртиелэсь» программаоссэ учкыны луэ огшоры антеннаен. Озьы ик канал ужа кабель пыр но. Соин валче учкисьёс сурасько, шугъясько каналъёсты шедьтыны.- Туннэ понна телерадиокомпанимы 2 телеканалъёсын передачаоссэ возьматэ. Огез - «Мынам Удмуртие» - «5-тӥ каналэн» валче ужа. 4 но ӝыны чассэ ми солэсь басьтӥськом. Мукетыз - «Удмуртия» телеканал - 24 час ӵоже возьматэ 21-тӥ кнопкаын. Таизлэсь ужзэ быдэсак асьмеос радъяськом. 5 час котыр мыно милям кылдытэм программаосмы, нош кылемзэ тырмытӥськом дунэн басьтэмъёсыныз. Кылсярысь, чеберлыко киноосын, документальной программаосын, мультфильмъёсын но мукет. «Мынам Удмуртие» каналэз 2 пумо учкыны луэ: кабель пыр но огшоры антеннаен, нош «Удмуртия» каналэз кабель пыр гинэ учкыны луэ.- Ижын кабель пыр ужась операторъёс трос гинэ. Нош Удмуртиысь мукет интыосын кызьы тӥледыз учко?- 178 гуртъёсын ужа «Ростелеком», Ижын - МТС, «ЭР-Телеком» («Дом.ru»), «Гарант», Можгаын - «Телесеть», Воткинскын - «Универ-телеком», Сарапулын - «Антенная служба», Глазовын - «Гарант Глазов». Озьыен, кин 21-тӥ кнопкаысь милемыз уг шедьты, вазиське асьтэлэн операторъёстылы.- Али телепередачаосты Интернет пыр но учкыны луэ ни. Элькунамы кызьы азинске онлайн амалэн ужан?- «Удмуртия» каналмылэн онлайн амалэн ужез радъяськемын ини. Туннэ нуналлы котькудӥз адями, кинлэн Интернетэз вань, быгатэ милемыз учкыны, сайтамы пырыса.Сергей Захаров | Улон-вылон |
Виталий Пронин Кылӥ вал, вуоно арын 1-тӥ январьысен, пе, нылпиен пукем понна пособие мукет сямен тыриськоз: семьялэн доходэз ичи люкаське ке, пособие сётӥськоз, пиналлы 3 арес тырмытозь. Осконо-а талы? И. Михайлова. Можга кар Валэктон сётэ Калыкез улон-вылонын утён политикая но ужъя министерствоысь социальной выплатаосъя ёзэн кивалтӥсь Оксана Иутина. - Туэ август толэзе Россилэн Президентэз Владимир Путин юнматӥз та ужпумлы сӥзем законэз. Соя сыӵе семьяос, кудъёсаз нырысетӥ яке кыкетӥ пиналзы вордскемын 2018-тӥ арын 1-тӥ январь бере, 2020-тӥ арысен толэзьлы быдэ сётӥськись выплатаез басьтыны быгатозы, нылпизылы 3 арес тырмытозь. Азьвыл чакламын вал 1,5 арес тырмытозяз гинэ юрттэт висъяны. Но валтӥсь курон: семьялэн адямилы быдэ (среднедушевой) доходэз тросгес луыны кулэ ӧвӧл ужась адямиослы улыны тупатэм 2 минимумлэсь. Озьыен, семьяысьтыды адямилы быдэ доходды 21 сюрс 216 манетлэсь ичигес люкаське ке - вуоно арысен, пиналдылы 3 арес тырмытозь, толэзьлы быдэ басьтыны быгатоды 9 сюрс 964 манет. Юанды, оло, кылдоз 3-тӥ яке со бӧрсьы вордскем нылпиослы выплатаос сярысь. Таосъя закон улонэ пыӵа ни: озьы 2017-тӥ арын 31-тӥ декабрь бере вордскем нылпиоссы понна таӵе семьяос толэзьлы быдэ юрттэт басьто. Соослы выплата сётӥськоз, нылпизылы 3 арес тырмытозь. Солэн быдӟалаез туэ ар понна - 9 сюрс 302 манет, вуоно арын ӧжытак йылоз. Но вераны кулэ, та уксё ваньмызлы уг висъяськы, лыдэ басьтӥське семьялэн адямилы быдэ доходэз: котькудӥзлы усе ке 24 сюрс 493 манетлэсь ичигес, семьялы выплата висъяське. Санэ басьтэ: вылӥын верам выплатаос сётӥсько, куриськон гожтыса гинэ. Бордаз ватсано луоз анай-атайлэсь доходзэ возьматӥсь справкаосты, озьы ик пиналъёслэсь вордскемзы сярысь свидетельствооссэс. Документъёсты кутозы котькудаз МФЦ-ын. Отын ик та выплатаосъя валэктон сётыны быгатозы. Юанъёсты кылдӥзы ке, вазиськыны быгатӥськоды Калыкез улон-вылонын утён политикая но ужъя министерствое, (3412) 51-05-59 номеръя жингыртыса. Трос нылпи будэтӥськод - басьты юрттэт Россилэн Президентэз В. Путин ӵектӥз трос нылпиё семьяослы ипотеказэс пытсан понна 450 сюрс манет висъяны. Та закон улонэ пыӵаны кутскиз ни-а? Кытчы вазиськоно, та уксёез мед сётозы шуыса? Анай капиталэз басьтэм муртъёслы но та юрттэт чакламын-а? Е. Воронцова. Дэри черкогурт Валэктон сётэ Ижысь недвижимостья специалист Яна Сунцова. - Россилэн Правительствоез юнматӥз Коньдон ужпумъёсъя министерстволэсь та ужпумъя дасям программазэ: со пыӵаны кутскиз 25-тӥ сентябрьысен. Отын пусъемын: ипотеказэс пытсаны 450 сюрс манет висъяськоз сыӵе семьяослы, кудъёсаз 3-тӥ яке со бӧрсьы нылпиоссы вордскемын туэ 1-тӥ январьысен 2022-тӥ арозь 31-тӥ декабрёзь. Пусйыны кулэ: та юрттэтэз басьтыны быгатозы та аръёсы ик нылпи усыновить карем адямиос но. Соослы висъяськоз 450 сюрс манет ипотеказэс пытсаны. Сое кутыны луоз азьвыл аръёсы яке та программа бырытозь басьтэм ипотекаез пытсаны. Но законын нимаз пусъемын: ипотека басьтэмын луыны кулэ 2023-тӥ арын 1-тӥ июлёзь. Та уксё тырмоз пунэмез быдэсак ворсаны яке оглюкетсэ. Та нуналъёсы мыным вазиськиз Ижысь трос нылпиё семья. Туэ соослэн 3-тӥ нылпизы вордскиз, трос нылпиё семьяос радэ пыризы. Нош ипотекая пунэмзы кылемын 350 сюрс манет, озьыен, ипотеказэс пытсаны соослы 450 сюрс манет уз - 350 сюрс манет висъяськоз. Но нокин но 450 сюрс манетлэсь тросгес басьтыны уг быгаты. Пусйыны кулэ: юрттэт сётӥськоз выль юртын яке вторичной рынокын улон инты басьтэм понна, озьы ик нимаз корка пуктонлы но. Но вераны кулэ, та уксёез семья басьтыны быгатоз огпол. Кияз со уз сётӥськы. Кунлэн кисыысьтыз со меӵак банке келямын луоз - семьялэн ипотекая счётаз. Тӥ юаськоды, анай капиталэз басьтэм семьяослы но та юрттэт сётӥськоз-а шуыса. Сётӥськоз, таиз угось чылкак мукет программа. Соин ик тӥляд та капиталды уже кутэмын ӧвӧл на ке, ипотека басьтыны малпаськоды ке - кунлэсь 900 сюрс манетлэсь ятыр басьтыны быгатоды: 450 сюрс манет таизъя программая, озьы ик 450 сюрс манетлэсь ятыр - анай капиталлы сертификатъя. Кытчы вазиськоно но кыӵе документъёс дасяно ипотекаез пытсанлы юрттэтэз басьтон понна? Документъёсты нуоно банке - кытын тӥляд ипотекады басьтэмын. Кулэ луозы: заявительлэн паспортэзлэн копиез (вань бамъёсыз); пиналъёстылэсь вордскем сярысь свидетельствооссэс яке паспортсэс - таоссэ документъёсты нотариус дорын заверить кароно, нош нылпиосты пӧлысь кудӥз ке, яке ваньзы усыновить каремын ке - та сярысь свидетельствооссэс; СНИЛС - асьтэлэсь но, пиналъёстылэсь но; ипотекаен басьтэм улон интыды понна вань документъёс. Банк ватсаса документъёс курыны быгатоз на, угось котькудаз асьсэлэн куронъёссы. Луэ озьы но: ипотеказыя тыриськонзэс дунтэматон понна адямиос вазисько мукетаз банке, кудаз ичигес процентъёс басьто (рефинансирование ортчыто). Та амал кутэмын ке, озьыен, кулэ луозы на нырысетӥ ипотекадыя документъёслэн копиоссы. Вань та документъёсын банке мыныса, куриськон гожтоно. Кӧня возьмано луоз, вераны шуг: угось банк запрос келя Дом.рф огазеяськонэ (сайтсэ но таӵе адресъя шедьтыны быгатоды). Отын даннойёстэс эскеро но, кӧня ке дыр ортчыса, банклы уксё висъяло - трос нылпиё семьялэсь ипотеказэ пытсаны. Но пусйытэк кельтыны уг луы тазэ: банкъёс асьсэос учко, кызьы та уксёез кутыны. Куд-огъёсаз ипотекая толэзьлы быдэ тыриськонлэсь быдӟалазэ кулэсто, нош дырзэ сомында ик кельто, мукетъёсаз адямилы ӵекто тыриськонзэ али мында ик кельтыны но ипотекалэсь дырзэ кулэстыны. | Улон-вылон |